
EBISOOKA 


Amatendo gonna amajjuvu ga Allah, Oyo eya- 
tonda abantu ng’abajja mu basajja n’abakazi era n’ag- 
gula emitima gyaffe eri omukwano ogw’ekitiibwa kya 
Katonda. 

Okusaasira n’emirembe bibeere ku mulunn- 
gamya waffe ow’ekitiibwa Muhammadi Mustafa 
(Omulondemu), oyo eyateekateeka emitima mu 
kwagala Allah Oweekitiibwa era n’awangaala obu- 
lamu obw’amaka obusinga okubeera obutuukiridde 
obusinga okubeera obulungi. 

Awatali kubuusabuusa waliwo omukwano mu 
kutonda ebitonde byonna. 

Ng’okutonda ebitonde byonna tekunnaba ku- 
beerawo, Allah Oweekitiibwa yali “eky’ebbeeyi ekiku- 
sike”. Yayagala “okubeera ng’amanyibwa,” bw’atyo 
n’atonda ebitonde byonna. Bwe gutyo omukwano 
omutukuvu ye ntabiro y’omukwano ogw’ebika 
byonna era Allah Oweekitiibwa yatonda emikwa- 
no emirala gyonna ng’okuteekateeka era amadaala 
okulinnyirwa okutuuka eri omukwano omutukuvu. 
Yatonda omukwano oguli wakati w’omusajja n’omu- 

kazi nga lyekkubo erisinga okubeera ery’omuwendo 
erituusa ku ntikko y’Omukwano Gwe. Era n’atonda 
amaka, ago agatandikibwawo n’endagaano y’okufum- 
biriganwa era ey’emikisa ekolebwa mu linnya lye, nga 
kye kifo ekisinga okubeera eky’amakulu era eky’emi- 
kisa eky’okweyoleka okw’omukwano n’okwagala 
okw’abantu. 

Mu mbeera eno, amaka lye kkubo eritenkanika 
ery’okutuuka ku kwagala Allah awamu n’okwaza 
okutukuvu olw’okubeezaawo emigigi gy’abantu. Em- 
beera eyeetoolodde amaka etuyamba mu ngeri bbiri 
okukola ku byetaago byaffe ate era n’ekola ng’omu- 
singi ogw’okutumbuka kwaffe mu by’omwoyo. 
Olw’ensonga eno abakugu mu by’eddiini y’Obusi- 
raamu bulijjo bazze batwala amaka okubeera ekintu 
ekikulu ennyo era ne bassa nnyo essira ku ky’oku- 
gayimirizaawo. Okuva obuwuulu iwe butakwatagana 
na mbeera ya butonde bw’abantu abasinga obungi, 
bwe waba tewali buzibu bugaana, abantu tebandi- 
saanidde kwewala mbeera ya bufumbo. Obufumbo 
nkola ya Nnabbi enkulu ennyo. 

Olw’okuba ng’okutandikawo amaka kintu 
kikulu nnyo bwe kityo, kuteekeddwa okukwatibwa 
n’obwegendereza ennyo. Waliwo ensonga nnyingi 
ezitekeddwa okukwatibwa n’obwegendereza ze tulina 
okulowoozaako bwe tuba nga tusuubira okufuna bye 
twettanira mu bufumbo era n’okufuula amaka gaffe 
ejjana ey’emirembe. 

Biki ebirina okukolebwa okutandika amaka 
agayinza okukola ngeddaala okulinnyirwa okutuuka 
eri omukwano omutukuvu? Misingi ki gye tulina 
okugoberera egiyinza okutusobozesa okufuula awaka 
waffe ennimiro ezemirembe nobutebenkevu? Butya 
bwe tuyinza okuwangaala olwo obulamu bwe tubee- 
ramu mu maka gaffe ne bututuusa eri obumu oku- 
tukuvu okutaggwaawo? Butya bwe tuyinza okufuna 
essanyu erijja okugenderera oluvannyuma lwensi 
eno, mu bulamu obujja mu maaso? 

Mu nsi mwe tuwangaalira, eby’okuddamu ebi- 
buuzo ebyo ebikulu tebimanyiddwa buli muntu. 
Eky’omukisa, abamanyi beddiini y’Obusiraamu em- 
beera eyo baagirowoozaako nnyo. Enkola yaffe erina 
amakubo, emisingi, okulunngamya nebipimo ebiram- 
bulukufu obulungi, nga byonna biyinza okutuyamba 
okufuna ebigendererwa eby’obulamu bw’amaka bye 
twettanira. Era biraga ebizibu eby’amaanyi era ebibi 
ebiyinza okuvaamu singa okulunngamizibwa kuno 
tekugobereddwa. 

Okutuyamba okutuuka ku buwanguzi mu ku- 
tandikawo amaka agajjudde emirembe, Allah Owee- 
kitiibwa yatuwa eky’okulabirako ekisinga obulungi 
n’okutuukirira, nga ye Kabaka w’Emyoyo, Muham- 
madi Mustafa (okusaasira kwa Allah n’emirembe 
bibeere ku ye). Nnabbi waffe, eyali talina kakyamu 
konna ne bwe kaba katono katya mu bulamu bwe, 
yassa mu nkola emisingi gino okutuuka ku ddaala 

erisingira ddala okubeera erya waggulu mu maka 
ge. Olw’ensonga eno yennyini kiba kitukola bulungi 
okuyiga ebikwata ku bulamu bwe, ebijjudde obulun- 
gi obwekitiibwa era obwenjawulo olwo ne tubitwala 
ngekyokulabirako mu kuzimba amaka amalungi. 
Bwe tugayaalirira obubaka buno, ekibiina kyaffe 
kiyinza n’okugwa mu katyabaga olw’okubulamu 
amaka agabugaanye essanyu, emirembe era agajjud- 
de emikisa. 

Tusanga nti amaka g’abavubuka mangi mu bi- 
tundu mwe tuwangaalira abalemererwa okutan- 
dikawo amaka amenkamunkamu obulungi, nga 
bakomekkereza mu kwawukana okutasanyusa, bwe 
batyo ne bayonoona, ssi bulamu bwabwe bwokka 
naye n’obw’abaana baabwe. N’ekisinga kw’ekyo obubi 
be bantu abateefnrayo okuba nga kati eby’okukola 
amaka babyesambira ddala ne beesanga nga bajenje- 
buddwa omuyaga gw’ebyonoono. 

Tusuubira nti akatabo kano akakuli mu maa- 
so kajja kubeera omuzigo oguvubiriza ebiwundu 
by’abantu baffe be tuwangaaliramu. Kalimu kalon- 
da akwata ku byava mu kubuuliriza bye twasooka 
okufulumiza mu katabo akayitibwa §ebnem, naye 
waliwo ebyongeddwaamu n’ebigaziyiziddwa bingi. 

Mu mulimu guno ojja kusangamu emisingi 
gy’Obusiraamu emikulu n’amawulire agasobozesa 
okuzimba amaka agajjudde emirembe. Kinnyon- 
nyola ebyetaagisa okulunngamya n’amakubo ag’oku- 

teekawo amaka era kiwa eby’okulabirako ku nsonga 
ezo, naddala ekitabo kikkaatiriza eby’okulabirako 
okuva mu bulamu bwa Mukama waffe (okusaasira 
kwa Allah nemirembe bibeere ku ye) ne mu bulamu 
bw’Abasiraamu abatutumufu abassikamu ekitiibwa. 
Bulijjo, tubadde n’ekifaananyi ekyeyolefu mu mutwe 
eky’omusomi waffe. 

Tusaba era ne tuwanjagira Allah Oweekitii- 
bwa afuule omulimu gwaffe omutono guno ogugasa 
abafumbo abaamala edda okuzimba amaka gaabwe 
n’abo abateekateeka okutandikawo agaabwe. 

Tusaba Katonda waffe atuyambe okuteekawo 
n’okukuuma amaka ag’amaanyi mu mulembe gwaf- 
fe guno ogujjudde amaka agasasika, mu mulembe 
obwonoonefu n’obukyayi mwe busaasaanidde ng’end- 
wadde! Era tusaba Katonda afuule amaka gaffe Ejjana 
ejjudde emirembe n’obutebenkevu! Era omulyango 
ogukomererayo mu Jjana eno guggulwewo eri Ejja- 
na etaggwaawo eyo omuli okweyoleka okwawamu 
okw’obulungi bwa Allah Oweekitiibwa! 

Aamiina! 









&bufumbo n 'amaka mu 
O&usiraamu 



Obufumbo lye kkubo lya bannabbi, empisaya Omu- 
baka wa Allah (okusaasira kwa Allah nemirembe 
bibeere kuye), ensuloye nzizi eyemigigi emipya, eki- 
tiibwa ky’omusajja nomukazi, olubiri Iw’okwekuuma 
era nga bwe buweesa abantu enkizo ku bitonde ebi- 
rala byonna. 



Ekibuuzo - Tuyinza okutandika 
nokubuuza nti: Kya tteeka nti abantu 
balina okuwangaalira awamu nokutan- 
dikawo amaka? Tebasobola kuwangaala 
buli omu ku lulwe? 

Okubeera obw’omu ekyo kya Allah Oweekitii- 
bwa Yekka. Omutonzi eky’obwomu yakyerekerawo 
nga kikye Yekka, ebitonde byonna n’abitonda nga 
kisajja na kikazi. Bwe bityo ebitonde byonna buli 
kimu kyetaaga kinnaakyo era mu kiseera kye kimu, 
okuva lwe biri nga byatondebwa, birina ebibibulako 
mu butonde bwa byo n’obunafu mu mbeera yaabyo 
ey’obutonde. Maa siwa Allah, “Atali Allah” - Ebiriwo 
byonna okuggyako Allah Oweekitiibwa - lubeerera 
buli kimu kyetaaga kinnaakyo era buli kimu kyetaa- 
ga Allah Oweekitiibwa. 

Ate mu bitonde byonna, abantu be basinga 
buli omu okwetaaga munne. Abantu balina ebintu 
bingi bye banoonya ne bye beetaaga bingi, okuge- 
raageranya nebitonde ebirala! Olw’abantu okubeera 
nga beetaaga nnyo okuwangaalira mu mirembe mu 
mubiri ne mu mwoyo, ebyetaago byabwe bigenda 

byeyongera era nga tebikoma. Emitawaana, obwe- 
taavu, obulumi, okubonaabona n’obubenje byonna 
bituleetera ebizibu. Mu biseera byemitawaana, tuba 
tunoonya muntu wa kwewogomamu na mukono 
gwa kukwatako. 

Bw’atyo omwanadaamu mu lulimi Oluwalabu 
ayitibwa insaan, ekiva mu kigambo uns oba unsiyya, 
ekitegeeza obwetaavu eri omukwano (ekiwuubaalo). 
N’ensibuko y’ekigambo yennyini eraga obwetaavu 
obw’okubeera okumpi ne banaffe! Obwetaavu buno 
kye kitendo ekisooka ekyawula abantu ku bitonde 
ebirala. 

Okwagala okubeera n’omuntu kuno kusinga 
kweyolekera mu kubeera awamu okugatta omusajja 
n’omukazi. Ensonga eno yeetaagisa nnyo n’okubeera 
ya tteeka, olw’okusobozesa emigigi gy’abantu oku- 
genda mu maaso n’okubeerawo. 

Obwetaavu bw’okubeera awamu bweyolekera 
mu bintu ebirina obulamu okubeera mu bisajja n’ebi- 
kazi. Embeera eno eyogerwako mu Kulaane mu ayah 
nnyingi nti: 

“Na mu buli kintu twatonda bibiribibiri (ekisajja 
nekikazi) oba olyawo ne mujjukira (okusaasira kwa 
Allah).” (51 : 49) 

“Okutenderezebwa kwa Allah, Oyo eyatonda 
ebintu byonna mu kisajja n’ekikazi (ebibiri ebibiri) 
mw’ebyo ensi byefulumya, ne mu mmwe (abantu) ne 
mu bintu ebirala bye mutalinaako kumanya.” (36:36) 

“Ne tubatonda mu mitindi (omusajja n’omuka- 
Zi)?” (78 : 8 ) 

Okufuna embeera y’okutondebwa mu bintu ebi- 
biri ebibiri kitegeeza kutondebwa ng’ekisajja neki- 
kazi, nga buli kimu kijjuuliriza kinnaakyo, naye ssi 
bintu bibiri mu kintu eky’omutindo ogumu. Mu 
ngeri eyo, okutonda omu ku babiri kwandibadde 
tekulina kigendererwa ate ngekyo tekiyinza kutee- 
kebwa ku Allah Oweekitiibwa. N’olwekyo Allah ya- 
tonda ebitonde mu biti bibiri bibiri. Awamu nekyo 
buli kyatondebwa kyefaanana kyokka era nga kirina 
ebikyawula. Allah tatonda bintu nga bye bimu, nga 
bifaananira ddala. N’abalongo abafaanana nabo ba- 
lina ebintu mu butonde bwabwe mu mubiri ne mu 
mwoyo bye baawukanamu. 

N’olw’ekyo, Allah Oweekitiibwa yatonda ebiton- 
de byonna mu bibiri bibiri buli kimu nga kijjuuliriza 
kinnaakyo mu kiseera kye kimu n’ateekawo amatee- 
ka amatukuvu ag’amasannyalaze agasika wakati waa- 
byo bisobole okubeera buli kimu okumpi ne kinne 
waakyo. Kubanga yateekawo okutuukana kw’omubi- 
ri n’omwoyo ogw’ebintu bino ebibiri ebibiri wasobole 
okubeerawo okwegatta wakati waabyo. 

Wadde nga waliwo amaanyi agasika omusajja 
g’awulira eri omukazi n’omukazi g’awulira eri omu- 
sajja ng’ekigendererwa kyago ekikulu kubeezaawo 
lulyo, naye ekyo ssi kye kyokka ekiri mu kutondebwa 
kw’ebintu ebyo mu ngeri eyo. Ogumu ku mirimu 
egisinga obukulu gye bali kwe kuteekawo omusingi 

gw’amaka agatebenkedde, agateekawo embeera eso- 
bozesa abantu kinnoomu okufuna emirembe n’oku- 
tebenkera mu myoyo gyabwe ne mu mpangaala yaa- 
bwe n’abantu. Ekigendererwa kino kiyinza okufuni- 
bwa mu mahabbat Allah kwokka, nga kwe kukyukira 
kw’omutima eri Allah Oweekitiibwa n’omukwano. 

Ebiseera ebimu okwagala Katonda kuyinza 
okufunika nga kuyita mu kwagala okw’mu nsi: aya- 
gala alinnya eddaala okuva ku Layila (eky’okulabirako 
ekitera okuleetebwa eky’omukwano ogw’omuntu) 
okutuuka eri Mawla (Katonda - ayagalwa okwagala 
okutukuvu). Naye olugendo luno okusoboka, wa- 
teekwa okubeerawo omuntu ayitibwa Layila ku ntan- 
dikwa! Oluvannyuma omukwano wakati w’omusajja 
n’omukazi guyinza okukola ng’eddaala erisooka eri- 
tuusa omuntu okumpi ne Allah. Wadde nga amasan- 
nyalaze gatandika na kusiikuula obwetaavu bw’obun- 
tu, tegayinza kufuuka mukwano ogwannamaddala 
ogw’omuntu okutuusa nga gavuddemu okwagala 
okwo okw’okweyagaliza. Obubonero obutukuvu obu- 
labibwa bwe bweyoleka mu baagalana, olwo lwokka 
lwe tuyinza okuyita amasannyalaze ago, omukwano. 

Omutima, nga gwe guli mu makkati g’okusika 
kw’amasannyalaze kuno naye nga teguvaayo bulun- 
gi, gutendekebwa ne gwongerwa amaanyi nga guyita 
mu mukwano gw’abaagalana buli omu eri munne 
era bwe gutyo ne gufuna obusobozi obugusobozesa 
okwagala Allah. Okusobola okugenda mu maaso 
n’omukwano Omutukuvu kwongera okutumbulwa 
nga kuyita mu mukwano eri abaana nga bye bibala 
eby’obutonde ebiva mu kubeerawo kw’amaka. 

Obufumbo okusobola okwetooloolwa omukwa- 
no gwa Allah, buteekwa okubeera nga buzimbiddwa 
ku misingi emitukuvu. Obufumbo obukoleddwa 
n’ekigendererwa eky’okwagala okweyagala mu 
by’obufumbo n’okusikirizibwa okwo byokka, buli- 
jjo tebuleetawo mukwano. Okukulakulana kw’om- 
woyo n’okutendekebwa kw’omutima nga biyita mu 
mukwano ogusuubirwa mu bufumbo Obusiraamu 
tebisobola kufunibwa mu maka agazimbiddwa ku 
maddu gokka, kubanga mu bufumbo obwekika ekyo 
abafumbo bafuuka baddu. Weerabire okukulaaku- 
lana kw’omwoyo: abafumbo abekika ekyo bayinza 
n’okufiirwa amadaala ag’eby’omwoyo ge beeyagali- 
ramu nga bakyali bawuulu. 

Obufumbo obwetaagibwa bwe bwo obututuusa 
ku kukula ne butuyamba okutumbuka mu by’om- 
woyo. Enkolagana ey’obufumbo ekola mu ngeri eyo 
yeeyolekera mu kutuukirira okwa waggulu. Obufum- 
bo obwekika kino bwe bwo obwogerwako mu hadiisi 
ya Nnabbi (okusaasira kwa Allah n’emirembe bibeere 
ku ye) nga “ekitundu kye ddiini.” Okufuna ekitundu 
ky’ekintu tekitegeeza kulekayo kunoonya kitundu ki- 
rala! Tuteekeddwa okukola buli kintu kye tusobola 
okufuna ebitendo by’obufumbo ebyetaagisa. Olwo 
lwokka lwe tuba tunaasobola okufuna okukula mu 
birowoozo, emirembe awamu n’obutebenkevu bye 
tuluubirira. 

Wadde ng’enkolagana ey’omukwano wakati 
w’omusajja n’omukazi lye kkubo erimu eriyinza 
okutuusa omuntu ku kusobola okufuna Omukwa- 

no Omutukuvu, naye eryo ssi lye kkubo lyokka. 
Abawuulu nabo bayinza era batera okufuna okuku- 
laakulana mu by’omwoyo. Waliwo abantu bangi 
abawuulu abalongoofu abaayogerwako mu Kulaane, 
okutandika ne Mariyamu 1 ne Yesu (Allah bombi 
abasiime). Ekintu kino kikakasa nti ssi buli muntu 
nti yatondebwa n’obusobozi bwe bumu obw’obuton- 
de. Embeera eyeetoolodde ekifo nayo erina kinene 
kyekola ku bantu. Abantu abamu ekkubo ly’obufum- 
bo lyabagererwa okubeera eriggale; emiziziko egiba- 
gaana okubeera mu bufumbo giyinza okufuuka eki- 
gezo gye bali okuva eri Katonda. Abalala, obufumbo 
buyinza okufuuka ensibuko y’okubonaabona n’okug- 
gwaamu essuubi. Allah Oweekitiibwa yawa obuso- 
bozi obw’enjawulo eri abaddu be abo abagumiikiriza 

Erinnya Mariyamu lirabikira mu Kulaane emirundi amakumi 
asatu mwena (34) ate emirundi amakumi abiri mwesatu nga 
kitundu ku kigambo “Yesu mutabani wa Mariyamu” Okwo 
kw’ogatta essuula eya kkumi nomwenda eya Kulaane eyab- 
bulwamu erinnya lya Mariyamu. Mariyamu ye mukyala yekka 
eyayogerwa mu Kulaane ngekozesa erinnya lye. Ezimu ku 
nsonga lwaki kino kyajja bwe kityo nga bwe zoogerwa abata- 
puta ba Kulaane ze zino: 

Ekitiibwa kyabakyala ekyali kirinnyirirwa kyasitulwa nga kino 
kiyitira mu maama waffe Mariyamu. 

Okwogerwa emirundi egiwera nga maama w’omu ku bannabbi 
abakulu kiraga ekifo Obusiraamu bwe kiwa obwamaama. 
Okukkaatiriza ensonga y’okwekuuma kwa maama waffe Mari- 
yamu kiraga obukulu bwekikolwa ky’abakazi okwekuuma; ok- 
wekuuma tteeka mu Busiraamu. 

Obulungi obwenjawulo obwekikyala butangaazibwa nga buy- 
ita mu Mariyamu. Nga tuyita mu ye tuyiga nti ebitendo nga 
okwekuuma, ekitiibwa, obugumiikiriza, okwewaayo, okwer- 
wanako, nobuzira bitendo ebisitula ekifo ky’abakazi mu maaso 
ga Allah Oweekitiibwa. 

okugezesebwa okwo era mu busobozi obwo baso- 
bola okufuna emigaso egyeby’omwoyo egisuubirwa 
okuva mu bufumbo obwa bulijjo. Abaddu ba Allah 
abawuulu abamu baafuna okutumbuka mu by’om- 
woyo nga bayita mu kusaasira kwe baakola eri ebi- 
solo n’ebimera. Abalala baalinnya amadaala mu 
by’omwoyo nga bayita mu ngeri gye baagumiikiri- 
zaamu okugezesebwa okwali mu bufumbo bwabwe. 
Basswahaba ab’ekitebe (ba Ahlu Ssuffa), nga baali 
mu Basswahaba ba Nnabbi abaali batasobola kuwasa 
olw’obwavu bwe baalimu, baatuuka ku ntikko mu 
by’omwoyo nga bayita mu kuyiga n’okumanya. Wa- 
bula kiteekwa kijjukirwe nti zino mbeera za njawulo 
ezitabuna buli wantu. Omusingi ogubuna kwe kuba 
ng’abantu balina okukola obufumbo ne batandika 
amaka ag’essanyu. 

Kituufu nti omutima ogutaliimu mukwano na 
kwagala gulinga omusiri oguzise omutali bimera, 
nga gulekeddwa wo okumala akaseera akawanvu. 
Enkolagana eri wakati w’omusajja n’omukazi ejja 
kulima omusiri ogwo. Nga bwe kisuubirwa, oku- 
tuuka ku buwanguzi, enkolagana eyo tesobola ku- 
beera ng’ezimbiddwa ku muntu okwagala okwe- 
faako yekka. Okuwangula kusobola okufunibwa nga 
kuyita mu kwetakkuluzaako ebigendererwa byonna 
eby’okweyagaliza. Nga bwe twagambye, enkolagana 
ey’omukwano ogwannamaddala ogw’obutonde, 
eteekwa okukwata ekkubo ng’eraga eri omukwano 
omutukuvu, kubanga okuggyako ng’enkolagana 
ey’omusajja n’omukazi emaze okufuna ekitendo kino 

ekitukuvu olwo lwokka emyoyo lwe gisobola oku- 
linnya mu kwagala Allah. Okubeera nabaana mu 
ngeri eno, kutuusa omuntu ku ddaala ery’okubiri mu 
kutuuka ku kwagala Allah. Oluvannyuma okwagala 
ab’oluganda, abemikwano, abasomesa n’abantu aba- 
lala kujja mu kifo ekiddirira. Bwe gutyo omutima 
gugenda gukula, nga guyita mu mitendera egy’en- 
jawulo nga gugenda gusemberera ekigendererwa 
kya gwo ekisinga obukulu eky’okwagala okutukuvu. 
Oluvannyuma lw’okufuuka omuntu ali mu kwagala 
okutukuvu, omuddu yeegatta ku mikwano gya Allah 
Oweekitiibwa. Kino kye kigendererwa ky’okutonda 
abantu. 

Mu bimpimpi, obwetaavu bwaffe eri amaka 
n’okubeera awamu wakati w’omusajja n’omukazi 
kintu Omutonzi kye yatutondera mu butonde bwaf- 
fe tusobole okutuukiriza ekigendererwa ekya wag- 
gulu. Gye tukoma okutuukiriza ekigendererwa kino, 
omuti gw’amatabi g’amaka gye gukoma okubeerako 
ebibala ebiwooma eby’eddembe ly’abantu, obuteben- 
kevu n’okwenkanankana. 

N’olw’ekyo, okuzimba embeera ey’amaka aga- 
tebenkedde kwe kukulembera ku lukalala lw’ebintu 
ebisinga obukulu mu kusitula abantu abawangaalira 
awamu okubatuusa ku ddaala ery’obugunjufu. Omu- 
sajja n’omukazi buli omu awa obweyamu bwe eri 
munne nga bakozesa erinnya lya Allah Oweekitiibwa 
kubanga ekisuubizo ekyo kiramba ekigendererwa 
mu mutima eky’okufuula omukwano ekintu ekyan- 
namaddala okusinziira ku kigendererwa eky’okuton- 

debwa kwabwe. Ekisuubirwa kwe kuwanngana eki- 
tiibwa, okwesiganngana wamu n’obwesimbu okuba 
nga bye biteekwa okuzimbirwako kaweefube ono! 


Ekibuuzo - Ensomesa 
y’Obusiraamu egamba ki ku maka? 

Olw’ensonga ezizze zoogerwa, abamanyi Aba- 
siraamu baateeka essira ery’amaanyi ku by’amaka. 
Amaka galinga ensigo mu kitundu. Ebizze bibaawo 
mu byafaayo biraga ng’amaka agaazimbibwa ku mu- 
singi ogw’amaanyi gakuuma era ne gawunda omu- 
singi gw’ekitundu, so ng’amaka agazimbiddwa ku 
bantu abatenkanankana mu by’omwoyo goonoona 
ekitundu. 

Emisingi n’ebipimo Obusiraamu bye bussaawo 
bikola kinene okuteekawo amaka ag’essanyu era 
amenkamunkamu obulungi. Omuntu ayinza oku- 
gamba nti Obusiraamu bugenderera okuteekawo 
emirembe n’obutebenkevu nga buyita mu maka. Eyo 
nno ye nsonga lwaki bagamba nti “awaka ye Jjana 
y’abantu abalamu.” Mu butuufu, awaka awazimbidd- 
wa ku mateeka ga Katonda galinga Ejjana y’oku nsi. 

Olw’okuba ng’amaka ag’ekitiibwa agatuukiridde 
gasobola kufunibwa nga gayise mu bipimo eby’amaa- 
nyi n’emisingi egikkirizibwa mu mateeka nga gyesi- 
gamiziddwa ku mukwano, Obusiraamu olugendo 
lw’eby’omwoyo luno bulutandika na kukuba birayiro. 
Amateeka g’Obusiraamu galagira abagenda okufum- 

biriganwa bombi buli omu okuwa munne obweyamu 
mu linnya lya Allah Oweekitiibwa. 

Olugero olukadde olugamba nti “obufumbo 
bukola ebyamagero” lulaga obukulu n’emigaso ebiri 
mu ndagaano y’obufumbo mu kutandikawo amaka 
agajjudde emirembe. Obuzito bwebikolwa byaffe 
businziira ku bigendererwa byaffe. Ebiva mu kuwan- 
gaalira awamu ng’abafumbo naye nga tetuli bafumbo, 
awatali kuwaanyisaganya birayiro okweyolefu oku- 
laga ebigendererwa byaffe, kumalamu maanyi ssi ku 
ddaala ly’abantu abakikoze bokka naye ne ku ddaala 
ery’abantu b’omu kitundu bonna. Eyo nno ye nsonga 
lwaki Obusiraamu bwagaana abantu okuwangaalira 
awamu (ng’abafumbo) naye nga ssi bafumbo mu ma- 
teeka, era enkola eno bugitongoza ne bukutongoza 
ng’ezzambi eddene. Ekikolwa ekyo kijja kuviirako 
abakikola ebibonerezo ebikambwe ku Lunaku lwe 
nkomerero. 


Ekibuuzo - Okuva obufumbo Iwe kiri 
ekintu ekikulu ennyo, oyinza okwongera 
okubunnyonnyola? 

Obufumbo lye kkubo lya bannabbi, enkola ya 
Omubaka wa Allah (okusaasira kwa Allah n’emirem- 
be bibeere ku ye), ekitiibwa ky’omusajja n’omukazi era 
enkizo abantu gye balina ku bitonde ebirala byonna. 

Wateekwa okubeerawo abajulizi abasajja ba- 
biri ku ndagaano y’obufumbo basobole okubulangi- 

rira eri abantu bekitundu. Okubeera obumu wakati 
w’omusajja n’omukazi kye kitundu ekisinga obukulu 
mu mpangaala y’abantu era ng’eyo ye nsonga lwaki 
entandikwa ey’okubeera awamu eno erina okuteeke- 
bwa mu lujjudde n’emanyibwa abantu. Okulaga ebi- 
gendererwa byaffe tekyetaagisa bulijjo kumala kufu- 
na bajulizi; wabula, abajulizi bateekwa okubeerawo 
ng’okukkiriziganya (endagaano) kukolebwa olw’oku- 
sobozesa okufuula okubeera awamu kuno ekintu 
ekikkirizibwa mu bantu ab’ekitundu bonna. Omusa- 
jja omuwuulu oba omukazi atali mufumbo ekiseera 
kyonna ayinza okugambibwako ku kirowoozo omu- 
lala ky’alina. Naye abafumbiriganwa bwe balangirira, 
olwo eby’okwegambako obwegambi bikoma abafum- 
bo olwo ne batandika buli omu okubeera owa munne. 
Guno gwe musingi gw’amaka amalamu era n’abantu 
b’ekitundu abali mu mbeera ennungi. Eyo ye nsonga 
Iwaki bulijjo wabeerawo ebijaguzo by’embaga: eki- 
fuula abantu b’ekitundu bonna abajulizi ku bufumbo 
buno, wadde ng’abajulizi babiri abetteeka bamala 
endagaano okubeera entuufu. Embaga z’obufumbo 
tezikolebwa bantu kusanyukira ku bafumbiriganwa 
kyokka naye era zikolebwa okulangirira mu bantu 
b’ekitundu ennyimirira yaabwe nga bw’eri. Bwe tutyo 
tulaba ngendagaano y’obufumbo, nga mw’otwalidde 
byonna ebigenderako, nga kiragiro ekitukuvu eki- 
gendererwamu okukuuma ekitiibwa ky’omuntu. 

Okusinziira ku Busiraamu, obufumbo gwe 
musingi gw’amaka ogutawanyisibwa. Busobozesa 
okukuza abaana okubazaala n’okubagunjula, awamu 

n’okukuuma empisa nekitiibwa ky’abantu. Obusiraa- 
mu butwala omusingi guno nga kintu kikulu nnyo 
ne butuuka n’okugaana enkolagana yonna enyome- 
bwa era ezza omuntu wansi erumbagana obufumbo. 
Mu mbeera eno, Obusiraamu bwaziyiza obwenzi, 
nga ye nkolagana esinga obubi mu nkolagana zon- 
na eziri wabweru w’obufumbo, kubanga obwenzi 
kuba kulumbagana butukuvu, bulungi nendagaano 
y’obufumbo ezimbiddwa ku musingi ogw’amateeka, 
awamu n’okubeera obumenyi bw’amateeka n’obuzzi 
bw’emisango obwonoona olulyo. Tewayinza kubee- 
rayo kintu kya busiru na butamanya ekyenkana oku- 
londawo obwenzi obutaliimu nsa ku nsi y’obufumbo 
ejjudde emirembe n’obutebenkevu. N’olw’ekyo, en- 
guudo z’ensi teziteekeddwa kukyafuwazibwa na bifo 
bya bugwenyufu ebikuliriza akatyabaga kano. 

Kiteekwa kijjukirwe nti omusingi eggwanga 
kwe liyimirira oba okwonooneka ge maanyi ag’omu- 
zimbo gwalyo ogw’empisa n’enneeyisa. Endagaano 
y’obufumbo lye kkubo erisinga okukola mu kukuuma 
omuzimbo guno. Olw’ensonga eno, Omubaka wa Al- 
lah (okusaasira kwa Allah n’emirembe bibeere ku ye) 
yalabula Abasiraamu obutazibuwaza ngeri ya kufuna- 
mu bufumbo n’agamba nti, “Obufumbo obusinga obu- 
lungi (okubeeramu emikisa) bwe bwo obusinga okubee- 
ra obwangu’’ (Abu Dawuda, Nikah , 32). N’olw’ekyo, 
ensaasaanya yonna egendera ku by’obuwangwa ebi- 
nika eggugu ku ndagaano y’obufumbo nfu nnyo ete- 
saanira; eyo bye bintu ebyasikirwa okuva mu biseera 
by’obutamanya ng’Obusiraamu tebunnajja. 

Allah Oweekitiibwa ayagala abaddu be okuwan- 
gaalira mu kwekuuma nobutebenkevu. Ekkubo eri- 
singa okukola abantu okusigala nga beekuuma bwe 
bufumbo. Abo abalina engeri ebasobozesa okuwasa ba- 
lina okuwasa ate Abasiraamu ngekibiina balina obuvu- 
naanyizibwa okuyamba abo abatalina busobozi kuwasa. 
Kino kirambikibwa mu ayah eno wammanga nti: 

“Mukole obufumbo n’abo mu mmwe abatali 
bafumbo nabalongoofu mu baddu bammwe abasajja 
n’abakazi; bwe babeera abaavu, Allah ajja kubama- 
lako obwetaavu okuva mu kusaasira kwe, era Allah 
Mugabi, Amanyi’’ (24:32) 2 

Mu bwakabaka bwa ba Ottoman, waabeeran- 
gawo ebibiina ebyatandikibwangawo olwekigendere- 
rwa ekyo. Abaabitandikangawo baabeeranga bamanyi 
nti empisa n’obutebenkevu bw’ekitundu bwesigama ku 
mpisa n’obutebenkevu bw’abantu ssekinnoomu. 

Muhyiddiin ibn Arabi (Allah asaasire omwoyo 
gwe) ku ky’obulungi bw’okuyamba abantu bakole 
obufumbo yagamba bw’atyi: “Saddaaka etekutu- 
kawo esinga obulungi y’ey’okuyamba abantu okukola 
obufumbo kubanga abo abayamba, bajja kufuna 
omugabo mu mpeera ez’ebikolwa ebirungi eby’olulyo 
olw’abafumbo abo be baba baayamba okufumbiri- 
ganwa.” 

2. Mu kuwuunula ayah nneeyambisizza ebitabo ekya Shakir, M. 

H. (trans), The Quran [Al Qur’an al hakim], Elmhurst, N. Y: 

Tahrike Tarsile Qur’an, 1997 ne Pickthall, M. W. (trans), The 

Meaning of the Glorious Koran: An Explanatory Translation , 

New York, N. Y.: Dorset Press, 1988. 

Obulamu obwobufumbo obwatandika ne Ada- 
mu ne Kaawa (okusaasira nemirembe bibeere ku bo) 
mu Jjana bwajjulukuka ne budda mu bazzukulu ba 
Adamu nga buyita mu mateeka gobufumbo ama- 
tukuvu era Obusiraamu kino bwakirambika bulungi. 
Ate nga ddala Obusiraamu bwateekawo emisingi 
egimu okutambulira obulamu bw’amaka bwe butyo 
ne buleeta emirembe egiri mu Jjana mu maka ga 
bwo. Okusobola okufuna essanyu eryo, tuteekeddwa 
okutambulira ku mateeka ga Allah Oweekitiibwa ne 
tuwangaala obulamu bw’amaka nga Adamu ne Kaawa 
bwe baawangaala. Buli omu ateekeddwa okukkiriza 
munne mu mukwano n’okubeera nomwoyo ogumu 
nomutima ogumu, nga taata waffe Adamu ne maa- 
ma waffe Kaawa bwe baali. 

Wadde nga kino tutera okukitwala ngekitali 
kikulu, naye waliwo ensonga ey’amaanyi mu ku- 
beera obumu okwewuunyisa obuggyawo wakati 
w’abantu ababiri abatalinaako kakwate konna ka- 
bagatta ne bafuuka omuntu omu nga bayita mu 
kikolwa eky’okufumbiriganwa. Abavubuka ababiri 
baleka enju za bazadde baabwe ne babeera buli omu 
ng’akwataganye ne munne mu mukwano n’okwagala 
Allah bye yateeka mu mitima gyabwe. Tekyewuu- 
nyisa nnyo okulaba okweyoleka okutukuvu okulun- 
gi, abantu okubeera okumpi ennyo okutakkirizika 
nga kubeera wakati w’abantu ababiri abatalinaako 
kakwate! Ekyama ekiri mu kino, kya kuyiga kya maa- 
nyi ekyetaaga okulowoozaako ennyo. 

Allah Oweekitiibwa yafuula obufumbo omulyan- 
go gw’okusaasira eri ekibiina kyAbasiraamu era 
n’afuula obufumbo bwonna obutandikibwawo ku mu- 
singi gwa Kulaane ne Ssunna ejjana eyessanyu ku nsi. 

Obusiraamu, obugenderera okutandikawo obu- 
lamu obwekitiibwa eri obuntu, buwa abakazi eddaala 
eya waggulu era ne bulaga emitawaana egiyinza oku- 
gwawo singa baba bagayaaliriddwa. Abakazi balinga 
ettaala ezaakayakana. Obulamu bw’ofumbo bwabwe 
bwe bujjula emikisa nekitangaala, bajjuza ekitundu 
abantu mwe bawangaalira okwakaayakana. Bakuu- 
ma ekitiibwa ky’amaka n’empisa za mu. Bayimirira 
ng’eminaala omuli ettaala eziragirira mu muyaga 
gw’ebyonoono. Ebintu bwe bibeera ekyennyume kya 
bino, emirembe gy’abantu gyonooneka. Okufiirwa 
emirembe kumenyawo enkolagana eyunga abantu 
n’okusaasaanya ebigambo bya magezi; nga bino 
byonna biggweera mu kwonooneka kw’ekitundu 
abantu mwe bawangaalira. Obwonoonefu bufuuka 
bwa jjenjeero; okufa ku bantu n’obuntu biggwaawo. 
Emitawaana n’ebintu ebinyiiza byeyongera okutu- 
tumuka. Buno bwonna bubonero bwa kibiina kya 
bantu ekigenda okusaanawo. 

Essanyu ly’abakyala lisoboka okufunika 
obufumbo bwe bubeera obwangu. Bwe butaba bwan- 
gu, ebiseera ebimu omukazi asigala anoonya wa kud- 
dukira. Omukazi bw’atandika obwanga okubukyusa 
n’abwolekeza awalala awatali gy’ateekwa kubutunuza, 
obutasanyuka bwe buba bujja kwonoona emirembe 
gy’obulamu bw’obufumbo. Okwetaba kw’omukazi 

mu nsi y’okukola kuggyawo lwa buwaze; bw’akola, 
aba yeetaaga okukola omulimu ogutuukana n’obu- 
tonde bwe. Obuwaze obwo buteekwa okulamuli- 
bwa nga tewali kyekubiira, nga kisinziira ng’obwe- 
taavu bw’ekitundu nga buteekeddwa mu birowoozo. 
Okukola kutekeddwa okubeera mu nsalo ezitegeere- 
keka era ezikkirizibwa mu mateeka. Ekisukka ekyo 
kuba kwerimba, okuyinza okukomekkereza ng’omu- 
kazi talina ky’akufunyeemu okuggyako okufaafaga- 
nirwa. Abawala Abasiraamu bangi aboonoonekedde 
mu muyaga gw’obutafaayo. Amaaso mangi agakwe- 
nyakwenyezebwa n’endaba y’ensi, agazzeeko ekifu ne 
galema kulaba amazima amatukuvu era ne goonoona 
obusobozi bwa go obw’okufuna essanyu. 

Abamanyi b’Obusiraamu empisa nekitiibwa 
ky’omukazi n’ekifo kye mu bantu b’omu kitundu ba- 
biteeka ku bulungi bw’obufumbo bwabwe. Omukazi 
ayingira mu nsi empya ng’ayita mu bufumbo. Ayinza 
okutandika okuwangaala n’omuntu omupya ddala, oba 
okuwangaala n’ab’oluganda lwe. Wabula ku lwemikisa 
gya Allah gy’awa obufumbo, abantu abo ababiri abata- 
linaako buli omu kakwate ku munne bafuuka abantu 
abasinga okubeera okumpi mu nsi muno. Kino kyen- 
nyini ayah ya Kulaane ekyogerako bw’etyi: 

“N’obumu ku bubonero bwe kwe kuba nga ya- 
batondera abakyala ng’abajja mu mmwe mwennyini 
mulyoke muwummulire gye bali, n’ateeka wakati 
wammwe omukwano n’okusaasiragana; mazima 
ddala mw’ekyo mulimu obubonero (obulaga obuyinza 
bwa Allah) eri abantu abafumiitiriza.” (30: 21 ) 

N’olwekyo, ekintu ekisinga obukulu mu kulee- 
tawo essanyu mu maka gwe mukwano, obwesimbu 
nokusaasiragana ebibeerawo wakati w’omusajja 
n’omukazi. 


Ekibuuzo - Ssi bulijjo nti kisoboka 
okufuna essanyu eryo mu buli maka. 

Kaba kabonero ka mikisa emingi oku- 
tuuka ku ssanyu nobutebenkevu ebyeki- 
ka ekyo. Naye bwe tuba twagala oku- 
tuuka ku ddaala ery’essanyu bwe lityo, 
biki bye tuteekwa okussaako omwoyo? 

Akakwakkulizo akasooka kwe kugoberera oku- 
lunngamya kw’Obusiraamu mu kulonda omubeezi 
asaanira. Omulamwa oguli mu kulunngamya kuno 
gwe gugamba nti abakkiriza tebandironze babeezi 
baabwe nga basinziira ku birungi eby’oku nsi kuno, 
okugeza endabika n’obugagga. Mpozzi ate okulonda 
kwandyesigamiziddwa ku bitendo eby’omwoyo, oku- 
geza obukkiriza nempisa. Ku kino Nnabbi (okusaasi- 
ra kwa Allah n’emirembe bibeere ku ye) agamba nti: 

“Omukazi awasibwa olwebintu bina: obugagga 
bwe, amaka mw’asibuka, obulungi bwe oba eddiiniye. 
Gezaako okuwasa alina eddiini; emikono gyo gifune 
ebirungi! (Bukhari, Nikaah, VI, 123; Muslim, Radhwa, 53) 

Wadde nga hadiisi eno eyogera ku bisaanyizo 
by’omukyala omutuufu, naye era esobola okukola 
ne mu kulonda omwami omutuufu, kubanga oku- 

beera nomubeezi omulongoofu kye kintu ekiddirira 
okubeera eky’omuwendo eri buli Musiraamu ky’ali- 
na okubeera nakyo bw’ova ku ky’okutya Katonda. 
Omwami omulongoofu ye mpagi etanyeenyezebwa 
ey’olubiri lw’amaka so ate omukyala omulongoofu 
kye ky’omuwendo ekisinga mu by’okwewunda by’olu- 
biri olwo. Kino kirambikibwa mu hadiisi ya Nnabbi 
(okusaasira kwa Allah n’emirembe bibeere ku ye) eno 
wammanga egamba nti: 

“Eddaala ly’abantu lyekwese mu ddiini yaabwe; 
ekitiibwa kyabwe kyekwese mu magezi gaabwe; ate 
obulungi bw’olulyo Iwekwese mu bulungi bwa mpisa 
zaabwe [olukuumibwa obufumbo].” 

Ekintu ekikulu eky’okubiri kwe kubeera om- 
wegendereza mu ngeri abafumbo gye benkananka- 
namu. Okwenakanankana kuteekwa okupimibwa 
okusinziira ku bisaanyizo nga obugagga, empisa 
n’amadaala ag’eby’obuwangwa. Amadaala agaddako 
oluvannyuma lwa gano abiri geesigama ku kukula 
kw’ebirowoozo n’amaanyi g’okusalawo. Okukula mu 
birowoozo kugenda kweyongera nga kuyita mu ku- 
noonya okutuukirira mu bukkiriza n’okussa eddiini 
mu nkola; amaanyi g’okusalawo gayinza kutuuki- 
bwako nga gayita mu kutuukiriza Amateeka ga Ka- 
tonda agakwata ku bye yalagira ne bye yagaana. 

Amaka ag’emirembe, omwo ebiragiro bya Allah 
ne bye yegaana mwe bituukirizibwa, gwe musingi 
gw’essanyu ary’amaanyi mu nsi muno era nga kye 
kimu ku byengera bya Katonda waffe. Okugenderera 

kwessanyu nebyengera kuyimiridde ku kutegeera- 
gana n’okwagala okwewaayo. 

Ennaku zino, ekintu ekikulu ekisinga okuvaako 
okusereba kw’amaka ag’edda be bakyala abagezaako 
okwefaanaanyiriza abasajja n’abasajja abagezaako 
okwefaanaanyiriza abakazi. Allah yawa abasajja 
n’abakazi ebitendo eby’enjawulo ebibaawula. Ebiten- 
do bino byakolebwa mu ngeri esobozesa buli bamu 
okukola ekisinga obulungi mu kitundu mwe bawan- 
gaalira. Ebitendo eby’obutonde eby’abasajja n’abakazi 
okuva ku nkula yaabwe gye balabikamu okutuuka 
ku mpunda y’emyoyo gyabwe, byatondebwa okusin- 
ziira ku buvunaanyizibwa Allah Oweekitiibwa bwe 
yabawa. 

Abasajja beetaaga okubeera n’amaanyi ag’om- 
woyo n’omubiri basobole okulabirira amaka n’oku- 
gakulembera. Abakazi tebavunaanyizibwa ku kufu- 
nira maka bya kugayimirizaawo. Bwe baba nga ba- 
kakiddwa okugalabirira okwo kuba kuyiikiriza na 
kubateeka mu buzibu, kubanga abakazi tebaatonde- 
bwa kupakasiza maka bye ganaayimirirako, wabula 
baatondebwa kukuza na kukuuma baana. Wabula 
singa embeera ebeetoolodde n’embeera eya wamu 
nga bisaanira, olwo abakazi bayinza okukola mu bifo 
ebituukana n’embeera zaabwe ez’obutonde, okugeza 
ng’okubeera abasomesa b’abawala mu masomero ga 
Kulaane, oba okubeera abajjanjabi abakola ku nd- 
wadde z’abakyala n’okubazaalisa. 

Busobozi obw’obutonde bwe bufuula abasajja 
n’abakazi nga ba njawulo naye nga buli bamu ba- 
jjuuliriza ebya bannaabwe. Abafumbo bwe basussa 
ensalo zebintu bino ebyeyawulidde buli omu, olwo 
essanyu ly’amaka liba lituuse okwonooneka. 

Tuteekwa n’okwogera ku kino nti obuyinza 
obuweebwa abasajja tebuwa buli musajja bbeetu 
okukozesa amaanyi agasukkiridde era nti abakyala 
obugonvu omukyala bw’alina okulaga tebuteekeddwa 
kumutuusa ku ddaala lya kweyisa nga muddu. Singa 
bombi omusajja n’omukazi banoonya okukola emi- 
rimu gyabwe egya bulijjo nga bagoberera emisingi 
egyassibwawo Obusiraamu, waba tewajja kuba mu 
maka muntu anyigiriza munne oba gwe banyigiriza. 


Omukazi okugyemera bba ng’amenya emisingi 
egy’okwekuuma n’obugonvu n’omusajja okukozesa 
obubi obuyinza bwe olw’okutuukiriza by’ayagala, kiyin- 
za okwonoona amaka. Omusajja ebiseera ebimu ayinza 
okubeera mu mbeera ey’okukoowa ng’ali ku mulimu. 
Bw’abeera mu mbeera eyo aba teyeetaaga kusanga bu- 
sanzi waka omukyala amutegeera era amubudaabuda 
kyokka naye era liba ddembe lye. Ku ludda olulala, 
buba bwetaavu na ddembe eby’omukazi, oyo alindirira 
bba awaka olunaku lwonna, na ddembe lye okufuna 
ekisa okuva mu ye n’akabugumu ng’atuuse eka. Buli 
muntu mu maka ateekeddwa okumanya eddembe lye 
n’obuvunaanyizibwa bwe mu maaso ga Allah Oweeki- 
tiibwa. Omusingi gwokka oguyinza okuyimirizaawo 
essanyu eryannamaddala n’okusanyuka mu maka gwe 
mukwano ku buli ludda riokuwanngana ekitiibwa. 

Tusaanye tujjukire enjogera ya bajjajjaffe egam- 
ba nti: “Ekinyonyi ekikazi kye kizimba ekisu.” Aba- 
kazi balina omulimu ogw’amaanyi ogukola ennyo 
mu kukuuma amaka. Eyo ye nsonga lwaki okumanya 
kw’abakazi, okutegeera kwabwe ne kaweefube gwe 
bateeka mu nsonga eno bitwalibwa nga bya maanyi 
okusinga eby’omusajja. Allah yawa ba maama ama- 
gezi n’obusobozi obuwulira munda okusinga bye 
yawa ba taata. 

Ng’awuunula ekigambo “taraa-ib” ekiri mu 
ssuula 86 eya Kulaane, Ismail Hakki Bursevi agamba 
nti, “Omwana omuto bw’agwa mu mugga, ne maama 
we abuuka n’agwa mu mugga, nga tafuddeeyo ku kabi 
akayinza okuva mu kikolwa kye ekyo era akola kyon- 
na ekisoboka okulaba ng’ataasa ebbujje lye. Ku ludda 
olulala, taata w’omwana tayinza kukola bw’atyo. Bwe 
waba nga tewali ssuubi lya mwana kuwona, taata we 
atuula butuuzi ku lubalama n’atandika okukaaba.” 

Nga bwe kisuubirwa, obuzira obwo buyinza 
kulabikira mu ba maama abatannaba kuggwaamu 
bitendo byabwe eby’omwoyo. Ekikolwa eky’obuzira 
kino tekiyinza kusangibwa mu ba maama abatalina 
mitima abaleka amabujje gaabwe mu maaso g’emizi- 
kiti oba ku nsalosalo za limbo (awaziikibwa abantu). 
Balinga emyoyo egyayonooneka egyafiirwa akatendo 
konna akalungi mu butonde bwabwe. 

Ekisa ky’obwa maama kirabikira ne mu bwaka- 
baka bw’ensolo, ebiseera ebimu mu ngeri eyeewuu- 
nyisa. Waliwo bye baawandiika ku mpologoma en- 

kazi n’omwana gw’entugga ebyawangaalira awamu 
mu ngeri eyeekyewuunyo mu kkuumiro ly’ebisolo 
e Kenya eriyitibwa Sambura National Park wakati 
w’omwezi ogwekkumi n’ebiri nga 21, 2001 n’omwezi 
ogw’olubereberye nga 2, 2002. Enkolagana y’ebisolo 
ebyo yalinga enkolagana wakati wa maama n’omwa- 
na we. Kamera we zaakwatira ekifaananyi ky’entugga 
eyo yali ekyaliko n’ekitanyi. Empologoma enzadde 
yawulira okusaasira eri akatugga kano? Eky’okudda- 
mu kiri nti yakafuula mwana waayo. Akatugga nako 
kaatandika okweyisiza ddala nga gy’obeera nti em- 
pologoma ye yali ekazaala. Olw’okuba nga akatugga 
kaali tekasobola kuyonka mata ga mpologoma, em- 
pologoma enzadde yakawanga bikoola bya miti, sso 
ssi nnyama - ng’eringa eyali emanyi nti kaali si kaana 
ka mpologoma. 

Oluvannyuma maama w’akatugga yakomawo, 
ng’anoonya omwana we. Bwe yalaba akaana ke nga 
kali n’empologoma, ebintu byagisobera, naye teyad- 
duka. Yatandika okukola amaloboozi ng’eringa 
eyali eyogera n’akaana kaayo. Akatugga kaasembera 
okumpi ne maama waako owa ddala ne batandika 
okuliira awamu. Wabula empologoma enzadde teya- 
bakkiriza kugenda wala. Entugga bwe yatandikanga 
okutambula, empologoma ng’egitaayiza. Empologo- 
ma enzadde yali eyagala nnyo akatugga nga teyinza 
kukakkiriza kugenda ne maama waako owa ddala? 
Yakombanga akatugga n’ezannya nako nga kalinga 
k’ezaala. Naye bwe waayitawo akaseera - ndowoo- 
za ng’etegedde ng’entugga enkulu bwe yali maama 

w’akatugga akato akazaalira ddala - yakaleka ne ka- 
genda ne maama waako. Ebyembi tewaayita kaseera 
kanene empologoma ensajj a n’eraba akatugga aka- 
nafu akatalina bukuumi n’ekatta. Empologoma en- 
zadde yalabika nga yakungubagira mu kifo akatugga 
mwe kattirwa. 

Ekintu kino kyewuunyisa okukamala! Kwali 
kweyoleka kwa kika kya waggulu okw’ekirabo kya 
Katonda kye yawa obwamaama okusobola n’okubuu- 
ka eky’obulabe obw’obutonde obuli wakati w’ensolo 
n’endala gy’eyigga. Kano kamu ku bubonero bwa Al- 
lah Oweekitiibwa kubanga obwamaama kweyoleka 
kwa kyamagero ekitukuvu. 

Waliwo ebintu bingi bye tuyinza okuyiga mu 
kyafaayo kino. Maama ddala abeera maama si lwa 
bitendo eby’omubiri, naye olw’ebitendo eby’omwoyo. 
Omukazi bwe yeggyamu ebitendo bino eby’omwoyo, 
olwo aba takyali maama era omulongooti gw’oku- 
saasira. Wabula ate aba afuuse omuyizzi - era n’ayo- 
noona emyoyo mingi emito. N’olw’ekyo, abakazi ba- 
teekeddwa okuwa ekitiibwa n’okukuuma ekyengera 
ekiri mu bwamaama nga babutwala ng’obutali bu- 
beezi kuzaala okw’ensolo. Ku bitonde ebirala, tewa- 
liba kubuuza bibuuzo ku baana baabyo ku Lunaku 
Olw’enkomerero. Naye ku bantu, wajja kubeerawo 
okubuuzibwa. 

Abaana baffe, ku Lunaku lw’okusasula, bagenda 
kubeerawo ku lwaffe oba bagenda kubeera balabe 
baffe. Bateekeddwa okukuzibwa obulungi n’obwegen- 

dereza, kubanga kkubo lya kuyitibwamu okuyingira 
Ejjana. Amasomo ageddiini amalungi, empisa en- 
nungi, enneeyisa nokumanya okusinza Katonda bijja 
ku mwanjo ne bikulembera ebintu byonna ebirala 
ebiteekeddwa okusomesebwa abaana. 


Ekibuuzo - Mu bitundu byaffe mwe 
tuwangaalira abavubuka abeeteeke- 
rateekera okukola obufumbo basooka 
kumala ekiseera nga bali mu kwoge- 
reza. Mu kiseera kino boolekera ebizibu 
bingi. Abakwatibwako ensonga eno biki 
bye bateekedwa okwegendereza nga bali 
mu kiseera kino? 

Ekintu ekisinga obukulu, nga bwe tuzze tukin- 
nyonnyola, bwe bwetaavu bw’okuzimbira obufumbo 
ku musingi omunywevu era omulungi. Ekintu kino 
kirina okukuumibwa mu bwongo ssi mu kiseera 
ky’okwogereza kyokka, naye mu buli ddaala ery’oku- 
zimba amaka. Buli kiseera amateeka ga Katonda 
n’amakubo ge biteekeddwa okugobererwa. Ebyembi, 
ku mulembe guno abafumbiriganwa abamu balaba 
batwala ekiseera ky’okwogereza nga kiringa oluku- 
sa olubaweereddwa okweyisiza ddala ng’abali mu 
bufumbo. Kino kireeta ensobi nnyingi ezitasobola 
kutereezebwa era nemitima egimenyese. 

Twetaaga okujjukira nti ekiseera ky’okwogereza 
kiseera buseera eky’okukkiriza okukola obufumbo, 
naye ssi bufumbo bwennyini era mu kiseera ky’okwo- 

gereza abaagala okufumbiriganwa basigala nga buli 
omu akyazira munne. N’olw’ekyo bateekeddwa oku- 
beera abeegendereza obutabuuka nsalo Katonda ze 
yassaawo. Mu bimpimpi, abali mu kiseera ky’okwo- 
gereza nga tebannaba kufumbiriganwa bombi teba- 
teekeddwa kusisinkana mu bifo ebyesudde omutali 
bantu ne boogera okusukka we kyetaagisa! Olwa- 
leero tulaba ebizibu ebiva mu kugenda mu maaso 
nekintu kino. 

Mu kino kye tuliko njagala okubajjukiza ekya- 
faayo kino ekinyumizibwa Ibn Abaasi nti: 

Allah Oweekitiibwa yatonda Kaawa ng’amujja 
mu lubiriizi lwa Adamu olw’oku ludda olwa kkono. 
We yamutondera Adamu (emirembe n’okusaasira 
bibeere ku ye) yali yeebase. Bwe yazuukuka n’alaba 
Kaawa ng’amuli ku lusegere, yagwa mu mukwano 
naye era n’ayagala okumuwambagatira. Malayika 
yamugamba nti, “Owange Adamu! Tomukwatako. 
Temunnafuuka bafumbo.” Oluvannyuma baafum- 
biriganwa nga ku ludda lwa Kaawa bakkiriziganya 
okwatula ebigambo ebisuuta Nnabbi Muhammadi 
(okusaasira kwa Allah n’emirembe bibeere ku ye) 
emirundi esatu. 

Eno ye yali entandikwa y’endagaano y’obufum- 
bo okukolebwa mu maaso ga Allah. Bwe kityo oku- 
tendereza Nnabbi Muhammadi (okusaasira kwa Al- 
lah n’emirembe bibeere ku ye), kufunyisa endagaano 
y’obufumbo amakulu amalungi era ne yeetooloolwa 
ebyengera n’okweyoleka kw’okusaasira. 

Ekibuuzo - Oyinza okugabanyiza 
ku balala by’ovumbudde ku mbaga 
z’obufumbo? 

Embaga y’obufumbo lye kkubo ery’okugabana 
amasanyu g’okukola obufumbo ne mikwano gyo 
nabennganda zo. Era ekola ngekkubo ly’okutuukiriza 
ekintu ekikulu ekyetaagibwa nga kyeky’okumanyisa 
abantu ku bigenda mu maaso. Okwo kw’oyongereza 
nti era kintu kirungi okufuula obufumbo akakisa 
ak’okusanyuka n’okusanyusa abalala, ng’ebyo kitundu 
ku mbeera zaffe ez’obutonde. 

Wabula, tuteekeddwa okujjukira nti emikolo 
egirimu okudiibuuda, egyo egituuka ku ddaala 
ly’okuteeka amaka agagirimu mu matigga g’eby’en- 
simbi, tegikkirizibwa mu Busiraamu. Obusiraamu 
ddiini ekubiriza okukozesa ebintu obulungi ne bwe 
kuba kutawaaza ng’omuntu amazzi agasena agajja 
mu mugga. Eddiini ekubiriza abagoberezi baayo 
okubeera abakekkereza. N’olw’ekyo, abakwatibwako 
ensonga y’obufumbo ne bwe babeera abagagga, ba- 
teekeddwa okukola nga babalirira abaavu n’abee- 
taavu mu kitundu kyabwe mwe bawangaalira abee- 
taaga ennyo obuyambi bwabwe. Okufuula emikolo 
gy’obufumbo ebintu eby’okweraga, ng’amaka ama- 
gagga amangi olwaleero bwe gakola, ebyo byoleka 
ddalu era nga biraga ng’Obusiraamu bwe buba bu- 
tannanyikira bulungi mu mitima gy’abantu. 

Emikolo gy’obufumbo giteekeddwa okukolebwa 
obulungi mu ngeri y’Ekisiraamu ennungi era ensen- 

gejje obulungi. Giteekeddwa okukuumirwa awala 
n’engeri yonna ey’okwonoona n’okudiibuuda. Abantu 
bateekeddwa okukola emikolo egyekigero egigya 
mu mbeera yaabwe ey’eby’ensimbi. Naye okukozesa 
omukolo ng’akakisa ok’okweraga n’okulaga ensimbi 
kikontana n’omwoyo n’ebigendererwa by’omukolo 
gw’obufumbo. 

Naddala, emikolo egyo egy’emikisa okutobeka- 
mu ebikolwa n’empisa ebitakkirizibwa mu mateeka, 
okugeza okunywa omwenge, abantu bibatwala mu 
nsobi n’obutamanya. Enkunngana ez’embaga ezigo- 
berera amateeka ga Allah ne Omubaka we bye bifo 
byokka omuli ebyengera era edduwa ya mu ekkiri- 
zibwa. Okusanyusa okumu tekulina mutawaana, ka- 
sita abasajja n’abakazi tebeetabula. Abakazi bayinza 
okusanyusa bannaabwe n’abasajja bwe batyo awatali 
kukola bikolwa byagaanibwa. 

Ensonga endala enkulu bwe bukulu bw’okuyita 
abaavu, abeetaavu n’abantu abatalina we babeera ku 
waliima (embaga y’obugole). Kino kirambikibwa mu 
hadiisi eno wammanga nti: 

“Emmere esinga obubi ye yo egabulwa ku mbaga 
okwayitiddwa abagagga bokka abaavu ne batayiti- 
bwa. Era omuntu oyo agaana okugenda gye baamuyi- 
se (ku kugabula) aba agyemedde Allah ne Omubaka 
We.” (Bukhari, Nikaah, 72; Muslim, Nikaah, 107. Laba ne Ibn Maa- 
jah, Nikaah, 25) 

Kiteekwa kijjukirwe nti Ebitundu Abasiraamu 
mwe bawangaalira bifuna obuyambi bwa Katonda 
olw’okusaba kw’abanafu. N’olwekyo, abantu abawe- 
jjere n’abeetaavu naddala kyetaagisa okubayita ku 
waliima (emikolo gyembaga). Olumu Nnabbi Musa 
(emirembe n’okusaasira bibeere ku ye) yasaba Allah 
Oweekitiibwa n’amubuuza bw’atyi: “Katonda wange! 
Wa gye nnyinza okukunoonyeza?” 

Allah Oweekitiibwa kwe kumuddamu nti, 
“Nnoonya awali emitima egimenyese.” (Abu Nu’aym, 
Hilya, II, 364) 

Okusaba kw’abo abali obubi era abalina emi- 
tima egimenyese kukkirizibwa mu maaso ga Allah. 
Eyo nno ye nsonga lwaki Abasiraamu bandifuddeyo 
nnyo okuganyulwa mu dduwa zaabwe n’okuzifuna, 
naddala mu biseera ebyo we tutandikira ebintu 
ebikulu ng’obufumbo. Mu ngeri y’emu tetuteekedd- 
wa kugayaalirira kunoonya kusabirwa bantu ban- 
naddiini edduwa eziyamba. 


Ekibuuzo - Nsonga ki abavubuka Aba- 
siraamu abasajja nabakazi ze bandifud- 
deko ennyo okusobola okufuna amaka 
amalungi? 

Tuteekeddwa okumanya nti ekitundu abantu 
mwe bawangaalira kiyimiridde ku bibegabega bya 
bantu baakyo abasajja, naye abakazi ba mu nabo ba- 

vunaanyizibwa ku kusituka kwa kyo. Awatali buyam- 
bi bwa bakazi na basajja, tewayinza kubeera kuku- 
laakulana na kusituka biyinza kutuukibwako. Omu- 
sajja atali musanyufu awaka tayinza kubeera muwan- 
guzi ku mulimu. Mu ngeri eyo tuyinza okugamba nti 
eggwanga likulaakulana nga liyita mu kukula na bu- 
manyirivu bwa bakazi baalyo. Ekyennyume kya kino 
nakyo kituufu: eggwanga lifurwa amaanyi gaalyo 
ettutumu nga kino kiva ku kukkakkana kwa bakazi 
baalyo. Ebyafaayo bijjudde eby’okulabirako ebiwera. 
Eyo ye nsonga lwaki buli kibiina kya bantu kyetaaga 
amaka amalungi. 

Wadde ng’abantu batondebwa n’obubum- 
bwa n’okutuukirira ebisinga obulungi, okweyoleka 
kw’okutuukirira kwaffe mu buntu obukulaakulanye 
kuyinza okutuukibwako mu mbeera ennungi eyee- 
toolodde amaka. Amaka kye kifo ekisookera ddala 
obuntu bw’omuntu mwe buyinza okutuukira mu 
mbeera z’eby’omwoyo ezisukkiridde. Tuyinza okufu- 
na eby’okuyiga okuva mu bulamu bwa bannabbi ne 
mu bulamu bw’abatukuvu. 

Essanyu eringi n’amasanyu mu maka byesiga- 
midde ku kuwanngana kitiibwa n’okutegeeragana 
wakati w’abafumbo abakwatibwako ensonga na buli 
omu okussa ekitiibwa mu ddembe lya munne. Mu 
ngeri y’emu kikulu nnyo okutegeera amakulu agali 
mu ayah ittaqu Allah - “Mwekuume Allah!” - essa- 
nyu mu maka bwe liba nga lyakutuukibwako. 

Ensi yaffe eyinza okufuuka ejjana singa eddem- 
be ly’abakyala nga likuumiddwa butiribiri; mu ngeri 
endala eyinza okufuuka ekyeneena nga kino kiva ku 
kutyoboola eddembe ly’abakyala. Nnabbi (okusaasira 
kwa Allah nemirembe bibeere ku ye) yannyonnyola 
obukulu bweddembe ly’abakyala mu kubuulirira 
kwe okw’okusiibula n’agamba bw’atyi: 

“Abange abantu, kituufu nti mulina eddembe eri 
bakyala bammwe lye balina okutuukiriza, naye nabo 
balina eddembe ku mmwe (lye mulina okutuukiriza). 
Mujjukire nti mwabatwala nga bakyala bammwe 
ng’obwesige okuva eri Allah era na kukkiriza kwe. Bwe 
batuukiriza bye balina okukola gye muli olwo baba 
balina eddembe ku mmwe okubalabirira mu kulya 
n’okwambala mu ngeri ebabalirira. Bakazi bammwe 
mubayise bulungi era mubeere ba kisa gye bali, ku- 
banga bannammwe ate bayambi gye muli abateere- 
kereza. Era ddembe lyammwe nti tebakola mikwano 
na muntu yenna gwe mutakkiriza, wadde okubeera 
bantu bateekuuma.” (Bukhari, Mukhtaswar, X, 398) 

Okuziyiza abakazi okukuza obulungi emigigi 
emirongoofu nga kino kiva ku kubawaliriza okukola 
emirimu egitabasaanira eba nsobi ya maanyi. Essa- 
nyu mu maka liyinza kutuukibwako na kukozesa 
abasajja n’abakazi n’okukuumira obusobozi bwa buli 
omu mu mirimu egituukana obulungi n’obutonde 
bwabwe. 

Obusiraamu bukkaatiriza obukulu bw’obufum- 
bo obutuukibwako olw’okutuukiriza ebigendererwa 

ebirungi. Obufumbo bulina enjuyi bbiri, olwensi 
n’olw’omwoyo. Tuteekwa okubeera abanywevu era 
abeegendereza okusobola okufuula amaka gaffe aga- 
tambulira ku njuyi zombi. Kyangu nnyo obufumbo 
okutambulira ku ludda olumu lwoka. Ebyembi, 
obufumbo obw’ekika kino bulijjo bumaliriza nga te- 
muli ssanyu, nga buli mu kwawukana, okutasanyusa 
oba ne bagenda mu maaso nga lujegere olw’obulumi 
okutuusa ku nkomerero y’obulamu. Nga bwe kisuu- 
birwa bino si bye twegomba okuva mu bufumbo bwe 
tuba tugenda okubuyingiramu! 

Okwawukana kwogerwako mu emu ku hadiisi 
za Nnabbi ng’ekintu ekigwawo ekinyeenya nnamu- 
londo ya Katonda: 

“Muwase naye temwawukana, kubanga okwawu- 
kana kunyeenya nnamulondo ya Allah...” (AH al Muttaqi, 
IX, 1161/27874) 

Omusajja okumala gagoba omukazi kubanga ki- 
muyamba oba nga kye kimusanyusa okwo kuba ku- 
nyigiriza na kuyiikiriza era kyonoono eky’amaanyi, 
awatali kubuusabuusa ekyagaanibwa mu Busiraamu. 
Kuba kutyoboola ddembe lya muddu omulala, ekijja 
okumutuusa ku kuggwaamu amaanyi n’okwonoo- 
neka eby’olubeerera. 

Okuta omukazi ebiseera ebisinga kye kiddi- 
rira obufumbo obumala gakolebwa era nga tewali 
kwegendereza era kulina ebikuvaamu ebikwasa en- 
naku ebitabalibwa. Ebiva mu kwawukana kuno ebi- 
singa obubi n’obukalubu bidda eri abaana. Abaana 

abatalaba ssanyu mu maka gaabwe era ne batuusi- 
bwako okutuntuzibwa okutakoma okuva mu bakad- 
de baabwe, ate abandibadde eky’okulabirako gye bali, 
obubudamu babunoonya ku nguudo ne bafuuka ba 
kireereese. Ebiseera ebimu badduka awaka ne batan- 
dika okusula ku nguudo; tewayita kaseera kanene ne 
bayingira ebitimba by’omwenge, enjaga, obwa ma- 
laaya nobuzzi bwemisango egya nnagomola. Kino 
eba ntandikwa ya kwonooneka kwa kitundu abantu 
mwe bawangaalira. 

Ekisuubirwa, kwe kuba nga waliwo embeera 
okuta omukazi we kubeerera nga lye kkubo lyokka 
eririwo. Obufumbo obw’Abakatoliki tebuyinza ku- 
sazibwamu era buteekwa okusigalawo nga bugenda 
mu maaso abafumbo ne bwe babeera nga bawangaa- 
lira mu bugubi nembeera ey’obuyinike. Obufumbo 
Obusiraamu, obutafaananako bwe butyo, buzimbi- 
rwa ku kukkiriziganya era nga waliwo obuwaayiro 
obw’amateeka obusobozesa okusazaamu endagaano 
ezo we kiba kyetaagisirizza. Buli ndagaano esobola 
okubeera n’endala egisinga amaanyi. Bwe waba nga 
tewali ngeri yonna eyinza kutaakiriza bufumbo obu- 
gaanye, obulamu bw’abafumbo buba bujja kubeera 
bwa kubonaabona. Obumu bw’amaka buba tebujja 
kusinga ku buddu. 

Abafumbo abatayinza kulaba kya kukolera bi- 
zibu bye balimu bakutuka n’okusuubira ne baggwaa- 
mu amaanyi era bayinza obutasobola kulaba bulungi 
mbeera. Eyo ye nsonga lwaki Obusiraamu bukkiriza 
okwawukana, naye eddembe ly’okuta mu mateeka ne 

buliwa basajja, nga bo batera okukozesa obuvumu 
okusinga ku bakazi. Wabula, bwe kiba nga kyakoo- 
nebwako mu ndagaano eyatandika obufumbo, tewali 
muziziko gwonna gugaana kuwa mukazi ddembe 
naye okuta omusajja. Kino mu mateeka g’Obusiraa- 
mu kimanyiddwa nga tafwidhw al talaaq. Omukazi 
ne bw’aba taweereddwa ddembe lya kuta mu nda- 
gaano y’obufumbo, era waliwo embeera mw’ayinza 
okugenda mu kkooti n’asaba okuteebwa. 

Okusobola okwewala okumala gaawukana, aba- 
sajja n’abakazi bateekwa buli omu okumanya obuku- 
lu bwa munne era ne bawanngana ebitiibwa. Oku- 
jjukira eby’emabega, ebiseera ebirungi, okulabirira 
obulungi, obutebenkevu n’ebintu byonna ebisanyusa 
mu bulamu biyinza okutuukibwako wansi w’ekisiiki- 
rize eky’amagezi Katonda g’ayinza okuwa abafumbo. 
Obuwanguzi buba bujja kweyolekera mu ssanyu 
eringi buli omu ly’alaga munne ne mu bwesimbu. 
Kigambibwa mu hadiisi ya Nnabbi (okusaasira kwa 
Allah n’emirembe bibeere ku ye) nti: 

“Omusajja bw’azuukuka ekiro, n’azuukusa 
mukyala we ne basaala laaka bbiri ez’esswala bombi 
awamu bawandiikibwa mu basajja n’abakazi abooge- 
ra ennyo ku Allah.’’ (Abu Dawuda, Tatwawwu-u, 18; Witr, 13) 

“Allah asaasire omusajja oyo azuukuka ekiro n’asaa- 
la, oyo azuukusa mukyala we naye n’asaala; bw’agaana, 
n’amusammuliza amazzi mu maaso ge. Allah asaasire 
omukazi oyo azuukuka ekiro n’asaala, azuukusa bba 

naye n’asaala; bwagaana omukyala n’amusammuliza 
amazzi mu maaso ge." (Abu Dawuda, Tatwawwu-u, 17; Witr, 12) 

Okusinziira ku hadiisi za Nnabbi ezoogeddwa 
tuyinza okuyigamu nti essanyu mu maka lyesigama 
ku bintu eikulu bibiri: 

1. Obwesimbu okuva mu bafumbo ababiri 

2. Buli omu okukubiriza munne okubeera 
munnaddiini. 


Ekibuuzo - Bw’oba olowooza ku bintu 
byonna by’ozze oyogera, waliwo amaka 
agawa eky’okulabirako g’oyinza okutu- 
songerako? 

Mu by’okulabirako ebingi ebiyinza okuweebwa, 
awatali kubuusabuusa amaka ga Nnabbi Muhamma- 
di (okusaasira kwa Allah nemirembe bibeere ku ye) 
ge gali ku mwanjo. Nga bwe kiri mu buli ludda mu 
bulamu bwe, Nnabbi yalaga enneeyisa esinga oku- 
beera ensengejje mu maka ge. Awaka yali omwami 
atuukiridde era yali taata asinga. Mukyala we owemi- 
kisa Khadiija, yali eky’okulabirako ekisinga obulungi 
eky’omukyala era maama. Bakyala ba Nnabbi abasi- 
gadde nabo baali byakulabirako birungi. Teri bintu 
bibi ebitera okuzuuka mu maka nga byasangibwa mu 
bulamu bw’amaka obwa Nnabbi, wadde nga waa- 
liwo obutakkiriziganya obutonotono mu bakyala be. 
Naye nobusongasonga obwo obutono bwagonjoolwa 
mangu ddala era ebintu ne biggwa bulungi, nga kino 

kiva ku mbeera za Nnabbi ennungi eziwa eky’okula- 
birako ekirungi era nga kyali kya kulabirako eri eki- 
biina ky’Abasiraamu kyonna. 

Nga ebitendo bya Nnabbi bwe byali nga bye bi- 
tendo ebisinga, n’amaka ge bwe gatyo ge gaali gasin- 
ga okubeera eky’okulabirako ekituukiridde. Amaka 
ge kyali kifo ekibuutikiddwa essanyu n’emirembe 
nga newankubadde ng’ab’omu maka baayinzanga 
okumala ennaku nga tebalidde mmere nfumbe, 
omuntu eyagakyalangamu ng’awulira nga masa- 
nyufu. Temwalabwangamu bintu bya kwegyalabya: 
teri n’omu ku bakyala be eyalina ekisukka ku kisenge 
ekitono. Awamu n’ekyo emmere eyasinganga bonna 
okubawoomera kwabeeranga kumatira, bugumiiki- 
riza na kwewaayo. Ekkubo ery’empisa Omubaka wa 
Allah (okusaasira kwa Allah n’emirembe bibeere ku 
ye) lye yateekawo mu maka ge lyabugaana emitima 
gy’abantu b’omu maka omwali mutaggwa mukwano 
na bwesimbu. Teri mukazi ayinza kwagala bba nnyo 
kwenkana bakyala bannabbi bwe baali bamwagala; 
teri mwami ayinza kwagala bakyala be kwenkana 
Nnabbi bwe yayagala bakyala be. Teri mwana ayinza 
kwagala kitaawe kwenkana Fatuma bwe yayagala taa- 
ta we; era teri taata ayinza kwagala baana be kwen- 
kana Nnabbi bwe yayagala abaana be. 

Omubaka wa Allah (okusaasira kwa Allah n’emi- 
rembe bibeere ku ye) yateekayo nnyo omwoyo okukola 
obwenkanya wakati wa bakyala be. Wadde nga yakola 
kyonna ekisoboka mu nsonga eno olw’obuzibu obw’oku- 
laba ng’obwenkanya bubeerawo yasabanga Allah nti: 

“Katonda wange! Nnyinza okwagala omu ku bo 
okusinga omulala nga sigenderedde ate ng’obwo buba 
butenkanya. Katonda wange! Nneewogoma mu ku- 
saasira kwo ku nsonga eno nti ssisobola kugyebeera.” 3 

Katonda wange! Tuwe n’ab’omumaka gaffe obu- 
lamu obulongoofu obwo bw’oyagala. Fuula amaka 
gaffe Ejjana ezessanyu n’emikisa. Kuuma amaka gaffe 
okubeera ebifo eby’Omuliro. 

Aamiina! 





Waliwo ebyokuyiga bingi mu kya Nnabbi okukkiriza ob - 
nafu bwe mu nsonga eno. Ekimu ku byo, kwe kukakasa nti 
abagoberezi be tebeerabira nti naye yali muntu, okuva nti 
abagoberezi beddiini ezimu baagenda wala mu kussa ekiti- 
ibwa mu bannabbi baabwe ne batuuka n’okubalowooza nti 
baali ba katonda. Okwekengera kwe kimu ku binnyonnyola 
lwaki, mu kitundu eky’okubiri ekyekigambo eky’okwatula 
okukkiriza mu Busiraamu, okulangirira nti Nnabbi muddu 
wa Allah kijja ngokulangirira nti Mubaka wa Allah tekinnaba 
kwogerwa. Ekisuubirwa, kwe kumubala okubeera omuddu 
naye ngokwerabira obwannabbi bwe kuba kwoleka butamanya 
okw’amaanyi! 






GLbintu abakazi bpe 
beetaaga okussaako omwopo 
mu maka 



“Omukazi omulongoofu afuula bba omusanyufu 
bw’amutunuulira mu maaso; atuukiriza bba by’aba 
amusabye ebikkirizibwa mu mateeka; era bba bw’aba 
ali wala naye, akuuma eby’obugagga bye nekitiibwa 
kye’’ (Ibn Maajah, Nikaah, 5 / 1857) 



Ekibuuzo - Bintu ki abakazi bye bee- 
taaga okussaako omwoyo okusobola 
okukuuma amaka gaabwe mu mirembe 
n’essanyu? 

Ekisooka kya byonna, abakazi beetaaga okubee- 
ra abeegendereza engeri gye basinzaamu Allah wamu 
nokubeera nga bannaddiini abatya Katonda. Mu 
ngeri eno beetaaga okuteeka ebirowoozo ku sswala 
zaabwe ze basaala n’okusinza kwe bakola okwo nga 
kw’ogatta okubeera abeegendereza ku bintu ebikkiri- 
zibwa nebyagaanibwa mu Busiraamu. 

Eddiini y’omukazi eteekwa okweyolekera mu 
maka ge ng’ayita mu kukubiriza bba, abaana be, 
abennganda ze, okwo nga kw’ogasse ne baliraanwa 
be okuwaayo saddaaka n’okukola emirimu emirun- 
gi. Omukazi munnaddiini alinga ekimuli ekiwunya 
akawoowo eky’Ejjana! 

Omulimu gw’omukazi ogusinga obukulu, olu- 
vannyuma lw’okusinza Allah, kwe kukuuma bba 
n’ab’omu maka abalala nga basanyufu. Omukazi 
okufuula bba omusanyufu n’obutasaanikira ssanyu 

lya mu maka bijja kumuweesa ebyengera bya Al- 
lah Oweekitiibwa. Mu butuufu Nnabbi (okusaasira 
kwa Allah nemirembe bibeere ku ye) yakyogerako 
bw’atyi: 

Omukazi munnaddiini akuuma bba nga musa- 
nyufu bw’aba amutunuulidde mu maaso; atuukiriza 
ebikkirizibwa bba by’aba amusabye era bba bw’abeera 
nga taliiwo, akuuma ebintu bye n’ekitiibwa kye. (ibn 
Maajah, Nikaah, 5 / 1857) 

N’olwekyo, omukazi munnaddiini anoonya 
amakubo agafuula amaka ge amasanyufu era amaku- 
bo ago agafuna. 


Ekibuuzo - Tuyinza okwongera okun- 
nyonnyola ku nsonga eno? Omukazi 
kintu ki kye yeetaaga okussaako ennyo 
omwoyo mu bulamu bwe obwa bulijjo 
ne mu nnyumba ye? 



Awaka ateekeddwa okussa ennyo omwoyo ku 
ye yennyini. Ateekeddwa okubeera omuyonjo era 
ayoleddwa obulungi. Okubeera nga teyefaako era 
omukyafu kijja kumalamu bba okumuwa ekitiibwa. 
Omukyala ateekeddwa okwesamba ebintu ebyo 
byonna bba by’atayagala, kubanga singa omusajja aba 
nga tasobola kufuna mu mukyala we ekyo ky’asuu- 
bira mu mukazi, omutima gwe guyinza okukyuka ne 
gululunkanira ekyo ekitali kituufu era ekyaziyizibwa, 
ekiba kijja okwonoona essanyu n’emirembe mu maka. 

Bwe kityo omukazi omugezi yeggyayo ngekimuli eri 
omusajja we asiima. Kiyamba ye singa omusajja aba 
azzeeyo eka olweggulo amangu. 

Omukazi omulongoofu alina okwaniriza bba 
ku mulyango ng’ayingira nakamwenyumwenyu ku 
maaso ate ku makya alina okumusiibula nebigambo 
ebirungi ng’agenda ku mulimu okukola n’okumu- 
sabira. Emirimu gy’omukazi egy’olunaku ne bwe 
gimukooya, alina okukweka obukoowu bwe aleme 
kulabika ng’omukoowu mu maaso g’omusajja. Ali- 
na okugabanako ku bintu ebyeraliikiriza bba era 
n’amuyamba okukkakkana n’okutereera. 

Alina okwekuumira ebimutawaanya mu nda 
okusinga okutabangula obutebenkevu bw’amaka. 
Sswahaba wa Nnabbi omukyala Ummu Sulaym (Al- 
lah amusiime), yawa eky’okulabirako eky’enjawulo ku 
nneeyisa bw’etyo. Okutuusa n’eky’okufa kw’omwana 
we tekyamutengula kumujja ku kya kulaba ng’asaa- 
sira bba. Okusinziira ku kyafaayo kino, omwana wa 
Abu Twalha, eyali omuyi ennyo yafa nga kitaawe 
tannadda waka. Ummu Sulaym yanaaza omulambo 
n’aguzinga mu ngoye. Yalagira ab’omu maka bonna 
bw’atyi, “Temugeza ne mubuulira Abu Twalha ku 
by’okufa kwa mutabani we nga nze ssinnaba kumwe- 
gambira.” Abu Twalha bwe yakomawo, yabuuza mu- 
kazi we nti, “Mutabani wange kati ali atya?” 

Ummu Sulaym yaddamu nti, “Takyalina bulumi 
era ndowooza nti kati awummudde.” Oluvannyuma 
yaleetera bba ekyeggulo era bwe baamala ne bagenda 

okwebaka. Ku makya, Abu Twalha bwe yali ayagala 
okufuluma okugenda, Ummu Sulaym kwe kumubuu- 
za nti, “Abu Twalha! Ki ki ky’oyinza okulowooza ku 
baliraanwa baffe kye baakola? Nabateresa ekintu ne 
batakinziriza nga nkibasabye.” 

Abu Twalha kwe kugamba nti, “Baakola nsobi.” 

Ummu Sulaym yaddamu nti, “Abu Twalha! Om- 
wana wo Allah Oweekitiibwa yamukuteresa. Kati 
atutte ekyo ye yakuteresa.” 

Abu Twalha ebigambo byasooka ne bimug- 
gwaako n’asirika. Oluvannyuma yagamba nti, “Tu- 
liwo ku Iwa Allah era eri Allah gye tudda bulijjo.” 

Abu Twalha bwe yagenda ku muzikiti okusaala, 
yanyumiza Omubaka wa Allah (okusaasira kwa Allah 
nemirembe bibeere ku ye) byonna ebyaliwo. Nnabbi 
yabasabira bw’atyi: “Allah! Bawe okusaasira n’ebyen- 
gera byo olw’ekyo ekyazuuse mu kiro kyabwe.” 

Nga tewannayita mwaka, Allah abafumbo bano 
yabawa omwana omulala. Omubaka wa Allah ya- 
gaaya entende n’ajja mu kamwa ekitundu n’akissa mu 
kamwa k’omwana n’amutuuma Abdulla - ekitegeeza 
“Omuddu wa Allah.” Banyumya nti abaana musanvu 
ku baana ba Abdalla omwenda bonna baakwata Ku- 
laane yonna ku mwoyo olw’ebyengera by’edduwa eyo 
waggulu. (Bukhari, Janaa-iz, 42; Aqiqa, 1; Muslim, Adab, 23; Fad- 
hwailul Swahaaba, 107) 

Ekibuuzo - Bintu ki ebirala omukyala 
bye yeetaaga okwegendereza mu nkola- 
ganaye ne bba? 

Tateekeddwa kulagajjalira bba wadde okumu- 
teeka mu kifo eky’okubiri mu bantu b’omu maka. 
Omusajja ataliiko kikyamu tayinza kukkiriza kutwa- 
lirwa mu kifo kya kubiri, kubanga ekyo ssi kya mu 
butonde. 

Okusobola okusanyusa omuntu, twetaaga oku- 
manya omuntu oyo obulungi. Eyo ye nsonga lwaki 
omukazi ateekeddwa okugezaako okutegeera bba 
era ayige ebyo by’atwala ng’ebikulu, by’ayagala ne 
bw’awulira muli. Ekisuubirwa kwe kuba nga n’omu- 
sajja naye ayisa mukyala we mu ngeri y’emu ng’eyo. 
Singa bombi tebassa mwoyo ku nkolagana eno, olwo 
“obumu, okwegatta mu nsonga nebintu ebya wamu,” 
nga bye bintu ebyetaagisa okubeera mu bufumbo 
obulungi, bigenda bikendeera ne biggwaawo olwo 
abafumbo ne buli omu n’aba nga takyafa ku munne 
wadde okufaayo ku bw’awulira. Singa okwerinda 
tekukolebwa mu kiseera ekituufu, embeera eyinza 
okubeera embi ennyo okutuusa n’omukwano ogwa- 
liwo n’okwagala wakati w’abafumbo eyinza okuvaa- 
mu obukyayi n’okwawukana. Ekiseera ekisinga obubi 
eky’embeera eno bye biseera by’obukadde. Okwawu- 
kana n’okwesambagana okw’omu nda abataagezaako 
buli omu okuyiga munne mu myaka egyo gyonna 
kuvaamu omuntu okuwangaala nga talina bantu 

n’okuwuubaala, embeera omuntu gy’aba takyayinza 
kukyusa olwo n’asigala mu kiwuubaalo n’okwejjusa. 

Omukyala ateekwa okuyamba bba mu bikolwa 
bye ebirungi ebitamenya mateeka. Ateekwa okussa 
ekitiibwa mu b’ennganda za bba. Bw’aba ng’alina 
okusalawo oba okwewaayo, alina okussa ennyo om- 
woyo ku bantu b’amaka ga bba. 

Obulamu bujjudde ebintu ebigwa nga bibadde 
tebisuubirwa. Waliwo ebiseera ebijja nga bya ka- 
naayokyani n’okunakuwala. Mu biseera nga bino, 
omukyala alina okubeera bba ku lusegere n’oku- 
muyamba ku ggugu ly’aba yeetisse. Abaatusooka 
kino baakinnyonnyola bulungi nnyo bwe batyi: 
“Beera ng’ekiwempe oleke ebigere amakumi ana biku- 
tambulireko, bw’otyo osobole okubeera engule ku mi- 
twe gyabwe.” Kye tutegeera mu kino n’engero endala 
ezirufaanana kye ky’okuba nga okusobola okukweka 
obulumi bwaffe mu biseera ebya kanaayokyani kintu 
kirungi ddala. Nnabbi teyeerabirako buyambi obwa 
maanyi, okumutegeera, obugumiikiriza, okumwewa 
n’okwewaayo mukyala we Khadiija bye yamulaga. 

Omukyala ayingira amaka ge ng’ali mu kyam- 
balo ky’embaga (kadaali), amaka n’agajjuza essanyu 
n’okwesiima era bw’atandika obulamu bwe obutag- 
gwaawo n’agavaamu ng’ali mu ssanda enjeru ze ba- 
muzingamu Abantu bonna bateekeddwa okulaga 
omukwano nabo basobole okubaagala, okussa eki- 
tiibwa mu bantu nabo basobole okussibwamu ekitii- 
bwa, beeweeyo basobole okufuna ebyengera. Wabula 





Ebintu abakazi bye beetaaga okussaako omwoyo mu maka — 

byonna biteekeddwa kusooka kuva mu mukyala mu 
maka. Omukazi omutegeevu amanya butya bw’ayin- 
za okusanyusa bba era n’azimba essanyu mu maka. 

Mu hadiisi emu kigambibwa nti: 

Omukyala bw’afa nga bba amusiimye, ayingira 
Ejjana. (Tirmidhi, Rada, 10; Era laba Ibn Maajah, Nikaah, 4) 

Enkolagana ey’ekika kino eraga, si mpeera en- 
nyingi ezirindiridde omukyala munnaddini asanyu- 
sa bba zokka, naye era ekifo ky’omwami mu maka 
n’obuzito bw’eddiini mu mpisa z’omukyala. Ku ludda 
olulala, abaami basuubirwa okubeera abeegendereza 
ennyo ku ngeri ki na wwa gye baggya ebiyimirizaawo 
amaka era bagezeeko nga bwe basobola okulaba nga 
beewala ennyingiza yaabwe okuba nga bagijja mu 
makubo amabi oba agatakkirizibwa. Kubanga nga 
hadiisi ya Nnabbi ekwata ku kulonda omubeezi 
bw’egamba nti, “Eddaala ly’abantu lyekwese mu ddii- 
ni yaabwe; ekitiibwa kyabwe kyekwese mu magezi 
gaabwe ate obulungi bw’olulyo lwabwe bwekwese 
mu mpisa zaabwe [nga zino zikuumiddwa butiribiri 
obufumbo] 

Omukazi omulongoofu takoma ku kwagala bba 
kwokka naye era alaga eddaala erimatiza mu kussa 
ekitiibwa mu b’oluganda lwa bba ne mikwano gye. 
Enneeyisa ey’ekika ekyo eba ejja kusanyusa ne bba. 
Wabula, waliwo ensonga ey’amaanyi eri mu kino: tu- 
teekeddwa obuteerabira ensalo ez’ebintu ebikkirizi- 
bwa ezaatekebwawo Obusiraamu. Omukazi bw’abee- 
ra yekka awaka, takkiriza basajja kuyingira mu nju 

abo, singa tabadde mufumbo, nga yandibadde akki- 
rizibwa okubafumbirwa (abatamuzira). Eno nsonga 
nkulu nnyo eyeetagisa okwegendereza ennyo. Teri 
muntu ayinza kwekwasa kweyisa bulungi ng’abuuka 
ensalo z’amateeka g’Obusiraamu. Naddala omukazi 
ateekeddwa okwegendereza yeewale ekintu kyonna 
ekiyinza okwonoona erinnya lye. Kubanga mu ban- 
tu mwe tuwangaalira, ekitiibwa ky’omukazi kiringa 
essuuka enjeru; n’akabala akatono ennyo kasobola 
okwesittaza amaaso. Omubaka wa Allah (okusaasira 
kwa Allah n’emirembe bibeere ku ye) yalabula abago- 
berezi be ku “bifo eby’omutawaana” n’abagamba nti: 
“Mwewale ebifo ebiyinza okuleeta okubuusabuusa.” 

Ekiro kimu Nnabbi (okusaasira kwa Allah 
n’emirembe bibeere ku ye) yali atambula ku luguudo 
olumu n’omu ku bakyala be, abasajja babiri okuva e 
Madiina ne bamulaba. Nnabbi (okusaasira kwa Al- 
lah n’emirembe bibeere ku ye) yabategeerezaawo nti, 
“Ono (mukyala wange) Safiya muwala wa Huyayy.” 

Baamugamba nti, “Mubaka wa Allah, Allah 
agulumizibwe! [Tetuyinza kufuna kirowoozo kyon- 
na kikubuusabuusa wadde ekimu bwe kityi mu bi- 
rowoozo byaffe] ” Nnabbi yabaddamu nti, 

Sitaane asaasaanira mu mubiri gw’omuntu 
ng’omusaayi bwe gwetooloolera mu misuwa. Ntidde 
nti ayinza okubateekamu ekikyamu mu mitimagyam- 
mwe. (Bukhari, I’tikaaf, 11; Muslim, Kitaab al Salam, 23 - 25) 

Bw’atyo Mukama waffe mu kifaananyi ekyo 
awa abagoberezi be amagezi obutakola kintu kyonna 

ekiyinza okuleetawo okubuusabuusa ne bwe kuba 
ewala mu mitima gy’abalala. Omukyala ateekeddwa 
bulijjo okubeera ku lusegere lwa bba n’okuwagira 
ebikolwa bye ebirungi olwo alyoke afune obuwa- 
gizi okuva mu mukyala we asobole okutuukiriza 
by’ategese n’okwagala okungi. Kimanyiddwa bulungi 
nti okwetaba mu ssanyu n’ennaku kwongera essanyu 
lyaffe ne kukendeeza ennaku yaffe. Abafumbo batee- 
keddwa obuteerabira nti buli omu mubeezi wa mun- 
ne ssi mu lugendo lwa nsi eno lwokka naye ne mu 
lugendo lw’Olunaku lwe nkomerero. Wadde nga bwe 
baali tebannaba kufumbiriganwa nga baali bawan- 
gaala obulamu bwa njawulo, naye bwe baafumbiri- 
ganwa obulamu bwabwe bwombi bwafuuka bumu. 
Bwe batyo bateekwa okutuukiriza amateeka n’emi- 
singi egy’obumu buno mu buli mbeera ey’obulamu. 
Omu ku bo bw’aseerera, omulala ateekeddwa oku- 
muyamba okuyimirira. 

Omukyala ateekeddwa okulaba embeera om- 
wami we gy’alimu. Bw’alaba nga bba tali mu mbeera 
nnungi ng’alina ekimujje mu mbeera, ensonga eno 
tateekeddwa kugikuliriza n’efuuka ey’okukubaga- 
nyako ebirowoozo. Okusoowagana okuwanvu oku- 
takoma kuyinza okwonoona omukwano oguli wa- 
kati w’abafumbo n’okussannganamu ekitiibwa. Ne 
mu mbeera bw’etyo, kiba kisingako omukyala w’omu 
maka okubeera omukkakkamu n’okukuuma obu- 
kakkamu bwe. Gye biggweera bba aba ajja kumanya 
ensobi ye, adde mu mbeera era addemu okussa eki- 
tiibwa mu mukyala we. Bw’agezaako okwongerayo 

oluyombo omusajja ayinza okweyongera okwecanga 
olwo nabanga takyasobolera ddala kulaba nsobi ye. 
Oluvannyuma Sitaane aba ajja kubayingiramu asige 
ensigo z’obukyayi n’obulabe mu mitima gyabwe. 

Ensonga endala enkulu abafumbo gye batee- 
keddwa okwegendereza bwe bujja nebbuba. Emu ku 
bintu ebisinga okutaataaganya enkolagana mu maka 
bwe buteesiganngana. Ne bwe wabeerawo ekintu eki- 
reeta okubuusabuusa, abafumbo bandigezezzaako 
okutuula wansi ne boogera okusinga omu okumala 
ganenya munne. Ekitali ekyo akasonga akatono 
kayinza okuvaamu oluyombo olwa maanyi. 

Ebiseera ebimu abantu basobola okulaba ebiva 
mu bikolwa byabwe mu mbeera enzibu. Bayinza 
okwerabira, oba okukola ensobi. Singa omukazi yee- 
sanga nga bba alina kye yeetaaga okumwebuuzaako, 
yandimulaze mu bwesimbu n’amaanyi nti amuwagira. 
Oluvannyuma yandimubuulidde ky’alowooza nti kye 
kisobola okugonjoola ensonga ... kubanga omukya- 
la yandibadde nga y’asinga okubeera ow’omukwano 
asinga eri bba. Tetwandyerabidde n’akamu nti omu- 
sajja n’omukazi buli omu kitundu ku munne. 

Ebiseera ebitali bimu, Bamaama b’Abakkiriza, 
bakyala ba Omubaka wa Allah (okusaasira kwa Al- 
lah n’emirembe bibeere ku ye), baamuyambanga nga 
bamuwa ebirowoozo byabwe. Okugeza, mu biseera 
by’okuteesa ku ndagaano ye Hudaybiyah, Basswa- 
haba ba Nnabbi bangi tebaali bamativu n’obuwaayiro 
bw’endagaano ekintu ekyabamalako emirembe. Baali 

tebayinza kutegeera ebyama ebyali emabega wenda- 
gaano era baali basuubira nti yali yakusazibwamu. 
Abasinga mu bo baali baagala kulwana. Kino kya- 
nakuwaza nnyo Nnabbi. Mukyala we Ummu Sala- 
ma (Allah amusiime) yamuwa amagezi aleme kwe- 
raliikirira, naye akole ebibye ebyali bimwetaagisa 
okusinziira ku buwaayiro bw’endagaano. Yamanya 
nti ebyali bituukiddwaako mu ndagaano ye Hu- 
daybiyah byali bisobola okugaana okuteekebwa mu 
nkola okuggyako nga Nnabbi yennyini yali atadde 
mu nkola obuwaayiro bw’endagaano. Ng’asinziira ku 
magezi Ummu Salama ge yali amuwadde, Omubaka 
wa Allah yasalako enviiri ze n’aggyamu ne hiraami, 
nga kino kyali kirangirira mu lujjudde nga bwe yali 
akomekkerezza ekigendererwa kye eky’okulamaga, 
ng’ekyo kye kyali kikkiriziganyiziddwaako mu nda- 
gaano. Basswahaba bwe baamulaba ng’akoze bw’atyo 
nabo kwe kukola ekintu kye kimu. Bwe butyo obu- 
zibu ne bumalibwawo ng’ekiseera tekinnayita. 

Ekifaananyi ekirala kirabikira ku maama waffe 
Khadiija. Khadiija yabudaabuda Nnabbi (okusaasira 
kwa Allah n’emirembe bibeere ku ye) oluvannyuma 
lw’obubaka obwasooka okukka, bwe yali ng’atidde 
nnyo ku bikwata ku ddimu lye yali ayolekedde. Era 
ye yaleeta ekirowoozo nti Nnabbi anoonye era yee- 
buuze ku munnaddiini Waraqa bin Nawfal asobole 
okumanya ebyali bikwata ku kutumibwa kwe. 

Ne Kaliifa Umaru (Allah amusiime) lumu 
yawuliriza amagezi omukazi ge yamuwa. Lumu nga 
bali mu muzikiti yali yeemulugunya ku ky’abakazi 

abaali basaba obuwanana bw’amahare, ekyali kifudde 
obufumbo ekintu ekizibu ennyo. Yalangirira nti yali 
agenda kuteekawo kkomo ku mahare omuntu ge yali 
nga ow’okusala. Omukazi eyali atudde ku lumu ku 
nnyiriri ez’emabega yayimirira kino n’akiwakanya. 
Yeesembesa ayah ya Kulaane (4 : 20) eyali ekiraga nti 
abakazi baali ba ddembe okusaba kyonna kye baali 
baagala ng’amahare. Umaru olwawulira bino yategee- 
ra ensobi ye n’akyusa endaba ye nga bw’agamba nti: 

“Omukazi mutuufu, Umaru akoze ensobi.” (Ali al 
Muttaqi, XVI, 536 - 537 / 45796) 

Wabula, waliwo ensonga esaana okwegendereza 
wano gye tulina okwogera. Omukyala bw’aba yee- 
buuziddwaako ateekwa okubeera omwegendereza 
n’atalabika ng’eyeewaana, ekirowoozo kye ne bwe 
kibeera ekituufu. Wonna w’aba aweera bba amagezi, 
alina okwewala okulabika ng’amuyisaamu amaaso. 
Ekituufu kiri nti abasajja bulijjo tebawulira bulungi 
ng’abakazi babawa amagezi. Mu bimpi, omukazi 
omulongoofu amanyi okukozesa amagezi ge mu 
nsonga ezikwata ku nkolagana ye ne bba. 

Omukazi ateekeddwa okuba ng’alina obukugu 
n’obumanyirivu ebimala okuyingira mu mutima 
gwa bba. Waliwo eby’okulabirako bingi mu byafaayo 
mu biseera byaffe. Bakyala ba ba kabaka ba ba Ot- 
toman baagabana ku maanyi ga ba bbaabwe nga 
bayita mu kuwangula emitima gyabwe. Mu kukola 
kino, baasobola okulekawo ebibiina bingi ebigabi 
by’obuyambi n’ebintu ebirungi bingi bye baaleka 

bakoze. Olwebikolwa byabwe eby’ettendo n’okutuu- 
sa kati bakyajjukirwa n’okusabirwa emikisa wamu 
n’okutenderezebwa. 

Si kirungi omukyala okuwakanya bba oba oku- 
gezaako okumugolola mu maaso g’abantu abalala. 

Ne bw’abeera mukyamu atya, tateekeddwa kumuma- 
lamu ng’ayita mu kujjayo obukyamu bwe. Kino era 
kikola ne ku baami engeri gye bateekeddwa okuyi- 
saamu bakyala baabwe. Mu ayah eno kino kirambi- 
kibwa bulungi nti: 

... Bakyala bammwe kyambalogye muli nammwe 
muli kyambalo gye bali ... (2 :187) 

Era kikyamu eri omukyala okuwaana abasajja 
abalala okukira bba. Tateekeddwa kwemulugunya ku 
bba ne bwe kibeera eri bakadde be, mu ngeri y’emu 
alina okwegendereza obutamuteeka mu mbeera en- 
zibu mu maaso g’abantu abalala. Omukyala alina 
okunoonya engeri ey’okugonjoolamu ebizibu ebiba 
biguddewo wakati waabwe. 

Okusinziira ku bye tuzze tulaba, tukisanga 
ng’ekintu ekisinga okuviirako abafumbo okubulwa 
essanyu mu maka kwe kulemererwa okuyiganngana. 
Abafumbo buli omu ayinza okubeera Ejjana ya mun- 
ne oba Omuliro eri munne. Omukazi munnaddiini 
afaayo okusinza Allah era n’akkiriza ebintu ebikki- 
rizibwa bba by’abeera amwagaza, ako kabeera kabo- 
nero nti ali mu kkubo erimutuusa mu Jjana. 

Ekibuuzo - Mawulire ki amalungi 
Nnabbi (okusaasira kwa Allah nemi- 
rembe bibeere ku ye) ge yawa abakazi 
abalongoofu bwe batyo? 

Nnabbi (okusaasira kwa Allah nemirembe bi- 
beere ku ye) agamba nti: 

Oluvannyuma Iw’okutya Allah, omukkiriza tali- 
na kirungi kirala ky’ayinza kufuna ekisinga omukyala 
munnaddiini amugondera bw’abaako ky’amulagira 
era amusanyusa bw’aba amutunuulidde. Bw’amusaba 
okumukolera ekintu, akikola bulungi nga bw’akyagala 
ate bw’abeera nga taliiwo yeekuuma era n’akuuma 
n’ebintu bya bba.” (Ibn Maajah, Nikaah, 5 / 1857) 

Omukyala omulungi y’oyo agondera bba era 
alumirwa abaana be. 

“Ensi yonna ya kweyagala naye eky’okweyagala 
ekisinga obulungi eky’omu nsi ye mukazi omulon- 
goofu. (Muslim, Kitaabu al Rada, 64; Era laba: Nasaa-i, Nikaah, 15; 
Ibn Maajah, Nikaah, 5) 

Thawbaan (Allah amusiime) yanyumya nti: 

Ayah bwe yakka egamba nti .. n’abo abakuku- 
lira zaabu ne feeza ne batabisaasaanyiza mu kkubo 
lya Allah, basanyuse n’ebibonerezo ebiruma’ (9 : 4), 
twali wamu ne Omubaka wa Allah (okusaasira kwa 
Allah n’emirembe bibeere ku ye) mu kikwekweto eki- 
mu. Basswahaba abamu kwe kugamba nti kati oku- 
va lwe tumanyi etteeka erikwata ku zaabu ne ffeeza 
[tetukyabikukulira, naye tubiwaayo mu ssaddaaka]. 

Twagala singa tumanya ekintu ekisinga obulungi gye 
tuli, olwo kye tuba tuddako tukikunngaanye. Omu- 
baka wa Allah olwawulira bino kwe kugamba nti, 
“Ekintu ekisinga okubeera eky’omuwendo mu bintu 
omuntu by’alina Iwe lulimi olwogera amannya ga Al- 
lah, omutima ogwebaza nomukyala ayongera amaa- 
nyi mu nzikiriza ya bba.” (Tirmidhi, Tafsiir, 9 / 9) 


Ekibuuzo - Abantu bafuna ebizibu 
eby’ensimbi bingi mu mirembe gino. Ku 
bikwata ku bintu by’obugagga byaffe, 
mateeka ki ge tuyinza okugoberera oku- 
sobola okukuuma emirembe n’obuteben- 
kevu mu maka gaffe? 

Ekisooka kya byonna, abantu beetaaga okuyi- 
ga engeri y’okufuga bye beegomba olwo basobole 
okwekomako baleme kugula buli kintu kye balaba. 
Ekitali ekyo, okusaasaanya buli kaseera kuba ku- 
jja kubateeka mu bizibu era ekyo kiba kijja kuleeta 
obutabanguko n’obutakkiriziganya mu maka. Olwa- 
leero, amaka mangi, olwa kaada okugulirwa ebintu 
mu ngeri y’okwewola okweyongera buli kaseera, ba- 
lowooza nti bateekeddwa okwetuusaako buli kintu 
kye beeyagaliza. Mu ngeri eno, bagwa mu mbuyaga 
y’amabanja n’essente ez’ennyongeza. Amaka mangi 
amasanyufu agoonoonese olw’okugwa mu katego 
kano. N’abafumbo abagagga, bateekeddwa obutama- 
la gajaajaamya bya bugagga byabwe. Kino kikwata ku 

bafumbo bombi omusajja nomukazi. Kino kiri nga 
Allah Oweekitiibwa bw’alagira mu ayah eno nti: 

Muwe ab’oluganda olw’okumpi omugabo gwa- 
bwe, era muwe n’abeetaavu n’abali mu lugendo era 
temuduubuuda oluduubuuda. Mazima ddala aba- 
duubuuzi mikwano gya Sitaane ate nga Sitaane eri 
Katonda waayo tesiima.” (17:26 - 27) 

Omuntu bw’abeera ng’alina ekisinga ku bwetaa- 
vu bwe, olwo aba alina okunoonya abantu abeetaavu 
asobole okubayamba. Okuyamba abantu abaavu 
n’okufuna edduwa zaabwe kuweesa amaka gaffe es- 
sanyu era ne kwongera ebyengera byaffe. Kiteekwa 
bulijjo kijjukirwe nti naffe twali tusobola okubeera 
mu bifo byabwe ate bo ne babeera mu bifo byaffe. 

Omusingi kwe tukolera mu kuwaayo gutee- 
keddwa okubeera ayah eno nti, Temulifuna bulungi 
okutuusa nga mugabye mw’ebyo bye mwagala.. (3 :92). 
Bwe tuwaayo mu saddaaka, tuteekeddwa okwewala 
okulondamu ebintu ebisinga obubi mu bye tulina ne 
tuwaayo ebyo, naye tuweeyo okuva mu bintu bye tu- 
twala ng’eby’omuwendo gye tuli. Mu hadiisi ya Nnabbi 
(okusaasira kwa Allah n’emirembe bibeere ku ye) eri 
mu kuyisiza mu lugero egamba nti, “Abo abawaayo 
mu saddaaka okusooka bateeka mu mikono gya Allah; 
oluvannyuma okuva mu mikono gya Allah, bye bawad- 
deyo bijjulukuka ne bidda mu mikono gy’abaavu.” 

Kiteekwa kimanyibwe nti mu maka agakwata 
ebintu obulungi, obuvunaanyizibwa bubeera mu miko- 
no gya mukyala. Ateekedwa okubeera akekkereza mu 

ngeri gy’asaasaanyaamu era eyeegendereza okusobola 
okwewala okuduubuuda. Bw’akola ebyo, amaka gaba 
gajja kubeera magagga abantu ne bwe bataba bagagga. 
Okusobola okufuna obugagga buno, omukyala atee- 
keddwa okutandika okufumba ng’akozesa erinnya lya 
Allah, olwo nakozesa ebirungo by’afumbisa mu ngeri 
ey’amagezi n’atanaanuula nnyingiza ya maka okukoma 
gy’ekoma. Guno gwe musingi gw’essanyu ly’amaka. 
Olwaleero, olw’okuba nga tetulaba misingi gino nga 
gigobererwa era nga tusuula tani ne tani z’emmere mu 
bidomola ebya kasasiro, tetufuna bugagga na mikisa 
mu maka gaffe. Mu kiseera kye kimu, omukazi Omu- 
siraamu omulongoofu aba ajja kuziyiza okwonoona 
ng’agula ebyo byokka ebimala okukozesa mu maka. 

Mu biseera ebyayita, abakazi babeeranga balina 
obukugu mu kuddaabiriza engoye nga bayita mu ku- 
zikuba ebiraka era nga tebalina lwe basuula okutuusa 
nga luyulikidde ddala. Olwaleero, abakazi bangi aba- 
salawo okusuula engoye zaabwe ne bagulamu empya 
nga bazirabyeko akantu akatono akayulise. Enkola 
eno ya kwonoona etegambika. 

Ekintu kye njagala okusembyayo okukkaatiriza 
ekikwata ku mulimu abakazi gwe balina okukola 
mu maka agalimu embeera ebugaanye emirembe ye 
njogera ey’abedda egamba nti, “Ekinyonyi ekikazi 
kye kizimba ekisu.” Abakyala mu maka bwe bayiga 
obukulu bwenjogera eno amaka gaffe gafuuka en- 
nimiro ze Jjana. Oluvannyuma obuvunaanyizibwa 
budda ku baami okutegeera n’okukuuma embeera 
abakyala baabwe gye baba bataddewo. 

Okuwanirira eddiini nokukula kw’empisa zabakazi 
nabaana, okuyamba okubagunjula nokubasomesa 
mu ngeri ebaleetera essanyu ery’olubeerera, gye gimu 
ku mirimu egisinga okubeera emikulu abasajja gye 
bakola. 



Ekibuuzo - Bintu ki omusajja by’asingi- 
ra ddala okwetaaga okussaako omwoyo 
mu makage? 

Essanyu ly’amaka lyesigamye ku maanyi g’oku- 
salawo aga taata omulongoofu. Okubeera taata omu- 
longoofu kitegeeza kubeera taata oyo awa ab’omu 
maka ge eby’okubalabirira, afa ku mpisa zaabwe era 
abakuuma. Bino byonna byetaaga omusajja okubeera 
omugezi, alina obumanyirivu, alina obukugu n’oku- 
singa byonna okuba ng’alina obukkiriza obw’amaa- 
nyi n’empisa ennungi. 


Ekibuuzo - Tusobola okutangaaza ku 
nsonga eyo nga tuwa okunnyonnyola 
okusingako awo? Taata alina kuba na ki 
okulabirira amaka ge? 

Omusajja bw’asalawo okuwasa, nga tannakola 
kintu kirala kyonna yeetaaga okuba n’ekintu mw’ajja 
ennyingiza okusobola okuwanirira amaka ge mu 
ngeri ennungi ekkirizibwa, okuva Obusiraamu lwe 
bussa obuvunaanyizibwa bw’okulabirira amaka ku 

taata. (Olw’obuvunaanyizibwa buno, amateeka ga 
Kulaane agakwata ku kusika kye gava gakkiriza aba- 
sajja okusikira emigabo eminene okusinga abakazi.) 
Okuggyako ng’omusajja alina amakubo g’asobola 
okuyitamu okuyimirizaamu amaka g’aba ayagala 
okutandikawo, olwo lw’aba asobola okugenda mu 
maaso n’okukwata ku masa amalala ageetagisa omun- 
tu okuwasa. Obufumbo buba tebusaana eri omusajja 
atasobola na kweyimirizaawo yekka, ng’eby’okuyimi- 
rizaawo amaka gonna obitadde ku bbali. Ku ludda 
olulala, abo abatali ba maanyi nnyo mu bya nsimbi 
nga basuubira mu bufumbo okusobola okwongera 
okutereeza Obusiraamu bwabwe, awatali kubuusa- 
buusa Allah aba ajja kubayamba. Nga ayah bw’egam- 
ba nti: 


“Mukole obufumbo nabo mu mmwe abatali 
bafumbo n’abalongoofu mu baddu bammwe abasajja 
n’abakazi; bwe babeera abaavu, Allah ajja kubama- 
lako obwetaavu okuva mu kusaasira kwe, era Allah 
Mugabi, Amanyi.” ( 24 : 32 ) 


Nga bwe kiyinza okutegeerwa mu ayah eno, abo 
abalina obusobozi mu bye nsimbi ezimala okuwasa 
balina okuwasa n’abo abatalina busobozi mu bya 
nsimbi balina okuyambibwako okuwasa. Buno bu- 
vunaanyizibwa bwa Basiraamu ba mu kitundu. 
Obuyambi obw’ekika ekyo, ke kakisa ak’okufuna em- 
peera ez’eby’omwoyo. Mu ngeri eyo, okwekuuma mu 
kitundu ky’abantu n’abantu sekinnoomu byombi bi- 
beera bikuumiddwa. 

Okwekuuma ze mpisa ezaawula abantu era nga 
bantu bokka be bazirina. Okwekuuma tekusobola 
kulowoozebwa kuva mu bitonde ebirala. Wabula, 
singa abantu baviibwako ekitendo kino, baba bak- 
kakkanye okutuuka ku ddaala eryensolo endala. 

Awatali kubuusabuusa, amagezi, amaanyi, obu- 
sobozi, ebitendo ebirungi awamu n’okusikirizibwa 
byonna byatondebwa mu buli muntu naye mu bi- 
pimo ebyawukana. Olw’embeera za bantu ezaawu- 
kana, wagenda wazuukawo emirimu egy’enjawulo. 
Emirimu gino gyonna egy’enjawulo, egya bulijjo 
n’egy’ekikugu, gyetaagibwa olw’okugenda mu maaso 
okw’embeera z’ekitundu. Ekitundu okutwalira awamu 
bulijjo kyetaaga abakinjaaje, abeera amakubo, aba- 
sawo, abamanyi, n’abantu abakola emirimu emirala. 
Kino bwe kiba bwe kityo, buli muntu ateekeddwa 
okugezaako okubeera mu bufumbo okusinziira ku 
busobozi bwe era omusajja ayagala okuwasa yandi- 
noonyezza omukyala bwe bakwatagana mu mbeera 
z’amaka mwe bava. 

Awatali kubuusabuusa, eky’omwami n’omukyala 
okubeera nga bali mu nnyimirira y’emu mu by’ensim- 
bi, kikulu, naye waliwo ensonga endala nazo ezeetaa- 
ga okutunuulira. Obuyigirize, empisa n’eby’obuwan- 
gwa nabyo bikulu. Ekintu bwe kityo bwe kiba ki- 
sobola okutuukirizibwa, amaka gaba gajja kuwona 
ennyombo ezisimba amakanda mu ngeri abantu 
gye baawukanamu mu mbeera zaabwe ez’enjawulo. 
Okugeza, singa omusajja aba tasobola kutuukana na 
mutindo mukyala we gwe yamaanyiira okuwangaa- 

liramu, okuyisibwa obubi okuva mu kino n’obutali 
bumativu biyinza nabyo okuvaamu okwonooneka 
kw’amaka. Ebiseera ebimu omukwano guyinza oku- 
ziyiza ekintu nga kino okugwawo, naye ekyo tekitera 
kuzuuka. N’olwekyo, obufumbo wakati w’abantu 
abava mu maka agenkana mu mbeera eya bulijjo, 
bulijjo bwe businga obulungi okulondawo era bwe 
busingamu omugaso. Kino kye kitegeeza kwe kuba 
ng’abantu abakwatagana mu ndaba ey’ensi, eddiini 
n’empisa, ebigendererwa ne bye beetaaga basobola 
okwanguyirwa okukwatagana. 

Mu ngeri yonna, ensaasaanya y’amaka n’en- 
neeyisa mu bulamu biteekwa okubeera nga bitam- 
bula okusinziira ku nnyingiza ya taata. Ssi kituufu 
eri maama n’abaana be okupeeka omusajja ebintu 
ebisinga ennyingiza ye. Naye taata alina obuvunaa- 
nyizibwa bwonna okubawa “ennyumba, emmere 
n’ebyambalo” okusinziira ku nnyingiza ye. 

Ennyumba, kye kimu epangisibwa oba ya bwan- 
nannyini, eteekeddwa okubeera nga ngazi ekimala 
okusinziira ku bungi bw’abantu b’omu maka era erina 
okubeera ng’eri mu kifo ekirungi ekisaanira. Okule- 
mera ku ky’okusula mu kifo ekibi, ekikyamu era eki- 
tali kiyonjo so nga waliwo obusobozi mu bye nsimbi 
obuyinza okusobozesa amaka okusengukira awalala, 
tekibeera kya bwenkanya eri ab’omu maka. Ensobi 
eno gy’emalira eyinza okuvaamu empisa okugenda 
nga zisereba awamu n’okwonooneka kw’amaka. 

Emmere eriibwa awaka nayo erina okubee- 
ra ng’esaanira okusinziira ku nnyingiza ya taata. 
Olw’okwagala okulabirira amaka, ba taata teba- 
teekeddwa kukola bugayaavu oba okukola ennyo 
okusukka amaanyi gaabwe mu mubiri we gakoma. 
Obuvunaanyizibwa bwa taata kwe kufunira abantu 
be emmere naye ng’abalirira ebipimo ebirungi (obu- 
takola bugayaavu oba okuyisa amaanyi ge we gako- 
ma). Ebipimo bye bimu biteekwa okukozesebwa mu 
bintu ebirala ebisaasaanyizibwako ensimbi. 

Okuduubuuda n’obukodo byombi biteekeddwa 
okwewalibwa. Ebyembi olwaleero okuduubuuda 
kye kimu ku bizibu ebiri mu mulembe gwaffe guno. 
Abantu bangi bwe kituuka ku kwonoona ebintu 
ebyandyeyambisiddwa bafuuka balagajjavu. Enkola 
eno ekyase nnyo - so ng’ate abasajja bandyekuu- 
mye nnyo ne beewala okusaasaanya okutali kukulu 
ne bwe babeera nga bagagga. Ekitali ekyo baba bajja 
kumaliriza nga banyigiddwa wansi w’obuzito obwa 
maanyi obw’okuduubuuda. 

Okulya waakiri ekimala okukuuma omuntu nga 
mulamu tteeka; okulya ekyetaagisa ekyo kikkirizi- 
bwa; naye okulya ekisukka ku kyetaagisa tekukkiri- 
zibwa. Abasuufi omuze ogwo ogw’okulya baagulaba 
bwe bati: 


“Okusinziira ku mateeka ga Sharia, okusigala 
ng’olya oluvannyuma lw’okukkuta kuba kudiibuuda. 

Okusinziira ku kkubo ly’Abasuufi, okusigala 
ng’olya okutuusa lw’okkuta kubeera kudiibuuda.” 


= 33 ^ 







Amaka agatudde entende 


Bataata bateekeddwa okubeera abeegendereza 
era nga bali bulindaala ku bikwata ku bibala nebiva- 
vava abaana bye baagala. Abaana, naddala abawala, 
ensonyi be ziremesa okusaba kye baba baagala, ba- 
teekwa okufiibwako mu ngeri eyenjawulo. 

Abagenyi beetaaga okulabirirwa ng’Obusiraamu 
bwe buwa amagezi. Zino mpisa nnungi era kye kimu 
ku biraga ekitiibwa eky’okubeera abantu. 

Taata w’amaka alina okuwa buli muntu ku 
bantu b’omu maka waakiri engoye bbiri, olumu nga 
lwa kwambala mu butiti n’olulala nga lwa kwam- 
bala mu biseera eby’ekyeya. Ssi kibi okwongerako 
olugoye olw’okukyala okwambala ku mikolo egy’en- 
jawulo. Obusiraamu butukubiriza okwekolako naye 
ne tutasussa kkomo; wabula okwambala ebyambalo 
eby’okweraga ennyo n’okubyewaaniramu, oba oku- 
nyooma abantu, ebyo byagaanibwa mu Busiraamu. 

Ebyambalo ebya liiri n’ebintu ebiba bikoleddwa 
mu zaabu, okugeza empeta oba amasaawa, byagaani- 
bwa eri abasajja. Ebintu bino bya bakazi era abasajja 
okubikozesa kiraga kusereba kwa mpisa. Amateeka 
gano galina okwegenderezebwa mu kulonda engoye 
n’ebintu ebikozesebwa eri abalenzi. Okuleka bawala 
baffe okwambala engoye eziraga omubiri oba ebyam- 
balo by’abalenzi, nga twekwasa “okuleka omuwala 
okweyisa enneeyisa egya mu myaka gye,” nsobi nne- 
ne. Ekiseera bwe kigenda kiyita ebyambalo eby’ekika 
ekyo biba bijja kufuuka kitundu ku mbeera z’omuntu 
era olwo okubiggyamu kubeere nga kufuuka kuzibu. 

Gye biggweera, ebiseera ebyomwana eby’omu maaso 
biyinza okwonooneka. N’olw’ekyo, abawala batee- 
keddwa okwemanyiiza ennyambala ekkirizibwa mu 
Busiraamu era bayigirizibwe obukulu bw’ennyamba- 
la eyo. Ekitali ekyo, bulijjo waliwo ekizibu ky’enkola 
eyo nebikolwa ebikolebwa mu nsobi okwonoona eki- 
tiibwa kya bawala baffe nga bafuuse abantu abakulu. 
Leka naddala tujjukire okugoberera ennyambala 
ekkirizibwa mu Busiraamu ssi nkola ya kukuuma 
bukuumi bawala baffe, naye era ekkubo ly’okwon- 
gera ekitiibwa n’endabika ennungi eri abakyala Aba- 
siraamu. Abakazi abambala ng’Obusiraamu bwe 
bulagira bulijjo bajja kubeera okweyoleka kw’ekitii- 
bwa n’empisa ennungi. Okulabika kutyo kuleeta mu 
mitima gy’abantu abalala okuwulira muli okwagala 
okubassaamu ekitiibwa. 


Ekibuuzo - Buvunaanyizibwa ki omu- 
sajja bw’alina mu kuyigiriza abantu 
b’omu makage empisa? 

Okuwagira empisa n’eddiini okweyongera mu 
bakazi n’abaana, okuyamba mu kubagunjula mu 
ngeri ejja okubaleetera essanyu eritaggwaawo, gye 
gimu ku mirimu egisinga obukulu eri abasajja. Ku- 
laane egamba nti: 

Abange mmwe abakkiriza! Mwekuume mmwe 
n’abantu bammwe omuliro ogwo enku zaagwo abantu 
n’amayinja... (66:6) 

Omulimu guno mu bulambulukufu bwa gwo 
guzingiramu abantu b’omu maka gaffe, ab’ennganda 
zaffe, baliraanwa baffe na buli muntu mu nsi oku- 
sinziira ku bifo byabwe ne bye bayinza okukola; ku- 
banga ng’amaka bwe gakola embeera yaabwe ebee- 
toolodde, na bwe kityo embeera eyeetoolodde amaka 
gaffe nayo erina kinene ky’ekola ku bantu baffe. 

Taata alina okussa omwoyo ku bantu b’omu 
maka ge okuyiga Kulaane n’okubassaamu omwoyo 
gw’okwagala okusinza Allah. Mu kiseera kye kimu 
kimukakatako okuyigiriza abantu b’omu maka ge 
empisa n’eby’obuwangwa by’abantu b’eggwanga lye. 
Okubituukiriza byombi, abaana bwe batuuka mu 
myaka egisoma ebibiina ebya wansi (pulayimale), 
kiba kya magezi okubatwala mu masomero ga Ku- 
laane ag’omu biseera eby’ekyeya (oluwummula). 
Oluvannyuma, bwe bamalako pulayimale, olwo oku- 
batwala mu masomero agasomeseza ddala Kulaane 
kiba kirowoozo kirungi. Kino kikulu naddala ku 
baana abawala. Tetuteekeddwa kwerabira nti ekintu 
eky’ebbeeyi abazadde kye basobola okulekera abaana 
bwe bulamu obw’essanyu ku Lunaku lwenkomerero. 
Ssanyu ki erisinga abazadde abo abayamba abaana 
baabwe okukwata Kulaane ku mwoyo ne babawunda 
n’obulungi bwa Kulaane lye bafuna! Okusinziira ku 
hadiisi emu: 



Omuntu bw’asoma Kulaane nakolera ku njigi- 
riza ya yo, ku Lunaku Iw’okulamula bazadde be bajja 
kwambazibwa engule, ekitangaala kye ng’ate eno, bwe 
babeera mu mmwe, kijja kuba nga kirungi okusinga 

ekitangaala kyenjuba mu bisulo byonna eby’omu nsi 
muno. Kale teebereza ekitangaala ky’omuntu akolera 
ku kusomesa kwayo! (Abu Dawuda, Witri, 14) 

Olwaleero abantu bafaayo nnyo ne bawaayo 
ssente ennyingi ennyo okuyiga ennimi ne beeroboza 
mu matendekero nga basinziira ku kye gatuuseeko 
mu kusomesa ennimi. Ku ludda olulala, twatandika 
okwerabira, oluusi n’okunyooma, amasomero gaffe 
aga Kulaane. So ng’ate okuggyamu abaana baffe 
omwoyo gwa Kulaane mbeera ya nnaku nnyo. Era 
ne twerabira nti obuwanguzi obunene, obuyinza 
n’okuwonya obulamu bwaffe ku Lunaku lwenkome- 
rero, kwe kusobola okuleka emabega abaana abajja 
okutusabira nga tuvuddewo. 

Abaana baffe bateekeddwa okukuzibwa nga ba- 
manyi omwoyo gwa Kulaane n’emikisa gyayo. Batee- 
keddwa naddala okusomesebwa engero za bannabbi 
eziri mu Kulaane n’obubaka obulala obugirimu. Mu 
mulembe guno, okuwagira enzikiriza y’abaana baffe 
kiteekeddwa okukolebwa bwe tuba ob’okubakuuma 
obutatwalirizibwa butakkiriza. Abaana baffe era tu- 
lina okubasomesa obulamu bwa Nnabbi (okusaasira 
kwa Allah n’emirembe bibeere ku ye) ne Sunna ze, 
okuva obulaame bwe lwe buli eky’okunnyonnyola 
Kulaane, nga twongereza ku ky’okubawa eby’enjigi- 
riza ebya Kulaane. Okuyiga obulungi amakulu g’obu- 
lamu n’okukwanaganya nabwo, twetaaga okutambu- 
lira mu buwufu bwe awamu n’okugezaako okubeera 
nga ye. 

Abazadde bwe bagayaalirira emirimu gyabwe 
ne batawa baana baabwe kuyigirizibwa kusaanidde 
mu bye ddiini, abaana abo baba bajja kukula nga bali 
wansi w’amaanyi g’emikutu gy’empuliziganya n’obu- 
lamu bw’ensi emikutu egyo bwe giwagira. Tiwi zijja 
kufuuka ba maama baabwe. Eba ejja kubaliikiriza, 
ebawe bye balowooza era ekyuse ne ndowooza zaa- 
bwe. Embeera ey’ekika kino bw’enywera waba wasi- 
gadde omulimu gumu abazadde gwe baba basigaziz- 
za okukola na gwo kwe kutuukiriza abaana baabwe 
bye babasaba. 

Kya mukisa mubi n’okusingira ddala eri abazad- 
de, abaana baabwe bwe batandika okugwa mu butego 
bw’emikutu gya yintaneti n’ebiweerezebwa ku ttiwi 
ebibi. Okwefuula abatalaba kigenda mu maaso kabo- 
nero akalaga okubonerezebwa kwa bazadde baabwe. 
Ekisinga obutono ekiraga kino ke kabenje akali mu 
baana b’olwaleero okumanya amannya n’ebikwata ku 
bulamu bw’abazannyi b’omupiira ab’amannya n’aba- 
zannyi ba filimu abaatiikirivu n’engeri gye bagezaako 
okubakoppa. So ng’abo ababa bamanyi ebikwata ku 
bazannyi b’omupiira ne filimu baba tebamanyi na 
mannya ga bannabbi baabwe, yadde ebikwata ku bu- 
lamu bwabwe obw’ettendo! Kino kitegeeza nti abaana 
mu butuufu babeera bayolebwa bazannyi ba mupiira 
na bazannyi ba filimu. Abazadde kati batwala obu- 
zibu obw’okuliisa emibiri gy’abaana baabwe, naye 
ng’emyoyo giriikirizibwa bagwira. Kisobola kutwala 
kiseera ki abantu n’eby’obuwangwa byabwe okuwan- 
gaalira mu mbeera efaanana bw’etyo? Bwe tubeera 

ab’okufuna obuwanguzi mu ntalo zeby’obuwangwa, 
tuteekeddwa okubeera abeegendereza ennyo ku bye 
njigiriza by’abaana baffe. Tuteekeddwa okubayigiriza 
okusinziira ku misingi egy’Obusiraamu. Abaana baf- 
fe bateekeddwa okukulira ku mirandira gyabwe. 

Obusiraamu bulina emitindo egimu egyen- 
nyambala gye bukubiriza nga gino gye mituufu eri 
ekitiibwa ky’abantu. Ogumu ku gino kwe kuziyiza 
okwambala engoye ezitippa nezo ezitangaala eziraga 
omuntu nga bwe yakula. Omubaka wa Allah (oku- 
saasira kwa Allah nemirembe bibeere ku ye) bwe 
yalaba muganda wa Ayisa ayitibwa Asmaa ng’ayam- 
badde olugoye olutangaala, yakyuka n’atunula ebbali. 
Yamugamba nti: 

“Mwattu Asmaa, omukazi bw’atuuka mu myaka 
egy’obukulu, kiba tekikyamugwanira okulaga ekitundu 
ky’omubirigwe kyonna okuggyako kino na kino," olwo 
n’asonga ku kyenyi n’ebibatu. (Abu Dawuda, Libaas, 31) 

Gino gye misingi gy’Obusiraamu egyateeke- 
bwawo okutangira enneeyisa embi ezitagwanira ki- 
tiibwa kya bantu, era abasajja n’abakazi bateekeddwa 
okukolera awamu okulaba nga bagendera ku misingi 
gino. 

Abaana ne bwe baba nga tebannatuuka mu 
myaka gya bukulu, era bazadde baabwe bateekeddwa 
okwawula ebisenge eby’abaana ab’obuwala n’eby’aba- 
lenzi. Kino kintu ekyetaagisa okukolebwa okusobola 
okubayamba okukula mu mwoyo n’okubazimba mu 
mubiri n’engeri gye beeyisaamu. 







Amaka agatudde entende 


Ekibuuzo - Buvunaanyizibwa ki aba- 
sajja bwe balina mu kukuuma amaka 
gaabwe? 

Omusajja alina okukuuma amaka ge okuva mu 
bintu byonna ebikyamu ebiyinza okugakyusaako. 
Taata ateekeddwa okukuumira abaana be ewala 
nemikwano nebifo ebiyinza okwonoona eddiini yaa- 
bwe nempisa zaabwe, era nabakuuma ebiragibwa ku 
ttiwi ebibi, obitabo ebibi ebitalina mugaso n’obutabo 
bw’amawulire obubi. Mu bufunze, buba buvunaa- 
nyiaibwa bwa musajja okukuuma amaka ge obuta- 
lumbibwa okuva mu nda nebweru w’amaka. 


Ekibuuzo - Waliwo ekintu kyonna aba- 
sajja kye bayinza okwegendereza ennyo 
okusinga nga balunngamya amaka gaa- 
bwe? 

Abasajja bateekeddwa okussa mu nkola ensalo 
ze ddiini. Okuggyako nga tekyebeereka, bateekwa 
okwesamba ebifo abasajja n’abakazi we bakolera 
bonna. Omusajja bw’aba alina okukola mu bifo bwe 
bityo, alina okufuga amaaso ge n’ebikolwa bye; atee- 
keddwa bulijjo okussa mu nkola empisa z’eddiini yaf- 
fe. Bw’abeera nga mukozesa, ateekeddwa okussaawo 
essaawa z’okukola n’ebifo omukolerwa eby’abasajja 
n’abakazi olwo asobole okuggyawo embeera y’okwe- 
tabula. Bw’aba nga yeetaaga okukola n’omuntu, nga 
bajj a kubeera nga beesambye abantu ateekeddwa oku- 

londa omuntu oyo okuva mu bakozi be abasajja. Em- 
beera eyo eyitibwa khalwat al swahiiha, “okweyawula 
okutuufu,” okwagaanibwa okubeerawo wakati w’aba- 
sajja n’abakazi abatazira kufumbiriganwa okusinziira 
ku mateeka g’Obusiraamu. Olw’okwewala akabi 
akayinza okuva mu kweyawula, omukozesa omusa- 
jja tateekeddwa kukozesa bawandiisi (ba secretary) 
bakazi, ne bwe kiba ki ki. Ebyembi, olwaleero amaka 
mangi goonooneddwa olw’emisingi gino obutateeke- 
bwa mu nkola. 

Omusajja omugezi akuumira obulamu bwe 
obwa bizinensi wala n’amaka ge. Ebizibu by’omulimu 
tabireeta waka. 

Omusajja omugezi era alengera ewala asonyiwa 
abantu b’omumaka ge ensobi z’ensi ze baba bakoze 
era n’abakwata n’ekisa n’essanyu. Akuuma butiribiri 
ebyama bya mukyala we obutamanyibwa muntu 
yenna era n’ebimukendeerako talina gw’abibuulira. 

Wabula, tagayaaliririra nsobi za bantu be ku 
bikwata ku ddiini. Ensobi ez’ekika ekyo bwe zigwawo 
azitwala nga kikulu era n’alwanyisa nga bukyali enso- 
bi eziyinza okukolebwa olw’obulagajjavu, obugayaa- 
vu oba obutamanya. Akola butaweera buli kintu 
kyonna ky’asobola okulaba ng’awagira eby’okuyigi- 
riza eby’eddiini mu maka. Ye yennyini yeesomeseza 
abaana be kyonna ky’aba asobola era bwe kiba kye- 
taagisizza n’afuna obuyambi obw’ekikugu okuva mu 
bamanyi. Ebintu bino, nabyo, bimu ku buvunaanyi- 
zibwa bwa taata. 

Omwami awaka alina okwogera ne mukazi we 
mu ngeri ya kawoowo era ey’essanyu; tateekeddwa 
kumwesamba oba kumunenya mu ngeri embi. Omu- 
baka wa Allah (okusaasira kwa Allah nemirembe bi- 
beere ku ye) agamba nti: 

Asinga obulungi mu mmwey’oyo asinga obulungi 
mu ngeri gy’ayisaamu abakazi. (Tirmidhi, Radhwa, ii;Laba 
ne Abu Dawuda, Sunan , 13; Ibn Maajah, Nikaah, 50) 

Omusajja ateekeddwa okwebuuza ku mukyala 
we ku nsonga ezikwata ku maka era n’obutamuwa 
buvunaanyizibwa busukka busobozi bwe. Alina 
okuyamba mukyala we ku bikwata ku kugunjula 
n’okulabirira abaana, kubanga okulabirira abaana 
mu bye bakola kuba kujja kwongera omukwano wa- 
kati wa bombi era kunyweze enkolagana mu maka. 

Omwami awaka alina okusabira mukyala we 
abeere bulungi. Talina kugenda mu nngendo mpanvu 
nga tamaze kumutegeezaako. Mu ngeri yemu tatee- 
keddwa kukyaza bagenyi mu nnyumba nga tamaze 
kukikkiriziganyaako na mukyala we. Tateekeddwa 
na kamu kuwaliriza mukyala we kuvaayo aweereze 
abantu be bbali. Alina okukuuma nga bw’asobola 
abantu ba waka okuva mu mbeera ez’okwetabula. 

Ekibuuzo - Singa abasajja bagoberera emisingi 
egyo egyogeddwaako era ne batuukiriza bulungi obu- 
vunaanyizibwa bwabwe, bafuna mpeera zenkana wa? 

Ku ludda olumu, Obusiraamu amaka bugakwa- 
sa taata. Enkola yaffe emuwa eddembe mu ngeri emu 

ate era nemuwa obuvunaanyizibwa obwenjawulo 
obw’okutuusa ku bantu be ebyetaago byabwe eby’om- 
woyo n’omubiri. Ago ge makulu gekifo ky’obukulem- 
beze ekiweebwa taata. 

Taata alinga enjuba mu ggulu ly’amaka; maama 
alinga omwezi, ogubikkiddwa entimbe z’okwekuu- 
ma; ate abaana balinga emmunyeenye. 

Taata awaayo amaanyi ge gonna, obuyinza 
n’amagezi n’abikozesa mu bantu be okubeera obu- 
lungi, okubeera n’empisa wamu n’okubayigiriza, taa- 
ta oyo ddala asaanira okuweebwa ekitiibwa, okwa- 
galibwa awamu n’okugonderwa. Nsobi ya maanyi 
okwewaggula, okumugyemera, oba okumwogerera 
amafuukuule taata afaanana bw’atyo. Eno ye nsonga 
lwaki Nnabbi (okusaasira kwa Allah n’emirembe bi- 
beere ku ye) agamba nti: 

Okusiima kwa Allah kwekwese mu kumatira kwa 
taata ate obusungu bwa Allah bwekwese mu busungu 
bwa taata. (Tirmidhi, Birr, 3) 

Maama n’abaana nabo beetaaga okugondera 
n’okuwa ekitiibwa taata, oyo akulembera amaka. 
Obukulu bwa taata bweyoleka nnyo naddala ng’avud- 
dewo. Eno ye nsonga lwaki ab’omu maka bateekedd- 
wa okumanya obukulu bwa taata ng’ekiseera tekin- 
nayita era bagezeeko okufuna edduwa ze ennungi 
ng’akyali mulamu. Balina okugoberera ebiragiro bye 
ebiri mu mateeka era beewale ekintu kyonna ekiraga 
okumuyisaamu amaaso n’obutamussaamu kitiibwa. 






GLbinlu abasajja n'abakazi 
bombi bpe beetaa^a okus - 
saako omwopo mu maka 



Abazadde abasinga okubeera ab’ekisa be bo buli omu 
ateekateeka munne nabaana baabwe okubeera abad- 
du ba Allah Oweekitiibwa. 



Ekibuuzo - Omusajja nomukazi bazim- 
ba amaka ne basalawo okubeera obumu 
mu buli kintu. Nsonga ki enkulu ze ban- 
disoose okukolako bombi? 

Bulijjo tulina okujjukira nti waliwo ebintu bibiri 
ebikolebwa mu bulamu ebikolebwa awamu nga byen- 
kana mu bukulu: okwetaba mu ssanyu nokusanyuka, 
nokugabana ku buzibu n’ebintu ebikalubu. Mu butuufu, 
okugabana kuno kubuna nga kuzingiramu buli kintu 
mu bulamu, eby’omwoyo neby’omubiri. Kyanguko oku- 
gabana ku ssanyu, naye ennaku nemitawaana nabyo 
byetaaga okugabanibwa. Abaami awaka nabakyala buli 
omu yandiyambye munne mu buli mbeera: balina oku- 
beera ngemikono ebiri buli gumu nga gunaaza gunnaa- 
gwo. Obulamu tebuyinza kubeera obutuukiridde bu- 
lijjo. Tetuteekeddwa kwerabira nti waliwo okwambuka 
nokukka, amayengo, obunyigo awamu nobubenje mu 
bulamu. Obulamu bujjudde ebyekusike nebigwa bitalaze 
era ng’entuuko kyama kya Katonda. Eno ye nsonga lwaki 
ekiyamba omukkiriza omusajja oba omukazi bwe bukki- 
riza bw’aba alina mu Allah. Obuyambi obusinga obune- 
ne obuddako buva mu mubeezi omwagalwa. Kiteekwa 

okujjukirwa nti abantu bwe babeera nga bali bubi nga te- 
balina buyambi tebatera kufuna buyambi bwe beetaaga 
okuva mu bantu b’omu maka gaabwe, ebiseera bingi ate 
mpozzi beesanga bateekeddwa mu mitawaana negisin- 
gako gye balimu. Ku ludda olulala, omuntu ali mu mi- 
tawaana bw’aba ngalina amaka agakuze mu by’omwoyo 
nokutegeera, ekizibu kisobola okugonjoolwa. 

Obulungi bwa maka businziira ku kukula 
okwemyoyo n’okutegeeragana okw’abantu ba mu. 
Kino kye kintu ekisinga obukulu n’okwetaagisa oku- 
sobola okufuna ebirungi mu bufumbo. Ebigambo 
bya Mawlaana Jalaalu Ddiini Ruumi ebyayatiikirira 
ennyo biraza ku kintu kino bwe bityi: 

Wuliriza amazima gano agava mu kimuli kya 
looza, wulira ekimuli bye kigamba nti: “Lwaki nnan- 
diwulidde ennaku, Iwaki nandyevumye obulamu 
bwange nga ndi mu maggwa? Nnawangula okusobola 
kwange okumwenya nga mpita mu kuwangaalanga na 
kufumita na kukugumira, nnakula nga nsobola oku- 
saasaanya obulungi nokufulumya akawoowo eri ensi.” 

Ekimuli kya looza kino kitugamba nti, “Beera 
nga nze!” 


Ekibuuzo - Ki ki kye twetaaga okukola oku- 
sobola okutandikawo amaka amalungi? 



Okusooka kwa byonna, essanyu mu maka liso- 
bola kutuukibwako nga liva mu bantu bombi. Emi- 
singi gy’essanyu eriva mu bantu ababiri gye gino: 







Ebintu abasajja nabakazi bombi bye beetaaga okussaako omwoyo mu maka — 


1. Buli muntu akwate munne nekisa n’okulu- 
mirwa; 

2. Mweyise mu ngeri erowooleereza era 
eyekikulu; 

3. Omulala gw’oba osooka okulowoozaako. 

Enneeyisa bwe ziti zisobola kufunibwa bantu 
abettanira empisa z’obuntu, amagezi, obwesimbu na 
buli omu okwegendereza munne nga bye bigendere- 
rwa byabwe. 

Buli omu okusobola okuwangaala obulungi ne 
munne, abafumbo beetaaga ebitendo ebikulu bitaa- 
no: okutya Katonda, empisa ennungi, omukwano, 
okulumirwa n’okuwagira. Obukulu bw’ebitendo bino 
byeragirawo mu bantu b’ebitundu mwe tuwangaalira 
kati, okuva lwe tuwulira emitawaana egizuuka nga 
gino giva ku kubulawo kwa bintu bino. 

Okutya Katonda n’empisa ennungi kwe kuyi- 
miridde ebitendo ebirungi ebirala byonna mu maka, 
ng’era bwe biri mu bitundu abantu mwe bawangaalira. 
Amaka abantu baamu mwe bawangaalira ku misingi 
gy’Obusiraamu geewa essanyu go gennyini ne galiwa 
n’ekitundu ky’abantu mwe bawangaalira mu nsi zom- 
biriri. Naye ab’omu maka bwe beesamba Obusiraamu, 
ssi bantu ba mu maka bokka be bafuna ebizibu naye 
n’abantu b’omu kitundu bonna okutwalira awamu. 

Twetaaga okutegeera okutya Katonda kye ki- 
tegeereza ddala. Omuntu tasobola kubeera ng’atya 
Katonda ate mu kiseera kye kimu nga ssi mukkakka- 






Amaka agatudde entende 


mu omusiiwuufu wempisa. Obusiraamu bwezingira 
ku bwetoowaze na kisa. Nga omutontomi omu bwe 
yagamba nti: 

Empisa ennungi ye ngule ekolebwa mu kitangaa- 
la kya Katonda 

Okuwona ebizibu byonna weeteekeko engule eyo. 

Ye Ruumi agamba nti: 

Amagezi gange gakutama awali okutu kwange ne 
gakubuuza nti, “Eddiini kye ki ki?” 

Omutima gwange ne guddamu nti, “Eddiini ze 
mpisa ennungi.” 

Ekintu ekikulu ennyo eky’okubiri ekyetaagi- 
sa, omukwano, ge maanyi agayunga abantu b’omu 
maka buli omu ku munne era ne ganyweza enkola- 
gana yaabwe. Omukwano bwe gukendeera, emisingi 
gy’amaka gitandika okumenyeka. Omukwano gulina 
okuba nga guva ku njuyi zombi. Omusajja ajja ku- 
beera ayagalwa mu maka mu ngeri nga ye gy’ayaga- 
lamu ab’omu maka ge. Ate omukwano si ngeri yokka 
omuntu gy’awuliramu muli, naye omukwano gye 
gukoma okweyongera n’emitima gye gikoma oku- 
beera okuwundibwa n’ekisa, obukkakkamu n’okuwa 
ekitiibwa. Omukwano teguteekeddwa kumala ga- 
paala na kumala galaga ssanyu, wabula enneeyisa 
erina bulijjo okulabibwa. Omukwano, okusaasira 
n’ebintu ebifaanana bwe bityo biteekwa okubeera 
mu bipimo ebirungi. Okwagala okususse kuyinza 
okwonoona enkolagana. Sso ng’okubulirawo ddala 

okw’omukwano, kuyinza okutuma abo abalekeddwa 
mu nnyonta yaagwo okugunoonya awalala mu bifo 
ebirala ebikyamu. Wadde ng’omukwano ogususse, 
ogw’omuntu okweyagaliza yekka guba gujja kutwa- 
liriza omuntu okwagala okwefuga omuntu gw’aya- 
gala guleete n’ebbuba oba obujja, ate okubulawo 
kw’omukwano kuyinza okuleeta obutafiirayo ddala 
ku nneeyisa y’omubeezi. Bino byombi bwe bibee- 
rawo kaba katyabaga kennyini eri amaka. 

Mu ngeri yemu omuntu era yeetaaga okubeera 
omwegendereza ku kisa ekisusse oba ekitawera. Oku- 
saasira okungi kuyinza okuleeta obutafaayo ku bigenda 
mu maaso; kuyinza okumalira mu kugumira ensobi 
eziyinza okuvaamu ebizibu eby’amaanyi. Ate ku ludda 
olulala, ekisa okubulirawo ddala kikakanyaza omutima 
ne kituusa omuntu okunyigiriza, okubonyaabonya 
n’okukozesa obukambwe. Okubeera mu makkati mu 
ngeri y’okulaga ekisa kireeta birungi era ne kireeta essa- 
nyu mu maka. Abazadde abasinga okubeera ab’ekisa be 
bo abazuukusa abaana baabwe okusaala ku makya, nga 
mu kino babateekateeka eri essanyu eritaggwaawo. 

Ate ku kya buli omu okukkiririza mu munne, 
y’emu ku nsonga ezisinga obukulu. Abakwatibwako 
ensonga bombi bateekwa okubeera abeegendereza 
okugitwala nga nsonga nkulu. Okuwagira kitegeeza 
okubeera omwesimbu era omwesigwa mu buli nson- 
ga mu bulamu. Ekisuubirwa mu kino ye buli omu 
ku bafumbo ababiri okwewala ebigambo oba ebiko- 
lwa ebiyinza okwonoona obwesige omulala bw’amu- 
linamu ekintu ekikulu ennyo mu kuyimirirawo 






Amaka agatudde entende 


kw’obufumbo. Era kiba kikulu nnyo eri abafumbo 
okutwala ng’ekikulu obwesige buli omu bw’assa mu 
munne, olwo balyoke basobole okukuuma n’amaa- 
nyi amaaso gaabwe n’emitima gyabwe obutaseerera 
eri abantu b’ebweru. Abafumbo bateekwa okugobe- 
rera n’obwegendereza amateeka g’Obusiraamu ago 
agafuga enkolagana wakati w’abasajja n’abakazi ba- 
sobole okwewala okugwa mu mbeera eziteetaagi- 
bwa. Ebikolwa n’enneeyisa ebitera okuvaako obutee- 
siganngana, olugambo n’okubuusabuusa byonoona 
ekitiibwa n’ensa mu bantu era ne biteeka ebiseera 
eby’omu maaso eby’amaka mu matigga. 

Okweyoleka okulala okw’okukkiririza mu 
muntu n’okuwagira, ye mufumbo okuwa ekitiibwa 
n’okuweereza bazadde ba munne. Omufumbo omu- 
sajja n’omukazi bateekeddwa okwemanyiiza okuyisa 
abakadde ababazaalira bannabbwe nga bazadde baa- 
bwe bennyini. Amangu baba bajja kwesanga mu kifo 
kye kimu, ng’abaana baabwe bawasizza oba bafum- 
biddwa! Bwe bayisa obubi abakulu, nabo bayinza 
okwesanga nga bayisiddwa bubi. 


Ekibuuzo - Oyogedde nti buvunaanyi- 
zibwa bwa musajja okulabirira amaka. 
Omulimu guno guba gujja kwetaagisa 
okwegendereza mu kusaasaanya? 

Nga bwe twayogedde emabega, okukola ku 
byetaago by’amaka buvunaanyizibwa bwa musa- 
jja. Wabula, kino tekitegeeza nti abasajja bateekwa 

okuwaayo mbagirawo buli kintu omuntu w’omu 
maka ky’aba ayagadde. Ebyetaago ebikkirizibwa era 
nga byetaagisa birina okukolebwako okusinziira ku 
maka nga bwe gaba gayimiridde mu bye nsimbi. 
Singa buli kintu omuntu ky’ayagala nga kikolebwako 
w’akyetaagira, kino kiba kijja kwonoona abantu ate 
ng’okwonoona kuyinza okuleetawo obutabeera na 
mpisa n’okwewaggula. Ekiseera bwe kiyitawo, omun- 
tu ow’ekika ekyo aba ajja kutandika okulowooza 
ku bintu ebimugasa ye yekka ng’omuntu. Aba ajja 
kuyisa abantu b’omu maka n’okubatwala ng’abawee- 
reza. Eno ye nsonga lwaki omukkiriza ateekeddwa 
okufuga okwagala kwe, ne bwe wabaawo amakubo 
agasobola agayinza okumusobozesa okufuna by’aya- 
gala. Okupima ebintu omuntu bye yeegomba mpisa 
nnungi nnyo, era nga tekyetaaga kuwaanyisibwa bwe 
tuba nga tuli ba kutuuka ku ntikko y’okukula mu 
by’omwoyo n’okufuna okusiimwa okuva eri Allah. 
Obugumiikiriza bubeera bukulu nnyo bwe tuba nga 
tulina obusobozi okusinga bwe tuba nga tetubulina, 
kubanga eby’obugagga buli kiseera biwaga omuntu 
okwerowoozaako n’okwefaako yekka. 

Katonda atuyigiriza ekkubo ery’okutuyamba 
okufuga okwegomba kwaffe n’okukula mu by’om- 
woyo. Allah Oweekitiibwa ebiseera ebimu agaana 
okwanukula edduwa z’abaddu be n’okubawa bye baa- 
gala, ebiseera ebimu azikkiriza n’azaanukulirawo ate 
ebiseera ebirala akeereyaako okuzaanukula. Ekigen- 
dererwa kwe kutujjukiza ffe abaddu obuteemalaamu 
na bintu bya nsi eby’ekiseera era n’okutuyamba oku- 

tegeera nti bulijjo tuli mu bwetaavu eri obuyambi bwa 
Allah. Abantu bakyawa okwabulira ensi eno ne bwe 
tubeera nga tuwangaalira mu bugubi n’obwetaavu. 
Singa twali tusobola okwetuusaako buli kye twagala, 
tetwanditagadde kuva ku nsi, wadde okulowooza ku 
Lunaku lwenkomerero! Obulagajjavu obw’ekika ekyo 
busika abantu okubakozesa ensobi ennene ennyo 
okutuusa n’okugyemera Allah Oweekitiibwa. Adamu 
(emirembe gibeere ku ye) yakola ensobi ey’obutaya- 
gala kuva mu Jjana olwo, ekyavaamu, kwali kugigo- 
bwamu. N’olwekyo abaana baffe bwe baagala ekintu 
okuva gye tuli, twetaaga okutunuulira ssi bizibu byo- 
kka bye kuyinza okubatuusaako mu nsi muno, naye 
tusaanidde okulowooza ne ku biyinza okuvaamu ku 
Lunaku lwenkomerero. 

Ekisuubirwa kwe kuba ng’okukwatirira ennyo 
ensaasaanya, okutuuka ku ddaala ly’obukodo n’oku- 
gaana okusaasaanya ne ku byetaago ebya bulijjo, 
tekiyinza kubeera nneeyisa ekkirizibwa. Omuntu 
ategeera agoberera ekkubo eriri wakati w’ensonda 
zombi. Kulaane egamba nti: 

... abo bwe babeera nga basaasaanyizza teba- 
duubuuda oba okukwatirira (bye bagaba) olwo ne ba- 
beera wakati w’ebintu ebyo ebibiri. ( 25 : 67 ) 

Ekkubo eriri wakati kye kipimo ekituufu 
eky’obulamu. Obukodo kitendo kibi ekivumirirwa. 
Okuduubuuda nakyo kitendo ekitakkirizibwa eri 
Omusiraamu. N’Omusiraamu omugagga yekka tak- 
kirizibwa kwonoona bya bugagga bye. Teri muntu 

alina ddembe kugamba nti, “Bino bya bugagga byan- 
ge nsobola okubikozesa kyonna kye mba njagadde.” 
Ebyobugagga bya Allah Oweekitiibwa. Yabiteresa 
buteresa bantu mu nsi muno. Ku Lunaku Lw’okula- 
mula, ajja kutubuuza wwa na butya bwe twakozesa 
ebyobugagga ebyo. Kino kirambikibwa mu ayah eno 
wammanga nti: 

Wb ow’oluganda olw’okumpi omugabo gwe nom- 
wetaavu n’omutambuze era toduubuuda oluduubuu- 
da. Mazima ddala abaduubuuzi baganda ba Sitaane 
ate nga Sitaane eri Katonda waayo tesiima (17 :26 - 27) 

Obusiraamu buziyiza engeri yonna ey’oku- 
duubuuda eri omuntu yenna. Kino kikola kye kimu 
omuntu gwe bugaana ye taata mu maka oba maama: 
okuduubuuda mu maka bulwadde obulina okuziyi- 
zibwa. Obulwadde buno bwe buyingira mu mwoyo 
gw’omuntu, kibeerera ddala kizibu eri omuntu oyo 
okuwangaalira mu mirembe. 

Olwaleero obulwadde obwo bwe tuyita “eddalu 
ly’okusaasaanya” kusika abantu bangi ne kubateeka mu 
butamatira nebyo bye balina era ne bafuula ensaasaanya 
etali ya bulijjo ng’ensaasaanya entuufu. Okukyusa en- 
tebe nebibajje ebirala buli kaseera, eby’amasannyalaze, 
obusimu obukwatibwa mu ngalo, amamotoka n’ebintu 
ebirala, wadde nga tewali bwetaavu bwa kubikyusa; 
okugula engoye empya olw’okwagala okugendera ku 
mulembe; n’okulemera ku ky’okugula ebintu ebimu 
eby’ebeeyi ebikolebwa abantu abamu, byonna bye bibi 
ebiva ku bulwadde buno. Omuntu talina ky’afuna kuva 

mu nsaasaanya eno eterina mugaso okuggyako okufii- 
rwa riokuyisibwa obubi. Abo abagezaako okubikkirira 
ebintu bye bakozesa n’obukonge obubakkiziriza okulya 
amabanja, okwewaayo eri enkolagana erimu amagoba 
ku ssente eziwolebwa (riba) bakomekkereza bafiiridd- 
wa bwe beesanga nga ssente ze bakozesa tezikyabama- 
la. Nekisembayo abalina obulwadde buno baba bajja 
kugezaako okunenya abantu ababeetoolodde olw’obu- 
tabayamba. Bino byonna biva ku butakozesa magezi 
na mpulira muli mu ngeri empime obulungi. 

Allah yatonda obwavu nobugagga olw’okugezesa 
abantu gye bakoma mu kusiima nobugumiikiriza. 
N’olw’ekyo tuteekeddwa okudda eri ekyengera ky’obu- 
gumiikiriza tusobole okwewala okukwatibwa obulwad- 
de bweddalu ly’okusaasaanya. Omukkiriza ateekeddwa 
okumanya nti obutaba na busobozi kiyinza okuyamba 
omuddu okubeera okumpi ne Katonda we. Mu kiseera 
kye kimu, nomuntu asinga obugagga obugyeemu mu 
nsi muno, bw’abeera ng’ali mu buzibu, aba ajja kujjukira 
Allah era amusabe obuyambi. Ffe abantu tumala kuwu- 
lira muli obunafu bwafFe olwo ne tulyoka twetegeera. 
Omubaka wa Allah (okusaasira kwa Allah n’emirembe 
bibeere ku ye) yannyonnyola ku bunafu bwe bw’atyi: 

Katonda wange! Ssisobola kukumanya mu bu- 
tuufu bw’okukumanya. Ssisobola kukusinza mu bwe- 
nyini bw’okukusinza. 



Mikwano gya Allah baateekawo okulunngamya ku 
ngeri y’okwambala okutuukana nemitendera egy’enjawu- 
lo egy’embeera y’eby’omwoyo ebantu mwe baba bali. 

Ku ddaala erya Sharia, ekyambalo kirina okugwa 
mu nsalo zebintu ebikkirizibwa nebyagaanibwa. 

Ku ddaala lya twariqa, ekyambalo kirina oku- 
beera nga kifugibwa bwetaavu (ekimala) 

Ku ddaala lya Haqiiqa, okufa ku kyambalo n’en- 
nyambala tekiyinza na kulowoozebwako. 

Omusingi ogusinga obuiungi kwe kwambala 
engoye entukuvu era ennyangu ate oluvannyuma 
obutaleka nsonga eyo kutwaliriza mutima. 

Obusiraamu bwateekawo emisingi okutuyamba 
okutegeera, ssi ngeri gye tufunamu eby’obugagga yo- 
kka, naye era nengeri y’okusaasaanyaamu eby’obu- 
gagga ebyo. Bwe tuba tetusobola kufuna kintu kya 
mugaso kukozesaamu ssente zaffe awaka nekivaamu 
ne tutandika okuzoonoonera mu by’amasanyu ebita- 
lina mugaso, tuteekeddwa okujjukira abantu abanaku 
mu nsi ne tulowooza ku ky’okubayamba. Bwe tuba 
nga tubadde tubayamba, olwo kye kiseera okwon- 
gera ku muwendo gw’obuyambi. Abo abamanyi nti 
abaavu balina eddembe ku by’obugagga byabwe te- 
basobola kubisaasaanya mu ngeri ya kyeyonoonere. 
Kulaane etusomesa nti: 

Musaasaanye mu kkubo lya Allah temwesuula 
mu kuzikirira nemikono gyammwe (nga mulaba) 
mukolere abalala obulungi; mazima ddala Allah aya- 
gala abo abakola obulungi. (2: 195 ) 

Kiteekwa kijjukirwe nti wajja kubeerawo 
okubuuzibwa okw’amaanyi mu nsi eddirira ku buli 

kasente konna akaayonoonebwa. Mu kiseera kye 
kimu, mu nsi eno, waliwo abantu bangi abaavu aba- 
Iwana okulaba nga bawangaala. 

Abakkiriza bonna bateekeddwa okulowooza ku 
birabo Allah by’atuwa ne babeera abasiima olwebi- 
rabo ebyo byonna. Tuteekwa okujjukira nti twebaka 
nga tukkuse, sso nga waliwo abantu bangi ddala mu 
nsi muno abalumwa enjala nennyonta. Tulina emi- 
rembe era tetutuukibwako bizibu, sso nga waliwo 
abantu bangi abawangaalira mu bizibu. Tulina we 
tusula mu mayumba agabuguma, sso nga mu nsi 
muno mulimu abantu abasula mu mpewo. Waliwo 
ebyengera bya Allah Oweekitiibwa bingi ddala; naye 
mu ngeri y’emu biteeka obuvunaanyizibwa bungi ku 
bibegabega by’abakkiriza. 

Okulowoolereza okw’ekika kino kuteekwa oku- 
beera nga kintu ekitambulira mu bulamu bwaffe. 
Mu butuufu, Kaliifa Umaru (Allah amusiime), ayo- 
gerwako ng’eyagamba nti, “Mwebale nga temunnaba 
kubalibwa,” yalowoolerezanga ku buvunaanyizibwa 
bwe buli kiro. Yagamba nti: “Singa, mu bufuzi bwan- 
ge, endiga yali ya kugwa mu mugga Tigris nebbira, 
ntya nti ku Lunaku Lwenkomerero Allah Oweekitii- 
bwa ajja kunvunaana olw’ekiba kyatuuka ku ndiga 
eyo.” Yateranga okwebuuza nti, “Owange Umaru! Ki 
ki kye wakoze olwaleero ku Iwa Allah?” 

Tuteekeddwa ffe kennyini okwebuuza emirun- 
di emeka gye tubeera mu mbeera ng’eyo. Ebiro bi- 
meka, oluvannyuma lw’okumala olunaku oluwanvu 

nga tukola, mwe tubuuliza emitima gyaffe mu ngeri 
y’okufumiitiriza eyekika ekyo? Abo abatuuka ku 
ddaala ery’okufumiitiriza bwe lityo bafuna embeera 
empya ebawa emirembe mu mwoyo n’obutebenkevu. 
Okwo kwe kumatira. 

Okumatira kye ky’obugagga ekisingira ddala mu 
nsi. Eddaala lyebyobugagga eby’omwoyo ery’omuntu 
lisobola okupimibwa n’eddaala omuntu oyo ly’aba 
atuuseeko mu kumatira. Abantu abamativu bama- 
nyi engeri y’okumatira ebyo bye balina. Tebalulun- 
kana kufuna bingi kusingako awo. Kino kibatuusa ku 
kukkiriza embeera mu bulamu era ne kikkakkanya 
ebirowoozo byabwe ku mbeera eyo. Wabula, oku- 
matira kuteekeddwa obutafunibwa bubi ne kutwa- 
libwa ng’obugayaavu n’okugaana okukola okusobola 
okufuna eky’okugulira magala eddiba! Wabula ate 
okumatira n’ebyengera bya Allah, kutandika luvan- 
nyuma ng’okukola kutandikidde ddala nga tuli mu 
makubo agakkirizibwa. Abo bamativu n’ebyo bye ba- 
lina era bafuba nnyo okuyamba abalala. Abo abatali 
bamativu bulijjo baba balulunkanira kufuna birala 
era mu kifo ky’okuyamba abalala, basigala beetaaga 
bo kennyini okweyamba. 

Omulembe gwa Nnabbi tuguyita Omulembe 
Gw’essanyu (Aswru ssa-aada). Abantu b’omu biseera 
ebyo baali muntu omu nga bino byonna bye twogera 
n’ebirala mwe byeyolekera. Kyali kibiina kya bantu 
ekyafuna empuyi za wusla Obumu obw’omwoyo. 
Kyali kiseera kya mukisa eky’okumanya, mu ngeri 
ey’omukwano, Allah ne Omubaka we (okusaasira 

kwa Allah nemirembe bibeere ku ye). Mu kibiina 
ky’abantu ekyo, abantu baggya mu mitima gyabwe 
ebisuubirwa mu nsi n’emigaso egirimu. Eby’obugagga 
byabwe n’obulamu bwabwe baabirabanga ng’amaku- 
bo ag’okubasembeza okumpi ne Allah ne Omubaka 
we. Obukkiriza bwali ssanyu mu mitima gyabwe ate 
okussaasira kwali tekulinaako kkomo. Okuweereza 
ebitonde bya Allah Oweekitiibwa yali nkola ya bula- 
mu. Okukoppa ebintu Omubaka wa Allah bye yakola 
kyali kintu ekisinga okubeera ekituukiridde Basswa- 
haba kye bettaniranga. Ebintu byonna Nnabbi (oku- 
saasira n’emirembe bibeere ku ye) bye yakubirizanga 
ne bye yagaananga byonna byatwalibwanga ng’ebira- 
giro ebitukuvu era nga bikolebwa n’obwegendereza. 

Ekibiina ky’abantu bonna mu kiseera ekyo 
kyawangaaliranga mu kumatira. Okuduubuuda, 
okwegyalabya, okusaasaanya okuyisa ekigero, omu- 
lulu n’okweraga byali bitendo Basswahaba bye baali 
batamanyi. Baali bamanyi obutuufu bw’enjogera 
egamba nti, “enkya, entaana y’egenda okubeera 
amaka g’emyoyo.” Allah ne Omubaka we be baa- 
teeka wakati w’enkolagana yaabwe ey’obuntu. Wadde 
nga baaliko ekibiina ky’abantu abatamanyi, oluvan- 
nyuma lw’okukkirizibwa mu ssomero ly’obukkiriza, 
baafuna obugunjufu obumu ku busingira ddala 
obunene mu byafaayo. Emitima gyabwe lubeerera 
gyawangaalanga n’ekibuuzo ekigamba nti, “Allah ki 
ki ky’anjagala nkole? Omubaka wa Allah butya bwe 
yandiyagadde okulaba nga nkola?” Ku lwabwe, obu- 
lamu bwabwe bwonna bwalinga butambulira ku ku- 

siima kwa Allah. Mu bo okusaasira nekisa byeyonge- 
ranga kugaziwa ate obwegendereza mu okulaba nga 
tebatyoboola ddembe lya balala n’okussaawo obwen- 
kanya, byatuuka ku ntikko yaabyo. Mu Basswahaba, 
ebiseera ebyasinganga okubeera ebyessanyu mu bu- 
lamu bwabwe bye biseera we baatuusanga obubaka 
bwa Allah eri abalala. 

Olwaleero, tuteekeddwa okutambulira mu 
buwufu bwa Basswahaba tusobole okutuuka ku ma- 
daala ge gamu mu by’omwoyo nabo ge baatuukako 
era tuwangaalire mu kibiina ky’abantu ekijjudde 
emirembe n’obutebenkevu, nga nabo kye baawan- 
gaaliramu. Ba maama ne ba taata balina okunoonya 
okutwala eky’okulabirako kyebirungi ebyo nokwola 
abaana baabwe nga bagoberera emisingi egyo. 

Naddala kikulu nnyo abazadde bulijjo okuyisa 
abaana baabwe kyenkanyi n’okussaawo emirembe 
n’okwenkanyankanya wakati waabwe. Abantu bayin- 
za obutasobola kufuga birowoozo byabwe n’engeri 
gye bawuliramu mu nda, naye waakiri ebintu ebyo 
tebiteekeddwa kufuluma ne byeragira mu ngeri 
gye beeyisaamu olwo ne bireeta obutenkanya wa- 
kati w’abaana. Okugeza, bwe wabaawo ekintu kye 
baba bagulidde omwana omu, ekintu kye kimu 
baba balina okukigulira n’abalala, oba okubagulira 
ekikyefaanaanyirizaako. Omu ku baana bw’abeera 
ng’anywegeddwa, n’abalala nabo balina okuyisibwa 
mu ngeri y’emu. Mu bufunze, abazadde bateekwa 
okulaba nga tewabeerera ddala kakukuuzi na kuwu- 
lira nsaalwa wakati w’abaana. 

Abantu era amayumba beetaaga kugafuna 
mu bitundu ebirungi era ne babeera beegendereza 
mu ngeri gye bakolanamu ne baliraanwa baabwe 
n’abennganda zaabwe abo aboolesa obunafu mu 
mpisa zaabwe neddiini yaabwe. Balina obutateeka 
baana baabwe mu katyabaga sso ngeno bwe basuu- 
bira okulongoosa emize gy’abantu abalala. 







GLbikwata ku QMpisa 

Bwe tuba twagala abaana abatuufu, ffe tusooke 
tugezeeko okubeera abazadde abatuufu. 



Bwe tuba twagala abaana abatuufu, ffe 
tusooke tugezeeko okubeera abazadde 
abatuufu. 

Ekisooka kya byonna, tulina okukimanyira 
ddala obulungi nti abaana bitereso Katonda bye ya- 
tuteresa era nti mitunsi agyaviira ddala mu ffe. Ku 
myoyo egyetaaga okukwatibwa nobwegendereza, 
amaloboozi ag’essanyu awaka gatandika na malo- 
boozi gennyimba z’abaana abasanyufu. 

Nga bwe kirambikibwa mu hadiisi za Nnabbi 
(okusaasira kwa Allah n’emirembe bibeere ku ye) 
ennyingi, abaana bye “bimuli by’omu Jjana,” “ebi- 
bala by’emitima,” era “ebyengera okuva eri Katonda.” 
Abaana bye byengera bya Katonda ebisingira ddala 
obulungi. Butya omuntu bw’ayinza okwerabira es- 
sanyu eribeerawo ng’omwana asooka azaaliddwa? 
Okumwenya kw’abaana abato kulinga ebirabo okuva 
mu Jjana. N’olw’ekyo, maama okuteeka empisa mu 
mwana, okukuza n’okuwaayo abaana abalungi mu 
bantu b’ekitundu mw’awangaalira gwe mulimu ogu- 
singa ekitiibwa mu mirimu gyonna egiyinza okuko- 
lebwa. Omutima gwa maama ly’essomero erisooka 

ery’omwana: wano omwana afuna okutendekebwa 
okusooka. Okugatta kwekyo, emirembe emiron- 
goofu egyakuzibwa nobwegendereza obw’amaanyi 
gigenda kubeera engabo ezitangira wakati w’abazad- 
de n’Omuliro. Ogumu ku mirimu egisinga okubee- 
ra emikulu eri abazadde kwe kuwa abaana baabwe 
empisa ez’ekisiraamu n’enneeyisa ennungi. Awamu 
n’ekyo ssi kya kuba nga gwe mulimu omukulu ennyo 
eri abazadde okukuza abaana abakkiriza abalongoofu 
kyokka naye era bwe bukakafu obw’okufuna empeera 
ezigenderera okutuusa ku nkomerero y’ensi. 

Abaana bibala bya njawulo eri essanyu ly’amaka 
era nga lwe lujegere olw’amaanyi oluyunga wakati 
wa maama ne taata. Abaana kye kitereso ekisinga 
okubeera eky’omuwendo eri abazadde Allah ky’aba- 
teresa. Obuvunaanyizibwa abantu bwe balina oku- 
tuukiriza bulagibwa bulungi mu hadiisi ya Nnabbi 
(okusaasira kwa Allah n’emirembe bibeere ku ye) eno 
wammanga nti: 

Buli omu mu mmwe alina ky’alabirira era buli 
omu avunaanyizibwa kwekyo kyalabirira... omusajja 
y’alabirira amakage eray’avunaanyizibwa ku bigenda 
mu maaso mu maka; ate omukazi y’alabirira abantu 
b’omu makaga bba era y’abuuzibwa ku buvunaanyizi- 
bwa bwe... (Bukhari, Waswaya, 9; Muslim, Imaara, 20) 

Kulaane egamba nti: 

Abange mmwe abakkiriza! Mwerinde mmwe 
kennyini era mukuume n’abantu b’omu maka gam- 

mwe omuliro ogwo enku zaagwo nga be bantu 
namayinja... (66: 6) 

Omubaka wa Allah (okusaasira kwa Allah 
nemirembe bibeere ku ye) annyonnyola ayah eno 
mu hadiisi egamba nti: 

(Abantu bammwe) mubakuumire wala baleme 
kukola bintu ebyo Allah Oweekitiibwa bye yaziyiza 
ate mubakubirize okukola emirimu emirungi. Eryo 
lye kkubo ery’okubakuumamu ne batayingira Muliro. 
(Aluusi, XXVIII, 156) 


Ekibuuzo - Okulera omwana kutan- 
dikira ku musingi ki? Okukozesa ebi- 
bonerezo eby’omubiri liyinza okubeera 
ekkubo ery’okugunjula omwana? Ki ki 
amaka kye gakola mu kugunjula era 
amaka galina kwegendereza bintu ki? 

Okuteeka empisa mu baana kulina kutandika 
na kutendeka bazadde baabwe; omulimu omukulu 
bwe gutyo tegulina ngeri gye guyinza kutuukiriramu 
bulungi okuggyako nga guyise mu mugaso ogw’oku- 
tendeka okutuufu kwokka. Abazadde abatali batuufu 
bayinza batya okussa empisa mu baana? Ng’omuton- 
tomi bw’agamba: 

Ye, kennyini, akwatirirwa bukwatirirwa eyee- 
taaga obuyambi 

Butya ate bw’ayinza okuyamba abalala? 

Bwe kityo, empisa z’omwana bwe zitandika 
n’omuzadde okubeera nempisa, empisa ezo ziba zijja 
kuvaamu ebibala ebya maanyi. Era nga bwe kirambi- 
kibwa omutontomi Seyri: 

Taata, empagi y’amaka, ateekwa okubeera omu- 
longoofu era ow’amaanyi 

Maama, omutima gw’amaka, ateekwa oku- 
beera ekimuli kya looza, ng’awoomerera era nga wa 
mukwano. 

Bino byonna nga tubitadde mu bwongo, tuyinza 
okussa mu bufunze emisingi abazadde gye beetaaga 
okuteekako omwoyo bwe tutyi: 

a. Omwana ateekwa okuweebwa erinnya eriri- 
na amakulu amalungi mu by’omwoyo. Ekikulembera 
mu bintu omuzadde by’avunaanyizibwa okukolera 
omwana kwe “kumuwa erinnya eddungi” kuban- 
ga amakulu g’erinnya galina kinene kye gakola ku 
mbeera z’omwana n’enneeyisa ye. Okukissa mu bi- 
gambo ebirala, amakulu agali mu linnya ly’omwana 
gabbulukira mu mwana. Mu hadiisi emu ereetebwa 
Twabari, egamba nti: 

“Omubaka wa Allah (okusaasira kwa Allah 
n’emirembe bibeere kuye) yafuna enngamiya ey’amata 
gye baamuleetera n’abuuza nti, Ani agenda okukama 
enngamiya eno?’ Omusajja omu yayimirira. Omu- 
baka wa Allah kwe kubuuza nti, ‘Erinnya lyo ggwe 
ani?’ Ko omusajja nti ‘Murra (Kakaayira oba Musa- 
jjaakaawa)’. 

Omubaka wa Allah yamulagira nti, “Tuula wansi.” 

Yaddamu n’abuuza nti, ‘Ani agenda okukama 
enngamiya eno?’ Omusajja omulala yayimirira naye 
bw’atyo Omubaka wa Allah n’amubuuza nti, “Erin- 
nya lyo ggwe ani?’ Omusajja yamuddamu nti, ‘Jamra 
(Muliro oba Manda oba Ssemanda).’ 

Omubaka wa Allah n’oyo yamulagira nti, ‘Tuula 
wansi.’ 

Bw’atyo era n’abuuza nti, ‘Ani agenda okukama 
enngamiya?’ Omusajja omulala kwe kuyimirira era 
naye Omubaka wa Allah n’amubuuza nti, ‘Erinnya lyo 
ggwe ani?’ Omusajja yamuddamu nti, ‘Ya’ish (Awan- 
gaale).’ Olwo Omubaka wa Allah omulimu gw’okuka- 
ma enngamiya kwe kuguwa omusajja ono.” (Twabaraani, 
Mu’jam, XXII, 277; Muwattwaa, Ist’idhan , 24) 

b. Olw’abaana baabwe okukulaakulana mu 
by’omwoyo, abazadde bateekwa okubeera abeegen- 
dereza ennyo ku bintu abaana bye balya okulaba nga 
bikkirizibwa mu mateeka. 

c. Abaana bakula bakoppa bazadde baabwe 
mu buli kintu mu bulamu bwabwe. Okukoppa, nga 
kuno kwe kuyiga okuva mu bikolwa, kitendo kya 
maanyi mu baana. Eno nno ye nsonga lwaki aba- 
zadde bateekwa okulaga abaana enneeyisa ennungi 
gye basobola okukoppa. Okugeza, singa omwana 
akulira mu mbeera eya waka nga bazadde be buli- 
jjo babeera mu kuyombagana, olwo embeera eyo eba 
ejja kubaako ne kyemukolako era alabika aba ajja 

kuba anyiiga mangu. Ku ludda olulala, omwana aku- 
lira mu mbeera y’amaka agalimu emirembe, ebiseera 
ebisinga aba ajja kukula ng’alina empisa ennungi era 
afuuke omuntumulamu. 

d. Enneeyisa y’abaana bulijjo eteekwa oku- 
beera ng’etunuuliddwa bakadde baabwe. Awamu 
n’ekyo, abaana tebateekeddwa kuwulira muli nti 
waliwo abagenderako. Balina okugaanibwa okukola 
mu nkukutu, ebintu ebibi bye batasobola kukola mu 
bantu. Ekitali ekyo enneeyisa yaabwe egenda eyo- 
nooneka ne bafuuka ba kirumira mpuyi bbiri. Ekintu 
omusooka okweyolekera embeera eno kwe kulimba 
n’obunnanfuusi. 

e. Ebikolwa by’abaana ebirungi birina oku- 
tenderezebwa n’okusasulwa obulungi, naye ensobi 
zaabwe nazo tezirina kulagajjalirwa. Ng’okusasula 
omwana obulungi olw’empisa ennungi z’aba ayole- 
sezza bwe kutera okufuula enneeyisa bwe zityo oku- 
mubukalamu, bwe kityo era okuleka ebisobyo bye 
nga tebibonerezeddwa kiyinza okubifuula ekitundu 
ku mbeera ze. Ensobi ezikolebwa mu buto zeetaaga 
okutwalibwa ngekikulu, kubanga ebikolwa ebibi bwe 
biddinnganibwa emirundi emingi bifuuka mize. 

f. Okumala gabonereza ne we kiteetaagisiza 
kasita kuddinganwa emirundi kulina ekibi kye kuko- 
la ku baana. Okugeza, singa omwana ayasa ekintu mu 
ffumbiro nga tagenderedde, teyandinenyezeddwa, 
kubanga obubenje bugwawo ku buli muntu essaawa 
yonna. Okubonereza omwana olw’akabenje kiba 

kijja kumwekyayisa, atandike okutamwa okukola 
ebintu ebituufu n’enneeyisa ennungi bazadde be gye 
bakkiririzaamu: baba bajja kukola kyennyume kya 
buli kintu kye baba babagambye okukola. Nolwekyo, 
abazadde bateekeddwa okubeera abeegendereza en- 
nyo baleme kumala gabonereza baana olwensobi 
eziba ziguddewo nga nabo tebazigenderedde. Wabu- 
la tebateekeddwa kugayaalirira oba kugumira nsobi 
ezo eziyinza okubaviiramu okwonooneka empisa. 

Era kikulu nnyo, bwe tuba tutereeza ensobi, 
okulaba ng’omwana gwe tubonereza tumutegeeza 
ekikyamu ky’aba yakoze. Okuggyako ng’omwana 
ategedde era n’akkiriza ensobi gy’aba akoze olwo lwo- 
kka lw’aba ajja okuganyulwa mu kugunjulwa. Ekitali 
ekyo, aba ajja kugenda mu maaso n’okulowooza nti 
ky’akola kituufu era atandike okunenya abazadde 
olw’obulazaamaanyi bwe bamukolako. 

g. N’olw’ekyo, abaana bwe baba basomeseddwa 
eddiini by’eragira ne by’egaana, bateekeddwa okuma- 
tizibwa ku nsonga eziviirako ebintu ebyo okubeera 
eby’etteeka oba okugaanibwa. 

h. Enneeyisa entuufu wamu n’emisingi oku- 
zimbirwa empisa bintu bikulu nnyo ebyetaagisa. 
Okusingira ddala amaka amagagga galina okubee- 
ra ameegendereza gasomese abaana abagavaamu 
okuyisa mikwano gyago obulungi. Obukambwe 
n’okwewulira birina okuziyizibwa. Kiyamba nnyo 
okusomesa abaana ekyafaayo kya Qaruuna ekiri mu 
ssuula eya 28 eya Kulaane - ng’abakibasomesa bako- 

zesa olulimi olwangu, olwo abaana basobole okubi- 
tegeera obulungi. 

i. Abaana balina okukkirizibwa “okuwangaala 
mu mbeera ey’obuto bwabwe” nga bato bannaabwe 
naye mu nsalo zebintu ebikkirizibwa. Wabula, nga 
bwe batateekeddwa okuteekebwa mu kunyigirizi- 
bwa okungi ennyo, era tebateekeddwa kulekebwa 
nagalaale nga balina eddembe lyonna okukola buli 
kye baagala. Obutaba nnyo na bya kukola kwonoo- 
na embeera z’omuntu. Ate ku ludda olulala, okussa 
ennyo abaana ku bunkenke n’okubanyigiriza kwo- 
noona embeera zaabwe ne kubafuula abatiitiizi oba 
abagyemu. Naddala abaana abatuuse mu myaka 
egy’obukulu, batera nnyo okusikirizibwa okubeera 
abagyemu eri bakadde baabwe. Eno nno ye nsonga 
lwaki abazadde beetaaga okukola kyonna ekisoboka 
okuwa abaana eby’okukola ebisaanira basobole oku- 
bakuza ng’abaana abalongoofu. 

j. Abaana balina okujjukizibwa ebyengera bya 
Allah Oweekitiibwa era balina okumanyiira okulaga 
okusiima. Beetaaga okukuzibwa okusinziira ku mi- 
singi gyempisa egyeragira mu bulamu bwa Nnabbi 
(okusaasira kwa Allah nemirembe bibeere ku ye). 

k. Okuviira ddala ku myaka egya wansi, abaa- 
na balina okuwagirwa okubeera nenkola ennungi 
“ey’okusinza Allah n’okuweereza obuntu”. Okwonge- 
ra ku mpisa ezo, era balina okusomesebwa amakulu 
agali mu mateeka gaffe ag’okusinza n’okuweereza. 

Mu bimpi, bwe tuba nga twagala abaana aba- 
tuufu, naffe tusooke tubeere abazadde abatuufu. 

Omulandira omutuufu ogwempisa z’omwana 
gulina kubeera mukwano gwa muzadde. Abaana 
baffe batuteresebwa Allah; okubaagala n’okubafaako 
kkubo eriyinza okututuusa eri essanyu mu nsi ne ku 
Lunaku lwenkomerero. Bwe tulemererwa okwola 
nokukuza omugigi omulungi, tuba tujja kwesanga 
nga tuli ffekka mu kiwuubaalo kuno ku nsi n’oluvan- 
nyuma ku Lunaku lwenkomerero. Tetuteekeddwa 
kwerabira nti gye binaggweera entaana yegenda 
okubeera ennyumba yaffe ey’olubeerera. Kale abaana 
baffe tubayise nga bwe kyetaagisa. 


Ekibuuzo - Ki ki ba maama kye balina 
okwegendereza ku bikwata ku mpisa 
n’okugunjula abaana baabwe? 


Ng’enjogera bwegamba, “maama lye ssomero.” 
Omutima gwa maama kye kibiina omwana mw’aso- 
mera. Olw’okuba nga maama y’asinga okubeera 
n’abaana awaka ekiseera ekiwanvu okusinga omuntu 
omulala yenna, bw’atyo y’abeera ajja okuba eky’oku- 
labirako ekisooka era ekisingira ddala okuleka 
obuwufu mu mitima gy’abaana. 


Buli kigambo ekiva mu kamwa ka maama ki- 
ringa ettoffaali mu muzimbo ogw’embeera z’omwa- 
na. Ba maama ye nsibuko ey’amaanyi ey’okusaasira, 
abasomesa b’okusaasira. Kifuuka kizibu okugunjula 

abaana ababa batafunye mpisa za maama, kubanga 
empisa eziteekebwa mu muntu olw’empaka nga te- 
ziriimu kuwulira kusaasira muli kya mu butonde nti 
zizaala bugyemu. Abantu abalina embeera ennungi 
bulijjo batera kusangibwa mu bantu abo abaayole- 
bwa ba maama abalongoofu. 

Maama omulongoofu era eyeewaayo nga sad- 
daaka, oyo atwala obuvunaanyizibwa obw’okwetikka 
emirimu egy’omuwendo era emizito ng’okulabirira 
amaka, okulondoola empisa z’abaana n’okuweereza 
bba mu ngeri endowoozeeko, aba yeetaaga omukwa- 
no ogwa maanyi, okuweebwa ekitiibwa okw’omu 
nda awamu n’okusiimibwa obulamu bwonna. Aba- 
siraamu abalongoofu okuva mu bitundu by’Abasi- 
raamu byonna era abaategeeza buli kye bakola, bazze 
batulekera eby’okulabirako ebirungi ennyo ku ngeri 
y’okussa ebitiibwa mu ba maama baffe. Nga bwe ki- 
suubirwa, okusookera ddala mu bano, yali Omubaka 
wa Allah (okusaasira kwa Allah n’emirembe bibeere 
ku ye). Omubaka buli wiiki yalambulanga maama 
we eyamuyonsa, Haliima. Yayaliriranga ejjuba ye ku 
ttaka n’amuyita ajje atuulengako. Buli maama we oyo 
lwe yayingiranga, ng’ayimirira olw’okumussaamu 
ekitiibwa. 

Ba maama, abalina omukisa n’ebiseera oku- 
beera okumpi n’abaana baabwe, balina okutwala 
eky’okuyiga okukijja mu mpisa n’okugunjula okuva 
mu bulamu bwa Basswahaba ba Nnabbi. Basswahaba 
abakazi abaalinanga abaana, okutendekebwa kwa- 
bwe mu by’omwoyo baakujja ku Nnabbi. Baawanga 

abaana baabwe amagezi, na bo okukyaliranga Nnab- 
bi buli kiseera. Hudhayfa (Allah amusiime) anyumya 
bw’atyi: 

Lumu maama yambuuza nti, “Wakoma ddi oku- 
genda okukyalira ku Nnabbi (okusaasira kwa Allah 
nemirembe bibeere ku ye)?” 

Namuddamu nti, “mmaze ennaku nga ssimula- 
ba.” Kino kyamunyiiza nnyo n’atandika okunnenya. 
Oluvannyuma nnamugamba nti: “Lekera awo oku- 
nyiiga! Leka nngende nkyalire Omubaka wa Allah 
(okusaasira kwa Allah n’emirembe bibeere ku ye) mu 
kaseera kano kennyini. Era nja kumusaba atusabire 
Allah Oweekitiibwa atusonyiwe.” (Tirmidhi, Manaaqib, 30; 
Ahmada b. Hanbali, Musanad, V, 391 - 392) 

Twetaaga okukuuma abaana baffe obuta- 
duubuuda n’enkola yonna ey’okugenda ewala oku- 
sussa ekkomo. Tulina okubawa amannya agalina 
amakulu amalungi era agabaweesa ekitiibwa, tubaso- 
mese Kulaane Eyeekitiibwa era emitima gyabwe emi- 
tukuvu tugimanyiize essanyu ly’okusaala, okuyamba 
abalala wamu n’okuwaayo mu saddaaka. Era kyandi- 
badde kirungi, nga bwe tusobola, okwewala okulaga 
abaana empisa yonna enkyamu eyinza okwongera 
okwefaako bokka n’obutafa ku balala mu bo. Abaa- 
na balinga entambi ezikwata amaloboozi oba ebi- 
faanayi. Batera okukwata n’okoppa buli kye balaba. 
Okugeza, ka tufumiitirize ekifaananyi kino akabenje 
ke kiyinza okutuusa ku mwana, kasita kyewandiika 
mu birowoozo bye ebitukuvu. 

Omusabiriza omukadde ng’ate muzibe akonko- 
na ku luggi lw’amaka agamu ng’asaba buyambi. Taata 
waawo ayombesa omusajja; nga muwala we alaba 
buli ekigenda mu maaso. Omuwala abuuza taata 
nti, “Dadi, lwaki omenya omutima gw’omusajja om- 
wavu?” Taata atalina busaasizi bwonna mu mutima 
addamu nti, “Oyo tomussaako birowoozo! Ab’ekika 
ekyo bantu abatakwatibwa nsonyi kukaluubiriza ba- 
lala. Bwe bafuna ssente, bonoona nnyonoone. Bayin- 
za n’okuba nga batusinza ssente.” 

W’ayogerera ebyo, omusajja omunaku ali ku 
luggi olw’obwetaavu obungi, asigala asaba nti, “Ku 
lwa Allah, nnyamba!” 

Taata obusungu bweyongera. Awoggana nti, 
“Vva wano musajja ggwe kaggwensonyi!” 

Ob’olyawo ng’abamu mu ffe embeera eyeefaa- 
naanyirizaako bw’etyo nga tugirinamu obumanyi- 
rivu. Naye omwana omuto omuwala yenna eyalaba 
ekintu bwe kityo ate nga yali ayagala nnyo taata we, 
teyatandika okugenda ng’aggwaamu omutima ogu- 
lumirwa era omusaasizi? Tekisoboka okuba nga naye 
ayinza okufuna ettima era ng’okuboonabona kw’aba- 
lala tekulina kye kumukosa? 

Olw’okuba nga yali amanyi nnyo omulimu 
ebikolwa gwe biyinza okukola mu kugunjula, taata 
wange Musa Effendi (Allah asaasire omwoyo gwe) 
bwe yayagalanga okubaako ekintu ky’awa omuntu 
ali mu bwetaavu ebiseera ebimu yakiyisanga mu 

mikono gya baana abato. Mu kkubo lino ffenna twa- 
manyiira okuyamba abalala. Waliwo abantu lwe bajja 
nga bakunngaanya ebirabo nekigendererwa ekikulu. 
Taata wange yatunuulira akaana akalenzi ak’emyaka 
omusanvu eyali amutudde okumpi. Akalenzi, nga 
tekamanyi nti waliwo eyali akalaba, kaasuula mu 
kasanduuke kebirabo ssente entono ze kaalina ze 
baali bakawadde okukozesa. Ekikolwa eky’okugaba 
abantu abakulu abaali awo kye baakola kirina kinene 
kye kyakola ku kalenzi kano. Taata ng’alabye akalenzi 
kano kye kaali kakoze, yakayita kayingire mu nda. 
Oluvannyuma lw’okutendereza ekikolwa kya ko eki- 
rungi, yakagamba bw’atyi, “Mutabani wange! Okoze 
bulungi. Singa wabadde tolina ky’owaddeyo kyonna 
ekyo kyandibadde kimpisa bubi.” 

Emboozi eno kifaananyi kimu ku bifaananyi 
ebingi bye tuyinza okujjukira, nga byonna biraga bu- 
tya abaana bwe bayinza okukoppa ebikolwa by’aban- 
tu abakulu ababeetoolodde. 

Tulina okukuumira mu birowoozo hadiisi ya 
Nnabbi eraga nti abawala beetaaga nnyo okufiibwako 
okusinga ku balenzi. Nnabbi (okusaasira kwa Allah 
n’emirembe bibeere ku ye) agamba nti: 

Oyo yenna alina abawala abasatu n’abalabirira, 
nabambaza, nabalaga ekisa, n’ayamba mu kufum- 
birwa kwabwe era n’asigala ng’abayamba, awatali 
kubuusabuusa ajja kuyingira Ejjana. (Abu Dawuda, Adab, 
121; Ibn Hanbal. III, 97) 

Nendala egamba nti: 

“Singa omu mu mmwe alabirira bawala be aba- 
biri ne batuuka okukula, ku Lunaku Iw’okuzuukira, ye 
nange tugenda kubeera bwe tutyi.” - olwo nawumba 
engalo ze (okulaga engeri gy’alibeeramu okumpi 
nomuntu oyo). (Muslim, Birr, 149; Laba ne Tirmidhi, Birr, 13) 

Hadiisi eno etutegeeza butya bwe tulina okuyisa 
abaana baffe, naddala abawala. 

Ensonga endala enkulu ekwata ku kukuza baana 
ye nsonga y’okubalumya ku mubiri. Okukuba abaa- 
na tekulina ngeri gye kuyinza kukkirizibwamu mu 
mbeera yonna. Okugaana abaana okweyisa obubi, 
waliwo ebintu ebiyinza okukolebwa, naye okukuba 
teriyinza kubeera limu ku makubo ago. Okukuba 
kufuula abantu abato - nga bye biseera byaffe eby’omu 
maaso - okufuuka abatiitiizi, oba okubafuula aban- 
tu aboonoonefu abataswala. Kyeyolefu nga Nnabbi 
(okusaasira kwa Allah n’emirembe bibeere ku ye) ya- 
gaanira ddala okukuba ne bwe kuba mu kubonereza 
ensolo, wa ku ky’omuntu. Maama waffe Ayisa bwe 
baamuwa enngamiya ng’ekirabo, Nnabbi yamulabula 
ku ngeri y’okugiyigiriza bw’atyi: 

“Ayisa! Ekisa tekiyinza kubeera mu kintu okug- 
gyako nga kikinyiriza (kikyongera obulungi) ate te- 
kiyinza kuva mu kintu okuggyako nga kikikendeeza.” 
(Muslim, Birr, 78; Laba ne Abu Dawuda, Adab, 10) 

Omutima gwa maama gusobola okukkakkanya 
obusungu obw’ettumbiizi obw’abantu b’omu maka 

naddala obuteerekereza bw’abaana be n’okulemera 
kwabwe ku nsonga. 

Maama omulongoofu alinga okubuutikirwa 
okusaasira kwa Katonda. Eyo ye nsonga lwaki Nnab- 
bi (okusaasira kwa Allah n’emirembe bibeere ku ye) 
agamba nti: “Ejjana eri wansi wa bigere bya ba maa- 
ma...” Okuva ensigo zessanyu lyaffe bwe zisigibwa mu 
mitima gya ba maama baffe, Omubaka wa Allah amaa- 
nyi yagassa nnyo ku mukwano eri ba maama baffe. 
Bwe baamubuuza (okusaasira kwa Allah nemirembe 
bibeere ku ye) ani alina okusinga okuyisibwa n’ekitii- 
bwa ekisinga, yagamba emirundi esatu nti, “Maama 
wo.” Yamala kwogera egyo olwo nga lw’agamba nti, 
Taata wo.’ (Bukhari, Adab, 2; Muslim, Birr, 1,2; Laba ne Ibn Maa- 
jah, Waswaya, 4; Abu Dawuda, Adab, 120; Tirmidhi, Birr, 1) 


Ekibuuzo - Omukazi yandiyisizza atya 
abaana b’omusajja b’amusanze na bo 
b’aba yazaala mu bufumbo obwayita? 

Alina okubakkiriza ne babeera ng’abaana aba- 
be be yakeera enkya n’azaala. Kikulu nnyo omukazi 
obutamma baana bano kulumirwa, kusaasira, ekisa 
n’okulabirira. Obulamu bwa Nnabbi (okusaasira kwa 
Allah n’emirembe bibeere ku ye) bwonna, yali awa 
nnyo ekitiibwa maama wa Ali gwe baayitanga Fa- 
tuma bint Asadu (Allah bombi abasiime), kubanga 
yamukuuma n’amuyisiza ddala ng’omwana we gwe 
yakeera enkya n’azaala. Omukyala oyo Fatuma bwe 

yafa, Nnabbi (okusaasira kwa Allah nemirembe bi- 
beere ku ye) yasabira ku mulambo gwe bw’atyi: 

Maama wange! Nsaba Allah asaasire omwoyo 
gwo. Wali maama wange owookubiri oluvannyuma Iwa 
maama wange yennyini eyanzaala. Wali oyinza okubee- 
ra enjala, naye n’ompa eky’okulya; wali teweefunira kya 
kwambala, naye n’ompa bye nnyambala; wali weereke- 
reza emmere ennungi, naye nondeka nze ne ngirya; so 
nga bino byonna okubikola tewalina kirala ky’onoonya 
wabula okusiima kwa Allah n’okwesiima okw’olubeerera. 

Nnabbi yalagira omubiri gwa Fatuma gunaa- 
zibwe emirundi esatu. Oluvannyuma n’agwambaza 
essaati ye; baamuzinga ng’ali mu ssaati ya Nnabbi. 
Omubaka wa Allah yennyini yeetaba mu kusima en- 
taana ya Fatuma era oluvannyuma n’amussa wansi 
mu ntaana era n’amusabira (Twabaraani, Mu’jamul Kabiiri, 
XXIV, 351 - 352; Haakim, III, 116 - 117) 

Omukwano, ekitiibwa n’okusiima Nnabbi bye 
yali awa maama we eyamuyonsa olw’okumulabi- 
rira byandibeeredde ddala kyakulabirako kirungi 
gye tuli. Awamu n’ekyo tetulina kwerabira obulungi 
bw’eky’okulabirako ky’okulumirwa, okufaayo, oku- 
labirira, okugunjula, okukwata n’obwegendereza, 
n’ebigambo ebirungi ebijjudde ekisa byonna maama 
wa Nnabbi eyamuyonsa bye yamulaga! Okutwala 
obulumi n’okuleka ebijjukirwa eby’omuwendo mu 
bwongo bw’omwana mulekwa, maama ono atasangi- 
ka yeewangulira abantu okumussangamu ekitiibwa, 
awamu n’okusaasira kwa Katonda okw’olubeerera. 

Tetulina kugayaalirira okwogera nti ba taata, 
na bo balina okubeera abakulu ekimala ne bayisa 
abaana ba bakyala baabwe be baba baazaala mu ma- 
lya agaayita mu ngeri yemu nga bwe bayisa abaana 
baabwe bennyini bwe baba baakuwangaalira wamu. 


Ekibuuzo - Osobola okutuwa eby’oku- 
labirako mu bulamu bwa Nnabbi (oku- 
saasira kwa Allah n’emirembe bibeere 
kuye) ebinnyonnyola engeri gye yakola- 
ganangamu nabaana? 

Omubaka wa Allah (okusaasira kwa Allah 
n’emirembe bibeere ku ye) bulijjo abaana yabakwa- 
tanga na kisa n’okulumirwa. Yabanywegeranga n’aba- 
tereeza enviiri ng’akozesa engalo ze. Yali tayagala 
bantu abataalaganga baana mukwano, yababalanga 
ng’abakambwe abatalina kisa. 

Okusinziira ku binyumizibwa Ayisa (Allah 
amusiime), olunaku lumu Nnabbi yali azannya ne 
bazzukulu be ng’era bw’abanywegera. Munnamalun- 
gu yajja we yali n’ayogera ebigambo bino: 

“Mmwe munywegera abaana! Ffe tetuba- 
nywegera.” 

Nnabbi kwe kugamba nti, “Siyinza kuteeka ku- 
saasira mu mutima gwo nga Allah amaze okukujja- 

mu” (Bukhari, Adab, 22) 

Olulala Omubaka wa Allah yanywegera 
muzzukulu we al Hasan bin Ali nga al Aqra bin Ha- 
bis al Tamiimi amutudde ku lusegere alaba ebigenda 
mu maaso. A1 Aqra’ kwe kugamba nti, “Nnina abaana 
kkumi naye ssinywegerangako n’omu ku bo.” 

Omubaka wa Allah kwe kumukuba eriiso 
n’agamba nti, “Omuntu atasaasira balala naye aba ta- 
jja kusaasirwa.” 

Bwe tuba tututte eky’okuyiga okuva mu hadiisi, 
tulaba nti emitima gy’Abasiraamu giteekeddwa oku- 
jjuzibwamu okwagala, omukwano n’okusaasira eri 
abaana abato, abo Allah be yatuteresa. Era tulina 
okumanya wwa na ngeri ki gye tuteekeddwa okwole- 
sezaamu omukwano gwaffe n’okusaasira. 

Lumu Nnabbi yali aleze muzzukulu we omuto 
omwana gwe yali aleze n’amukunkumulira. Kino 
Ummu Fadhwl (Allah amusiime) kyamuyitirirako 
kwe kutandika okukanga omwana. Nnabbi (okusaa- 
sira kwa Allah n’emirembe bibeere ku ye) kwe ku- 
mukomako nga bw’amugamba nti, “Allah akusaasire! 
Omwana wange omulumya!” Mu ngeri eno yawa 
eky’okulabirako eri obukulu bw’okugumira ebisobyo 
by’abaana ebitali bigenderere. 

Waliwo ne Omubaka wa Allah we yasaaliran- 
ga nga bazzukulu be bamutuddeko ku bisambi era 
ng’ebiseera ebimu abaleka ne bamuwalampa mu mu- 
gongo ng’avunnamye. Yagamba Basswahaba abaali 
bagezaako okubayingirira nti, “Abalenzi mubaleke 
banyumirwe omuzannyo.” 

Era lumu nga bali mu sswala ya jjama, Omuba- 
ka wa Allah yawulira omwana ng’akaaba, n’ayanguyi- 
riza esswala n’agikomekkereza mu bwangu nga bwe 
kisoboka. Oluvannyuma yagamba abaali basaala nti, 
“Temumanyi nti (abaana abato) bwe bakaaba muli 
mpulira ennaku ngenkutte?” 

Anasi (Allah amusiime), eyaweereza Nnabbi 
nga (Anasi) akyali mulenzi muto anyumya bw’atyi: 

Nnaweereza Omubaka wa Allah (okusaasira 
kwa Allah n’emirembe bibeere ku ye) emyaka kkumi 
naye, ndayira Allah, teyanjogererako kigambo kya 
bukambwe na kimu era teyambuuzaako ku kintu 
kyonna lwaki nnabanga nkoze bwe ntyo oba lwaki 
nnabanga sikoze bwe ntyo. (Bukhari, Swawm, 53; Manaaqib, 
23; Muslim, Fadhwail, 82) 

Abaana abaakulira okumpi ne Nnabbi baafuna 
ebirungi ebingi n’okuyiga ennyo. Eky’okulabirako 
ekirala kiri mu kyafaayo kya Sahl bin Sa’adi (Allah 
amusiime) eyanyumya nti: 

Omubaka wa Allah (okusaasira kwa Allah 
n’emirembe bibeere ku ye) baamuwa eky’okunywa 
n’anywako. Ku ddyo waaliwo akalenzi ate ku kkono 
we nga waliyo abantu abakulu. Nnabbi kwe kugamba 
akalenzi nti, “Nsooke mpe abantu bano abakulu?” 

Akalenzi nako kaali kagezi ne kagamba nti, 
“Omubaka wa Allah! Sijja kuwaayo mugabo gwange 
okuva gy’oli eri omuntu omulala yenna.” Omubaka 
wa Allah (okusaasira kwa Allah n’emirembe bi- 







Amaka agatudde entende 


beere ku ye) olwawulira ebyo yassa bussa ekikopo 
mu mikono gy’akalenzi ako n’atakiwa Basswahaba 
abakulu. (Bukhari, Ashriba, 19) 

Olunaku lumu Nnabbi ng’abeera mu nnyumba ya 
muwala we Fatuma, bazzukulu be, Hasane ne Huseyini 
(Allah bonna abasiime), baamusaba amazzi. Omubaka 
wa Allah (okusaasira kwa Allah riemirembe bibeere ku 
ye) kwe kusooka okuwa Hasane. Kino Fatumayakiwuu- 
nula nga Nnabbi eyali asinga okwagala Hasane. Kyokka 
Omubaka wa Allah yamugamba nti, “Nedda, Hasane ye 
yasoose okusaba amazzi.” Okwo n’agattako nti: “Bwe ki- 
tuuka ku birabo abaana bammwe mubayisenga kyenka- 
nyi. Singa nnali wa kuwa muntu yenna nkizo ku balala, 
nandisinze kugiwa baana bawala.” (ibn Hanbal, i, ioi; ibn 
Hajar, al Matwalib al Aaliya, IV, 69; Haythami, IV, 153). 

Mu hadiisi nnyingi, Nnabbi waffe yassa essira 
ku mpisa z’abaana riagamba nti: 

Wa abaana bo ebirabo obakuze bulungi. (ibn Maa- 
jah, Adab, 3) 

Taata talina kirabo ky’ayinza kuwa mwana ki- 
rungi kusinga empisa ennungi. (Tirmidhi, Birr, 33) 

Omusiraamu okuyigiriza omwana we enneeyisa 
ennungi ne bweba emu bw’etyi kiba kirungi oku- 
singa okuwaayo entuumo y’emmere nga saddaaka 
(Tirmidhi, Birr, 33) 

Omuntu bw’afa, emirimu gye gyonna gikutukawo 
okuggyako emirimu esatu: Saddaaka etakutuka, oku- 
manya okugasa abantu, oba omwana omulongoofu 
amusabira. (Muslim, Waswiyya, 14; Tirmidhi, Ahkaam, 36) 

Ebimu ku bintu omwana by’abanja kitaawe lye 
linnya eddungi mu ddiini n’empisa ennungi. (Bayhaqi, 
Shuabul Imaani, VI, 401 - 402) 

Omuntu yenna alina abaana aboobuwala aba- 
satu n’abalabirira, n’abambaza, n’abalaga okusaasira, 
n’ayamba mu kubafumbiza, n’asigala ng’abayamba 
oluvannyuma lw’okufumbirwa, awatali kubuusa- 
buusa ajja kuyingira Ejjana. (Abu Dawuda, Adab, 121 ; ibn 
Hanbal, III, 97) 

“Omuntu bw’ayola abawala babiri ne bakula mu 
kisa, ku Lunaku lwenkomerero, ye nange tugenda 
kubeera bwe tutyi.” - awo n’awumba engalo ze (oku- 
laga engeri gy’alibeera okumpi n’omuntu oyo) (Muslim, 
Birr, 149; Era laba Tirmidhi, Birr, 13) 

Omuntu bw’abeera n’abawala basatu n’abee- 
ra mugumiikiriza gye bali n’abambaza okuva mu 
by’obugagga bye, bajja kumufuukira engabo emutan- 
gira Omuliro. (Bukhari, Zakat, 10; Adab, 18; Muslim, Birr, 147; 
Laba ne Tirmidhi, Birr, 13) 


Ekibuuzo - Eriyo Basswahaba abalala 
bonna, okufaanananko neAnasi, Nnab- 
bi beyakuza? 

Waliwo Basswahaba bangi abafaanana ne Anasi. 
Ali (Allah amusiime) y’ali waggulu w’olukalala olwo. 
Ali yali omu ku ba kizibwe ba Nnabbi ab’oku mwan- 
jo. Ali yajjula okulengera ewala mu mwoyo wansi 
w’okulabirira kwa Omubaka wa Allah. Ali yafuuka 

omulyango gw’okumanya era nga y’asooka mu lu- 
jegere lw’abakulu ba abasuufi, olunyiriri olujja oku- 
genderera okutuusa ku Lunaku olukomererayo. 

Muganda wa Ali ayitibwa Jafaari al Twayyaar 
kye ky’okulabirako ekirala omweyolekera okwagala 
Nnabbi era naye yayolebwa Nnabbi mu mwoyo. 

Fatuma muwala wa Omubaka wa Allah, yafuu- 
ka omukyala ow’amaanyi mu Basiraamu. Olwem- 
pisa ze ez’ekika ekya waggulu n’omulimu gwe yakola 
ogw’okukuuma taata we ow’emikisa n’okulumirwa, 
yakazibwako erinnya erya “Maama wa taata we.” 
Omu ku batabani be, Hasane, yafuuka engule y’olu- 
nyiriri lwa ba Sayyid ate omulala, Huseyini, n’afuuka 
engule y’olunyiriri lwa ba Shariifu. 

Mus’ab b. Umayr (Allah amusiime) yagaana 
eby’obugagga ebiva mu bantu be abaali bamusinzabi- 
bumbe n’asalawo okubeera ku lusegere lwa Nnabbi. 
Yafuuka akabonero akatenkanika mu kulumiri- 
rwa abalala n’okwewaayo. Okwagala kwe eri Omu- 
baka wa Allah kwali kwa maanyi nga kwamutuusa 
n’okuwaayo obulamu bwe ku lwa Nnabbi. 

Usaama bin Zayidi yalondebwa ng’omuduu- 
mizi w’eggye ly’Abasiraamu ku myaka amakumi abiri 
egy’obukulu gyokka. 

Waliwo ne Basswahaba abavubuka abalala ban- 
gi abaatendekebwa Nnabbi (okusaasira kwa Allah 
n’emirembe bibeere ku ye), naye ndowooza ebifaana- 
nyi bino bimala mu kiseera kino. 

Ekibuuzo - Ssebo, bw’oba tofuddeeyo, 
naffe twandiyagadde okuwulira ku 
bimu ku by’ojjukira okuva mu myaka 
gyo egy’obuto. 

Kya mu butonde nti buli muntu abeera nem- 
boozi z’ajjukira okuva mu buto bwe. Ezimu zireka 
emikululo emiwanvu. Nandiyagadde okubagabanyi- 
zaako ku bintu bye nzijukira. 

Obuto bwange nnabumala mu Erenkoy. Mu 
biseera ebyo amayumba gaabanga geetooloddwa 
amalimiro. Ku mwaliiro ogusooka ogw’amayumba 
kwabeerangako ebisenge nga bya kusanyusizaamu 
bagenyi era bino byalinga bifo omwabeeranga en- 
kunngaana ez’essanyu ez’omukwano. 

Amayumba gaabeeranga gajjuza abagenyi aba- 
jjanga okulya futaali (okusiibulukuka) mu biseera 
by’omwezi gwa Lamanzaane. Buli kiro abantu ab’en- 
jawulo baayitibwanga okujja okulya futaali. Oluvan- 
nyuma lw’okusiibulukuka, abagenyi baawebwanga 
ebirabo eby’amaanyibwanga nga “okusasulira erinnyo”. 
Ebirabo byabeeranga bya njawulo nga kino kyasinzii- 
ranga ku bagenyi. Ebiseera ebimu zaabeeranga ngoye 
olulala zaabeeranga ssente ezaateekebwanga mu bbaa- 
sa. Oluvannyuma lwa sswala ya Lamanzaane ey’en- 
jawulo eya talawiya (tarawiihi), baagabulanga caayi 
olwo abagenyi ne batandika buli omu okunyumya ku 
nsi ye mw’awangaalira. Ebyo byabeeranga biseera bya 
ttendo eby’okumanyagana n’okuyunga emitima. 

Ekintu ekirala ekyekyewuunyo mu nnaku ezo 
yali nkolagana ey’ab’oku muliraano. Abantu, bali- 
raanwa baabwe baabayisizanga ddala ng’ab’oluganda 
lwabwe. Ffe (ntegeeza abaana abato), kyatubeereran- 
ga kizibu okwawula wakati w’ani ow’oluganda n’ani 
muliraanwa. Baliraanwa abagagga baabudaabudan- 
ga bannaabwe abaavu era nga babeera babalumirwa. 
Abatuuze b’oku muliraano baakoleranga wamu oku- 
gonjoola ebizibu by’abaavu n’okuyamba abawala mu 
kubateekerateekeranga embaga. 

Mu biseera ebyo, obulwadde bw’akafuba bwali 
bungi. Eddagala lyalinga terimala. Abatuuze b’oku 
muliraano baanakuwaliranga wamu n’abalwadde. 
Abalwadde obujjanjabi baabufunaga mu bitundu om- 
wabeeranga emiti (akabirabira), kubanga kye kifo kyo- 
kka mwe baayinzanga okufuna empewo emala okussa 
obulungi ne baweweerako. Ebyembi, okufa ku myaka 
emimpi kwalinga kwa jjenjeero. Baliraanwa abalumi- 
rwa baawanga abalwadde emmere gye baalowoozanga 
nti yabanga ebayambako ng’ebongera amaanyi. 

Okulambula omulwadde kye kintu amaka kye 
gaasookanga okukola. Baatwalanga ssupu n’ebiriirwa 
ku mmere okusinziira ku nfuna yaabwe era nga teba- 
lwayo gye baabanga balaze okulaba omulwadde. 

Eby’okufiirwa nabyo byali bifaanana. Sswala 
y’omufu yasaalibwanga mu jjama. Baliraanwa baa- 
teekerateekeranga abantu b’omufu (abafiiriddwa) 
emmere okumala ennaku ssatu. 





Ebikwata ku Mpisa Z’Omwana - 

Emyaka amakumi ataano emabega, ffiriigi yali 
tekozesebwa nnyo nga ffiriigi ntono ddala. Okusobo- 
la okukuuma ekintu nga kinnyogoga, baakiteekanga 
mu jaaga ne bakissa wansi mu luzzi ne kibeera eyo. 
Abaabeeranga ne firiigi baawanga baliraanwa baa- 
bwe balaafu olweggulo era bwabeeranga buvunaa- 
nyizibwa bwa baana abato okutwaliranga baliraanwa 
balaafu. Mu ngeri eno baabeeranga bamanyiizibwa 
okufa ku balala, okugaba, okubeera obumu n’okuwee- 
reza abalala ku myaka egyo emito. 

Mu biseera byange eby’obuto, omwalo gwe 
Erenkoy tegwaliko bantu bangi. Gwaliko oluba- 
lama lwa bugazi bwa mita bbiri. Twakolanga embiri 
z’amayumba ku lubalama. Ebiseera ebimu twatu- 
kanga n’okulwana ngentabwe eva ku nsalo zembiri 
zaffe mwe zaayinanga okuyita. Twanenyagananga 
nga bwe tugamba nti, “Osaze ensalo zange - nedda, 
ggwe osaze ensalo n’oyingira ewange!” Gye byag- 
gweeranga ng’amayengo gazze ne goonoona embiri 
zaffe. Bwe nkubamu akafaananyi ku byabeerangawo 
ebiseera ebyo, ndaba nga waliwo enjawulo ntono 
ddala wakati w’ebintu ebyavangako okulwanagana 
kwaffe okw’omu biseera by’obuto n’okulwanagana 
kati okw’abantu abakulu. Abantu bwe bakula bafuu- 
ka baddu b’okweyagaliza okw’amasanyu; wabula ku 
nkomerero, buli kintu kigenda n’amayengo ag’omuk- 
ka omuvannyuma. 

Olunaku lwe nzijukira olusinga okuba olw’essanyu 
lwe lunaku adhan (okwaziina) lwe yaddamu okukole- 
bwa mu lulimi lwayo Oluwalabu nga bwe gwabeeranga 

okusooka neva mu lulimi Olutuluuki mwe yali ekole- 
bwa ebiseera ebyo. Buli muntu yazuukuka ku makya 
nga mmambya esala n’awulira okwaziina okwa sswala 
y’oku makya. Ekiro ekyo kyali ngekiro eky’oluwummu- 
la. 4 Lwalinga olunaku Bilaali Habashi (Allah amusiime) 
lwe yagenda okwaziina omulundi ogwasooka nga bali 
e Madiina. Okuwulira adhan mu lulimi lwayo oluton- 
gole Oluwalabu kyali kirindirirwa nnyo mu mitima 
gy’abantu nga bwe bawulira nga babadde badda eka 
okuva mu lugendo oluwanvu mu nsi z’ebweru. Nsaba 
Allah akuume adhan yaffe ne bendera yaffe, ensi yaffe 
n’eggwanga, okuva mu bubenje bwonna obuyinza oku- 
bituukako. Tumusaba atukuumire wala nnyo n’obubi 
bwonna obuyinza okututuukako. Aamiina! 


Ekibuuzo - Eriyo abantu bonna aba- 
lina kye baakola ku mutima gwo mu 
buto bwo? 

Abantu ababiri abaamaanyi abankolako eki- 
singa obunene okukyusa obulamu bwange mu buto 
bwange ye maama ne taata. Okwo ogattako embeera 
esanyusa gye nnalimu. 

Maama yalinga malayika. Buli we yafuniranga 
akakisa yakakozesanga mu kutusigamu omutima 

Mu myaka egya 1930 ne 1940, adhan yakolebwanga mu lulimi 
Olutuluuki, naye nga wayise emyaka kkumi na munaana yadd- 
ayo ku lulimi lwayo mwerina okukolebwa, Oluwalabu, okuva 
mu mwezi ogw’omukaaga mu mwaka gwa 1950 nga kino kya- 
kolebwa katikkiro Adinaani Menderes. 

ogw’okwagala mikwano gya Allah. Emitima gyaffe 
yagyambaza ebirungi eby’omwoyo. Olwazaala om- 
wana ow’okubiri, olwo n’akwata Kulaane yonna ku 
mwoyo. Okwegomba n’okwagala Kulaane bye yalina 
bulijjo byankolako kinene nnyo. 

Ku ludda olulala, taata wange (Allah awe om- 
woyo gwe emikisa) yali mulongooti gw’embeera 
yange mu bulamu. Yali musajja eyali alengera ewala 
obulungi, ng’akozesa okwagala kwe Allah, obwe- 
simbu, okutya, empisa wamu n’okwessaamu ekitii- 
bwa ebyali eky’okulabirako eri abalala. Mu biseera 
ebyo, amasomero Imam Hatip High Schools 5 gaali 
gaakaggulwawo era ng’abayizi abafulumamu tebaa- 
lina mikisa mingi kufuna mirimu oba okweyonge- 
rayo. Awamu n’ekyo taata waffe, mu ssanyu eringi, 
yatuwandiisa mu ssomero erimu erya Imam Hatip 
High School. Twabeerayo mu ssomero mu kisulo mu 
myaka gya siniya. Abasomesa baffe baatutwalanga 
okulambula ebifo eby’ebyafaayo, emizikiti n’ebifo bya 
ba Ottoman. Kino kyatusomesa ebintu abaatusooka 
bye baali baakola ku lw’Obusiraamu neggwanga. Bu- 
lijjo baatukubirizanga okubeera omugigi ogugwani- 
ra okubeera abasika baabwe. Buli kiseera baatutwa- 
langa okukyalira abamanyi ab’oku mulembe guno ne 
batulaga eri abasajja banaddiini abatutumufu. 

Omukwano taata gwe yalina eri abaavu gwalin- 
ga bwaguuga w’ennyanja. Abaavu bwe bakkirizanga 
obuyambi okuva gy’ali, yagendanga n’abakyalira mu 


5. Lino limu ku masomero ageddiini mu Butuluuki. 

mwoyo ogw’okubeebaza. Bwe yabawanga ssente, 
yaziteekanga mu bbaasa nga ku ngulu awandiseeko 
ebigambo nti, “Weebale kukkiriza kino”. Endowoo- 
za ey’omwoyo ey’obwetoowaze bwetyi yali eva ku 
ndowooza ey’okuyamba ebitonde olwa Oyo eyabi- 
tonda. Ng’ali awamu ne maama, taata wange yate- 
ranga okuteekateeka emmere n’agitwala mu malwa- 
liro. Ebiseera ebyo nnali ssimanyi, naye okweyoleka 
kw’okusaasira kuno kulina kinene kye kwanteekamu 
mu mwoyo gwange. Mu bimpi, bakadde bange be 
baali ensibuko y’okusaasira n’ebyengera gye ndi. 

Ebintu ebirala ebingi bye nzijukira bya mu mya- 
ka gyange gye nnamala ku Imam Hatip High Scho- 
ol. Twafuna omukisa munene mu basomesa baffe. 
Twafuna omukisa okumanya abantu bangi abatutu- 
mufu abatayinza kwerabirwa. Abamu ku bo be bano: 

Celaleddin Oktem: Omusomesa ono yalina 
emyaka egy’obukulu nsanvu ate nga yalina obulwad- 
de bw’okukankana (Parkinson Syndrome). Awamu 
n’obukadde n’obulwadde bye yalina, yali tayosa kujja 
mu kibiina era yasomesanga ng’alinga omuvubuka 
ow’emyaka amakumi abiri mw’etaano. 

Abdiilkadir Ke^eoglu, eyali era amanyidwa nga 
Yaman Dede, yali yakyuka n’ayingira Obusiraamu 
ng’ava mu Kanisa y’Abasoddookisi Eyeebuvanjuba 
(Eastern Orthodox Church). Yateranga okutandika 
okusomesa eddakiika kkumi oba kkumi na ttaano 
ng’asomesa mateeka ga lulimu Oluperuusi (Per- 
sian); oluvannyuma n’atandika okusoma ekikwate 

kyennyiriri okuva mu kitabo kya Ruumi ekiyitibwa 
Mathnawi. Ekiseera ekisigadde yakimalanga ng’an- 
nyonnyola ennyiriri ng’eno bw’akulukusa amaziga 
mu kwagala okuyitiridde. Wansi w’amaaso ge waa- 
beerangayo ebikuyiro nga kino kyava ku maziga ge 
yakaabanga. Omwoyo gwe gwali gujjudde okwagala 
Omubaka wa Allah (okusaasira kwa Allah n’emi- 
rembe bibeere ku ye). Bwe baamubuuzanga gye yali 
akoma mu kwagala Ruumi ng’addamu nti, “Muta- 
bani, butya bwe ndeka okwagala Ruumi! Yankwata 
ku mukono n’antwala eri Nnabbi!” Emyaka mingi 
egiyise, naye emikululo gye yaleka mu mitima gyaffe 
gikyali miggya. Amaziga ge ge yakaabanga ng’aso- 
ma ennyiriri, “Mpagira nobulungi bwo, nsiriira nzi- 
gwawo, Omubaka wa Allah!” okuva mu kitontome 
kya Ruumi ekyayatiikirira ennyo, bikyali n’okutuusa 
kati mu maaso g’amaaso gange. 

Omusomesa omulala ye yakeeranga ku ssomero 
ku ssaawa emu ey’oku makya n’atuteekerateekera 
eby’okulya. Omulala ye ng’atulabula obutayonoona 
mmere, naye tulowooze ku bantu abali obubi abali 
mu bitundu okwetooloola ensi. Amagezi gano yaga- 
tuwanga mu ngeri ejjudde ekisa n’obukkakkamu. 

Omusomesa waffe owa filosofe, Nurettin Topcu, 
yabeeranga mweraliikirivu ddala ku bikwata ku ban- 
tu b’omulembe guno okwemanya n’okwefaako bokka 
ne batafa ku balala. Yalaba ekkubo ly’ekisuufi nga lye 
ddagala erisobola okuyamba mu kuvumula ebizibu 
bino. Yayogeranga mu kwewuunya nti, “Butya aban- 
tu bano bwe bayinza okwesamba Obusuufi?” 

Omusomesa omu ye yasomesanga masomo ga 
kuwandiika naye ng’abayizi abaavu abaleetera bwino 
nekkalaamu z’obufumu bye yaguzisanga ssente ze. 

Omulala yayitaayitanga mu kisulo ekiro n’abik- 
ka abaana bulangiti basobole okubuguma. 

Abasomesa abalala nabo baasomesanga oluvan- 
nyuma lw’ebibiina bayambe abayizi okufuna okugu- 
njulwa okusingako. 

Ekintu ekisinga obukulu abasomesa baffe kye 
baagezangako bonna okusomesa kwe kumanya butya 
bwe twali ab’okukozesa obulamu bwaffe n’eby’obu- 
gagga bye twalinanga obulungi, mu kkubo ly’Obusi- 
raamu. Kino baakitulaganga nga bayita mu bikolwa. 

Okuva olwo emyaka giyiseewo amakumi ana; 
wabula eby’okulabirako bye baatulekera na kati bikya- 
liwo. Olw’ekyo, nze bulijjo mbasabira. Nsaba Allah 
bonna abasiime! Kati kye kiseera kyaffe. Kye kiseera 
okunyiriza ebiseera bya kaakati n’enkya. Buno buvu- 
naanyizibwa bwaffe era tusaba Allah atuwe obuwan- 
guzi mu kutuukiriza obuvunaanyizibwa obwo. 


Ekibuuzo - Ssebo, oyogedde ku biseera 
ebya leero, oyinza okutubuulira bubenje 
ki obulindiridde abaana baffe? Buvu- 
naanyizbwa ki abazadde bwe balina mu 
kwennganga obubenje buno? 

Ebyenjigiriza eby’oludda olumu ke kabenje 
akakulembera mu bubenje obulindiridde aba- 

vubuka. Ebyenjigiriza byensi bwe biba tebigobere- 
zeddwaako mpisa za mwoyo, ensi z’omwana zombi 
ziba zijja kwonoonebwa. Twetaaga okumanya nti 
omulembe ogutaateekebwateekebwa olwebitendo 
eby’omwoyo n’obulungi, tegusobola kufuna ssanyu, 
ne bwe gukunngaanya dipuloma eza buli kika mu 
nsi. Tusobola okulaba ebintu bingi ebikwasa ennaku 
ebiva mu byenjigiriza eyekika kino. 

Era waliwo akabenje ak’okulemera ku bintu bino 
mu mulembe guno. Abo aboonoona obulamu bwa- 
bwe olw’ebiragalalagala n’abo abataakuuma nsa zaa- 
bwe wabula ne bagwa mu bidiba by’obwa malaaya, 
bamu ku bifaananyi ebyo ebitali birungi. Bitulaga 
bubenje bwa kika ki obulindiridde abaana baffe. Bwe 
tuba nga tusobola okuwulira muli obubenje buno, 
era tusobola okulaba nti eddagala erisobola okubu- 
vumula liri mu kuteeka nzikiriza n’empisa ennungi 
mu mitima gy’abavubuka. Butya emitima egitalina 
kitangaala kya bubaka bwe giyinza okufuna essanyu? 
Mu mbeera eno, tulina okulowooza ku makulu agali 
mu nnyiriri z’omutontomi Omutuluuki Mehmet 
Akif Ersoy nti: 

Katonda wange! Obukkiriza gwe mulamwa mu 
mutima 

Omutima ogutaliimu bukkiriza mugugu oguli 
mu kifuba. 

Obutamanya nsonga za ddiini kizikiza kya maa- 
nyi nnyo. Abantu balabe ba bintu bye batamanyi. 
Okwesamba eddiini kuleeta okwonooneka ne kufun- 

za empuyi z’omutima. Kutta amaanyi agayamba oku- 
lengera ewala. Kutuggyako obulungi bw’okulunnga- 
mya kwa Kulaane Entukuvu ne Sunna. Kutuleetera 
okubulwa omulamwa gwaffe omutukuvu ne kufuula 
omuntu ensawo yeddiba ejjuziddwa ennyama n’ama- 
gumba. Ekiva mw’ekyo, ye muntu okufuuka ekitonde 
ekyefaako kyokka. 

Waliwo emboozi emanyiddwa ennyo ngeyoge- 
rwa abantu ba bulijjo mu Butuluuki. Taata w’omwana 
alaba mutabani we nga munafu mu ddiini nempisa. 
Amulabula nti, “Tosobola ggwe kufuuka musajja!” 
Wabula, omulenzi agenda mu maaso ne by’aliko 
era n’agenda ne mu Yunivasite, era mu dda afuuka 
gavana w’ekitundu ekimu. Oluvannyuma omwana 
aweereza abakuumi be okuleeta kitaawe mu woofiisi 
ye mu lubiri. 

Taata we bwe bamuleeta, omwana yeewaana nti, 
“Laba kati taata! Lumu wanngamba nti ssirisobola 
kufuuka musajja, naye kati ndi Gavana mulamba!” 

Taata w’omwana mu kunyolwa amuddamu nti, 
“Mutabani wange omwagalwa, sigambangako nti 
tolisobola kufuuka gavana. Kye nnagamba kyali nti, 
tolisobola kufuuka musajja. Era singa obadde musa- 
jja owa ddala tewandikunguzza taata wo kumuleeta 
wano. Wandibadde ggwe ogenda gy’ali.” 

Embeera y’abantu abangi mu ffe yeefaanaanyi- 
rizaako embeera ey’omwana mu mboozi eyo wag- 
gulu. Okulaggajjalira empisa ez’omwoyo kutulaza 
eri okwabulira eddiini n’emirimu emirungi okuso- 

bola okwagala ennyo obuwanguzi mu mubiri. Naye 
okukuliriza obuwanguzi bw’omubiri ssi magezi ga 
nsibo; obwo busiru bwa ddala. Ssi kuvumulwa, wa- 
bula bulwadde na kunyigirizibwa. Kitegeeza kusan- 
nyalaza bya mwoyo byaffe na kufuula kitundu kyaffe 
omulambo. Kitegeeza kuziika bantu wansi w’amayin- 
ja nettaka wadde nga tebannaba kufa. 

Okusobola okutuuka ku kitiibwa eky’okubeera 
omuntu, tuteekwa buteekwa okutwala okulabula Ku- 
laane Eyeekitiibwa kwe yakola. Allah Oweekitiibwa 
ayogera bw’atyi ku byengera bye ebisinga obunene 
eri omuntu: 

Allah Omusaasizi Ow’okusaasira okubuna yayi- 
giriza Kulaane. Yatonda omuntu n’amuyigiriza obun- 
nyonnyofu... neggulu yaliwanika n’ateekawo minzaa- 
ne. (55:1- 4, 7) 

Katonda waffe, eyatonda minzaane mu nsi yon- 
na, atutegeeza nti waliwo okugezesa n’okupima ssi 
mu nsi eno mwokka naye ne mu nsi eddirira. Wano 
era ne ku Lunaku lwenkomerero waliyo minzaane 
ezipima omutindo gw’omuntu. Obulamu n’okufa 
bintu bibiri byawufu naye nga tebitanngana era nga 
makubo matuufu. Bwe tuba nga tuli ba kutuuka ku 
buwanguzi, amawanga gaffe gonna galina okuyingira 
mu nsalo munda ez’ebipimo bino gabeere eky’okula- 
birako eri emirembe egiggya. Mu ayah endala mu- 
limu nti: 

Bw’atyo oyo yenna akola ekirungi ekizitowa 
ng’akanyinkuuli agenda kukiraba. N’oyo akola ekibi 
ekizitowa ng’akanyinkuuli agenda kukiraba (99:7- 8) 

Nga balagajjavu nnyo abo abagenda mu maaso 
n’okuwangaala obulamu nagalaale, awatali kweku- 
bamu tooci, so ng’ate ensi yonna ezimbiddwa ku bi- 
pimo ebigere obulungi! 

Okusinziira ku ayah gye twayogedde eva mu 
ssuula ya Kulaane eya 55, tulina okunnyonnyola 
abaana ensonga eyatondesa ebitonde, era tubaso- 
mese Kulaane Ey’ekitiibwa wamu n’amakulu agali 
mu kusinza Allah Oweekitiibwa. Mu bimpimpi, tu- 
teekwa okuyigiriza abavubuka baffe okukuuma ekifo 
kyabwe eky’ekitiibwa ekituukirivu ng’abantu n’obu- 
tatawaanya minzaane entukuvu. N’obuyambi bwa 
Allah, amaka amalungi agalimu abazadde abalina 
obukugu kino gasobola okukituukiriza. 

Awatali kubuusabuusa, abazadde abalowooza 
ennyo ku biseera eby’omu maaso eby’abaana baabwe 
baba bajja kutwala obuvunaanyizibwa buno. Ekisuu- 
birwa, siyogera ku biseera byabwe eby’omu maaso 
ku nsi kuno byokka, naye bwe batyo era njogera ne 
ku biseera byabwe eby’omu maaso ebitaggwaawo. 
Ebyembi, olwaleero, mu kugezaako okwongera emi- 
kisa gy’abavubuka egy’oku nsi, ebiseera bingi ate tu- 
tera okuteeka ebiseera byabwe eby’omu maaso ebi- 
taggwaawo mu matigga. Abazadde bagumira ebintu 
bingi era nga bagamba nti, “Tusobola kukola ki? 
Ebiseera by’abaana baffe eby’omu maaso bye bisinga 

okubeera ekikulu!” Endowooza eyeefaanaanyirizaako 
bwetyi abavubuka ebatwala mu kugyeemera Allah. 
Mu kiseera kye kimu, gye tukoma okukuliza abaana 
baffe ku mateeka g’Obusiraamu, Allah Oweekitiibwa 
ebiseera byabwe eby’omu maaso gy’akoma okubiba- 
teekerateekera obulungi. Ekyo kye kyama ekiri ema- 
bega w’okugaziwa kw’eggwanga lya ba Ottoman ne 
lisaasaanira mita z’ettaka obukadde obusukka mu 
abiri mw’obuna. Bwe butyo obuyambi okuva eri Ka- 
tonda bwe bwatuuka ku bantu abo mu biseera bingi 
eby’enjawulo. Okumu ku kweyoleka kw’ekintu kino 
kwaliwo mu Lutalo lwa Butuluuki olw’okulwanirira 
obwetwaze n’Olutalo olw’e Dardanelles. Kino Meh- 
met Akif akinnyonnyola bulungi nnyo bw’atyi: 

Okujja amateeka obutereevu mu Kulaane 

Twetaaga omulembe okwogera ku Busiraamu. 

N’olw’ekyo tulina okukuliza abaana baffe ku mu- 
singi ogw’empisa ennungi, n’ebintu ebisinga okutuu- 
kirira awamu ne ku kkubo eggolokofu erya Kulaane. 
Oluvannyuma bajja kubeera abantu ab’omugaso gye 
bali bo kennyini, eri ensi yaabwe, abantu b’ekitundu 
mwe bawangaalira, n’ekisinga obukulu eri eddiini 
yaabwe. Nera, Mehmet Akif kino akyanjululiza mu 
nnyiriri zino wammanga nti: 

Okufa kw’ensi eyalekebwa ettayo kuba kutuufu 

Eba tejja kubeera etallimu kantu mu mwoyo bwe 
mubaako ne kyemugikolako. 


Nga bwe twayogedde eddako, okugunjula abaa- 
na mu by’omwoyo okwo okuvaako eggwanga oku- 










Amaka agatudde entende 


tutumuka, bubeera buvunaanyizibwa bwa bazadde. 
Kiteekwa kijjukirwe nti wadde ngebiseera bingi 
obuwanguzi obw’amaanyi, okugeza nga mu lutalo 
lw’okulwanirira obwetwaze bwa Butuluuki n’olutalo 
lwa Dardanelles, nga bulabika ng’obuva ku bikolwa 
by’abalwanyi abazira, abaduumizi n’abajulizi abaa- 
fiira mu lutalo, mu butuufu, obuwanguzi buleetebwa 
bazadde abaayola era ne baweereza abalwanyi abo 
mu ddwaaniro. 


Ekibuuzo - Wadde nga waliwo amaka 
mangi agagezaako buli kintu okulaba 
nga bafuna omwana, amalala tegaagala 
baana era gagezaako obutafuna mwana 
nomu. Ekyo kikolwa kituufu? 

Abo abawala abakola obufumbo naye nga tebaagala 
kufuna baana wadde nga baba tebalina nsonga etegee- 
rekeka oba ekifuula eky’obuwaze, ne bagezaako okutta 
abaana nga bakyali mu lubuto nga bakozesa amakubo 
ag’enjawulo, mu butuufu baba basaanyaawo omulembe 
oguddirira. Ebimera nebisolo bikozesa amakubo ag’en- 
jawulo ag’ekyewuunyo okulaba nga bizaalukuka ne 
bikuuma omutindo gwabyo. Butya bwe tuyinza okun- 
nyonnyola mu ngeri etegeerekeka okugezaako kw’abantu, 
abo abalungi okusinga ebitonde byonna, okusaanyaawo 
ebiseera byabwe eby’omu maaso? N’omusota obusota 
gukweka amagi ga gwo mu kifo omutali mutawaana 
ne gugakuuma. Nga kya kusaalirwa okulaba ng’omuntu 

ekitonde ekisinga okubeera ekya waggulu ng’abuliddwa 
okusaasira nekisa ngeby’omusota bye gulina! 

Kulaane ekuba ekifaananyi ky’Olunaku lw’oku- 
lamula bw’etyi: 

Era abawala abato abaaziikibwa nga balamu bwe 
balibuuzibwa nti baabattira kikolobero ki ... (81:8 - 9) 

Obutemu obw’ekika ekyo, obwakolebwanga emyaka 
nga lukumi mu bina egiyise, bwe bwatuuka mu mirembe 
gyaffe bwakyusa enkola ne butandika kabisibisi nga ku 
luno buyita mu kikolwa eky’ekiwe eky’okuggyamu em- 
buto. Olwaleero abazadde abamu, awatali nsonga yonna 
etegeerekeka okuggyako okwefaako bokka, ng’ekibatta 
butayagala kwetawaanya era nga balulunkanira okwewa 
emirembe, bagezaako okuggyamu embuto z’abaana 
baabwe. Balinga abali mu kuvuganya okw’okutemula 
n’abantu abaalinga ensolo ab’omu biseera eby’obutama- 
nya ng’Obusiraamu tebunnaba kujja, abo abaaziikanga 
abaana baabwe ab’obuwala nga balamu. Abaana abatan- 
nazaalibwa bakutulwakutulwa obulere mu mbuto za ba 
maama baabwe awatali nsonga. Nga tonnaleeta kintu 
kyonna, eno ngeri emu ey’obutasiima eri ebyengera bya 
Katonda. Ani amanyi? Ob’olyawo abo abakola ebikolo- 
bero bino nga bajja kusigala bokka mu nsi muno; abaana 
be balina bayinza obutasobola kusitula mukono oku- 
bayamba. Era balina okulowooza ku kyandizuuseewo 
singa bazadde baabwe bennyini nabo baafuna endowoo- 
za y’emu ku bo. Nabo tebandibadde abazaalibwa. 

Emiko gy’ebyafaayo gizze gitulaga emirundi 
egiwera enkomerero embi ey’abo abaawangaala obu- 





lamu bwabwe ngemibiri gyokka omutali myoyo - 
abo abataalina bukkiriza wadde okuwulira eddiini 
mu nda, abo abataalina bintu birungi bye beegomba 
(kwe bapimira obulamu) wabula okwagala okumati- 
za bye beegomba eby’oku nsi n’abo abaayabulira eki- 
tiibwa ky’obuntu ne ka buntu yonna n’abaggwaamu. 

Nsaba Allah atuwe emikisa era atuyambe oku- 
zimbira amaka gaffe ku bulungi. Mmusaba atuwe 
abaana n’abazzukulu abalungi ab’ekyewuunyo aba- 
genda okuweereza Abasiraamu n’abantu bonna oku- 
twalira awamu. 

Aamiina! 


GLkifo kp'abakazi mu 
oSusiraamu nukuffmibwa 
kw'abakazi 



Ekitiibwa ky’abakazi nokwekuuma kwabwe bikyusa 
ekitundu abantu mwe bawangaalira ne bikifuula 
Ejjana. Emigigi gy’abantu abayolebwa mu Jjana eyo 
gifuuka ensibuko y’emirembe mu kitundu. Bw’atyo 
omukazi omulongoofu alinga ettaala eriko amataala 
amangi etangalijja eyakaayakanya amaka gonna. 



Ekibuuzo - Abakazi balina kifo ki mu 
Busiraamu? Mu biseera bino, ebigambo 
ebikwenyakwenya ebiwoomerera bi- 
sindika abakazi ku nguudo okunoonya 
essanyu. Naye abakazi wwa gye bandi- 
noonyezza essanyu? 

Allah Oweekitiibwa yatonda abakazi nga ba- 
lina embeera z’omwoyo ezigenda ewala era nga za 
maanyi okusinga abasajja. Okugenda ewala okwem- 
beera z’omukazi gwe mulimu gw’obutonde ogusooka 
okwetaagisa nga kwe kukuuma nokugunjula abaana. 
Omuwendo gw’omulimu guno Katonda gwe yawa 
abakazi bwe gwerabirwa, olwo obutonde bw’omu- 
kazi buba buliiriddwamu olukwe. 

Mu nsangi zino, waabalukawo okuvuganya 
okw’obukuusa wakati w’abasajja n’abakazi. Naye oku- 
vuganya kukontana n’engeri abantu gye baatonde- 
bwamu ng’abantu, ey’okubeera nga babna okuba nga 
bakolaganira wamu. Empeereza y’abakazi ng’abakya- 
la awaka era ba maama singa eba tessiddwaamu kitii- 

bwa, olwo emirembe n’obutebenkevu mu maka big- 
gwaawo, obulamu mu kitundu ne bunyeenyezebwa; 
abantu ne bafiirwa embeera zobutonde bwabwe. 

Olw’okuba ngenkula y’abakazi n’abasajja 
ey’omubiri n’omwoyo ssi y’emu, tebasobola kugam- 
bibwa nti benkanankana mu mateeka ne mu nkola 
y’ebintu. Ensonga enkulu ssi mwenkanonkano mu 
bigambo obugambo wakati w’ebiti by’abantu ebibiri, 
naye okugabanya obuvunaanyizibwa n’eddembe mu 
bipimo ebiteeketeeke obulungi. 

Allah Oweekitiibwa yassaawo engabanya 
ey’obwenkanya ey’emirimu wakati w’abasajja n’aba- 
kazi. Yabalondera emirimu egyawukana naye nga 
buli gumu gujjuuliriza gunnaagwo. Abasajja n’aba- 
kazi buli omu bw’aba ng’ali bumu ne munne mu 
mwoyo n’omubiri, okukula okusaanira emirimu gya 
buli omu kuvaayo olwo amaka n’ekitundu ky’abantu 
mwe bawangaalira okufaananako n’amaka ne bifuna 
emirembe n’obutebenkevu. 

Okukula okw’omukazi kuvaayo bw’akuuma era 
n’atumbula enkula ennungi ey’ebitendo bye Allah gye 
yamuwa asobole okuleeta obuggumivu n’okusengejja 
mu maka ge. Bw’alemererwa okulaba obusobozi buno 
n’ayabulira ebyo byennyini ye by’azze ayitamu n’atwala 
ebyo abantu abalala bye bamugamba ku butonde bwe, 
afiirwa ekitiibwa n’ayonoona n’ekitiibwa kye mu bantu. 
Mpolampola emikisa, obuweweevu n’obwesimbu bifuu- 
ka ebitakyasoboka eri buli muntu gye biggweera ng’eki- 
tundu abantu mwe bawangaalira kifuuse ng’eddungu. 





Ekifo ky’abakazi mu Busiraamu nokuyigirizibwa kw’abakazi — 


Naye abakazi bwe baba basobola okuwangaala 
okusinziira ku bwe beewulira nobutonde bwabwe, ba- 
sobola okukyusa ekitundu ky’abantu mwe bawangaa- 
lira ne bakifuula Ejjana. Omukazi alinga ettaala eriko 
amataala amangi etangalijja, abunyisa abantu beki- 
tundu ekitangaala. Bwe tubikkula emiko gyebyafaayo, 
tuyinza okulaba ebibiina by’abantu bingi ebisituka ne 
bifuna amaanyi ate ne biggwaawo ng’entabwe eva ku 
mbeera y’abakazi b’omu bantu abo. Singa enguudo 
zokka nga ze zirabikira abakazi ng’ensibuko y’essanyu, 
olwo amakubo g’obulamu gaba gajja kusaasaanyizi- 
bwamu ebicupa ebyatise bitandike okubafumita. 

Essanyu ly’abakazi lyekwese mu kitiibwa kye ba- 
lagibwa mu maka gaabwe. Wano hadiisi ya Nnabbi 
(okusaasira kwa Allah n’emirembe bibeere ku ye) 
emanyiddwa ennyo nkulu nnyo nti: 

Ejjana eri wansi wa bigere bya ba maama. 6 (Suyuu- 
tw, Jaami al Swaghiir , 1,125) 

Okukubiriza kuno okuwa ba maama ekitiibwa 
okutaliiko kakwakkulizo ge mawulire agasinga oku- 
beera ag’essanyu eri ba maama yonna gye bali. 

6. Hadiisi endala efaanana eyo egamba bwetyi: 

Sswahaba omu ayitibwa Jahima yagenda ewa Nnabbi 
namugamba nti, “Mubaka wa Allah! Nandiyagadde okugenda 
mu lutalo neggye ly’Abasiraamu. Nazze wano okwogera naawe 
ku nsonga eyo.” 

Omubaka wa Allah yamubuuza nti, “Maama wo mulamu?” 
Yamuddamu nti: “Yee, mulamu’” 

Olwo Omubaka wa Allah kwe kumugamba nti, “Genda oweer- 
eze maama wo, kubanga Ejjana eri wansi wa bigere bya ba 
maama.” (Nasaa-i, Jihaadi, 6) 

Maama omulongoofu ye yeeyolekeramu oku- 
saasira okutukuvu, ye nsibuko y’essanyu ly’amaka, era 
ekitangaala eky’essanyu n’okweyagala era we watu- 
nuuliddwa buli muntu ali mu maka okuva okulumi- 
rwa n’ekisa. Kwe kweyoleka okw’enjawulo era okwa- 
londebwa n’obwegendereza omweyolekera amannya 
ge amakulu “Omusaasizi alina okusaasira okubuna” 
ne “Omusaasizi ow’okusaasira okw’enjawulo.” 

Teri kitonde kirala ekyatondebwa kye tusaa- 
nidde okutunuulira n’essanyu n’omukwano okusinga 
ba maama baffe bwe basaanira. Batusitula emyezi 
mwenda mu mbuto zaabwe, ne batusitula mu miko- 
no gyabwe okumala akaseera ate ne tubeera mu mi- 
tima gyabwe obuwangaazi bwabwe bwonna. Era ba 
maama abo abeetikka obuvunaanyizibwa bw’okukola 
emirimu gya waka n’okulera abaana ddala basaanira 
omukwano ogutaggwaawo, okussibwamu ekitiibwa 
ekingi n’okusiimibwa obulamu bwonna. 

Waliwo ekintu kyonna ekisobola okupima 
okwewaayo okutakutukawo we kukoma mu mitima 
gya ba maama baffe? Maama yeerekerezanga emme- 
re ffe tusobole okulya; teyayambalanga bulungi ffe 
tusobole okwambala; yasobolanga okusula ng’atu- 
nula ffe tusoble okwebaka obulungi ekiro. Kisoboka 
okusasula amabanja gaffe eri ba maama baffe (ne ba 
taata) abaayinzanga okukola buli kintu kye baasobo- 
langa okulaba nga tetutuukako mutawaana? 

Ruumi agamba nti, “Beera mwegendereza ku 
ddembe lya maama wo: mufuule engule y’oku mutwe 

gwo. Singa tebwali bulumi bwa kuzaala ba maama 
mwe baayita, abaana tebandifunye ngeri gye baggya- 
mu mu nsi muno. 

Abu Haniifa, mukwano gwa Allah omututu- 
mufu era omukugu mu kutaputa amateeka g’Obu- 
siramu, yagaana okukola omulimu gw’obulamuzi 
bwa Baghdad aleme kwetaba mu kunyigiriza aban- 
tu okwali kukolebwa gavumenti mu biseera ebyo. 
Kino kyamuviirako Kaliifa Abu Jaafar okumuteeka 
mu kkomera era n’alagira bamukubenga, nga buli 
lunaku bongerako ku muwendo gwa kibooko ezaa- 
mukubwanga. Abu Haniifa yatandika okutya, ssi 
lwa bulumi bwa kibooko ezaamukubwanga, naye 
ng’atya maama we bwe yandiwulidde singa yali aki- 
tegedde nti ali mu kkomera. Yaweereza mikwano gye 
obubaka ng’abagamba nti: “Mbeegayiridde temu- 
leka maama n’awulira embeera gye ndimu, kubanga 
bw’anaategeera ajja kuyisibwa bubi ate nga ssisobola 
kugumira kumulaba ng’abonaabona.” Abu Haniifa 
wano yali alaga ekifaananyi eky’okulumirwa kwa 
maama. Weetegereze kino nti omukwano gwe yalina 
eri maama we gwakendeeza okufaayo kwe yalina eri 
obulumi bwe yalimu. 

Eky’okulabirako ekirala kyeragira mu bigambo 
bya Bahauddiini Naqshband eyagamba nti: “Abo 
abaagala okulambula entaana yaffe basookenga ku- 
lambula ntaana ya maama waffe.” 

Yali Abdurrahmaan Molla Jami’, Naqshi 
omukulu omulala, eyasooka okwogera nti, “Butya 

bwe nnyinza obutayagala mmange? Yampanirira mu 
lubuto lwe okumala emyezi mwenda, oluvannyuma 
nandera okumala akaseera ate bwe yamala n’anteeka 
mu mutima gwe obuwangaazi bwe bwonna.” 


Ekibuuzo - Kifo ki ba maama kye ba- 
zannya mu kugunjula emigigi emito? 

Okuteeba ebiseera byeggwanga eby’omu maaso 
tekiba kya magero. Kimala bumazi okutunuulira em- 
beera abavubuka baamu gye balimu. Abavubuka mu 
buli mulembe mu byafaayo babadde bajja banoo- 
nya bintu ebibacamula, ekkubo ery’okukozesaamu 
amaanyi gaabwe. Okunoonya kuno kulinga okukuba 
kw’omutima okw’ekitundu abantu mwe bawangaali- 
ra. Okukozesa ebigambo ebirala, buli ggwanga lifuna 
enfaanana yaalyo okusinziira ku bintu abavubuka bye 
batwala ng’ebikulu awamu ne bwe bawulira munda. 
Abavubuka b’omu ggwanga bwe baba ng’ebiseera 
n’amaanyi gaabwe babimalira ku bintu ebirungi, 
olwo ebiseera eby’omu maaso ebyeggwanga eryo 
biba birungi ebitajja kutuukibwako mutawaana. Ku 
ludda olulala, abavubuka b’omu ggwanga bwe baba 
ng’ebiseera byabwe babimalira mu bikolwa eby’okwe- 
faako bokka ne babeera abaddu b’ebintu bye bee- 
gomba, olwo eggwanga eryo liba litambula okuva mu 
kufiirwa n’okuggwaamu amaanyi okumu okudda mu 
kulala. N’olw’ekyo, ba maama naddala bateekwa oku- 
beera abeegendereza ennyo mu ngeri gye balabiri- 
ramu emigigi egy’ebiseera eby’omu maaso. Mikwano 

gya Allah gyonna n’abakulembeze abatutumufu mu 
byafaayo, okugunjulwa kwabwe okusooka baakufu- 
nanga kuva mu ba maama abalongoofu. 

Eby’okulabirako ebisinga obulungi ebiraga bu- 
tya kino bwe kikola biva mu ba Sswahaba abakazi. 
Basswahaba bano baayigiriza abaana baabwe okulu- 
mirwa n’okufa ku balala wamu n’okwewaayo nga sad- 
daaka nga bakozesa engeri yonna gye baasobolanga. 

Mu ngeri y’emu era emyoyo gy’abaana baabwe baa- 
gijjuza okwagala Allah ne Omubaka we. Bwe batyo 
baakiraga nti amawanga ag’amaanyi gatondebwawo 
okuva mu maka ag’amaanyi. Ate amaka ag’amaanyi 
nago, ku lwa go, gakolebwa bakazi abalongoofu, abo 
abayita mu kugunjulwa okw’omwoyo ne beemalamu 
okwegomba obuntu obutonotono. 


Ekibuuzo - Amasomero ga Kulaane 
gakola mulimu ki mu kubangula abaa- 
na abawala? Era bintu ki ebikulu ebye- 
taagisa okussaako essira mu byenjigi- 
riza mu masomero gano? 

Amatendekero gonna, naddala ago agakola ku 
byenjigiriza eby’eddiini, okugeza amasomero ga Ku- 
laane, gateekwa okubeera ebifo ebijjudde okusaasira, 
okulumirwa abalala n’okuweereza. Okusinga okuwa 
obuwi amawulire, amasomero ago galina okuyingiza 
mu bayizi omukwano, okusaasira n’okufuna essa- 
nyu mu kuweereza abalala. Abasomesa abatafaayo 
abo abatasobola kufuula emitima emito egiri wansi 

w’obulabirizi bwabwe okubeera nga giwulira essanyu 
ery’obukkiriza n’okwagala Kulaane, balina obuvu- 
naanyizibwa bwa maanyi nnyo. Amasomero ge ba- 
somesaamu ga Basiraamu bonna n’abayizi baabwe 
bitereso butereso gye bali. Bwe baba nga tebasobola 
kuwa ebyo ebyabakwasibwa kuyigirizibwa kutuufu, 
bajja kuba nga bavunaanyizibwa ku ddembe lya 
bayizi abo ku Lunaku lwenkomerero. 

Mu mulembe guno, abantu abangi mwe bali 
abaddu b’ebintu ebirabwako, abasomesa ba Kulaane 
bateekwa okufa ennyo ku bayizi baabwe. Okusooka 
kwa byonna balina okujjuza emitima gy’abayizi baa- 
bwe omukwano n’okussa ekitiibwa mu basomesa 
baabwe. Nga tebannaba na kutandika kusomesa wa- 
lifu za Kulaane, balina okuyingiza mu bayizi baabwe 
okumanya obukulu bw’okusoma. Balina okujjuza 
emitima emito egy’abayizi baabwe n’okwagala Allah 
ne Omubaka we. Balina okubeera abasobola okwo- 
lesa ebyengera n’okusengejja n’ebirungi ebingi eby’en- 
jawulo ebiri mu Busiraamu, nga bayita mu mitima 
gyabwe emirungi. 

Abasomesa ba Kulaane ebiseera ebimu abeeyisa 
nga abalamuzi ebiseera ebirala ng’abassa mu nkola 
ebibonerezo era abo abagezaako okulaga obuyinza 
bwabwe gye bukoma nga bakozesa amaanyi n’okula- 
ga ebyenyi ebibunye emitaafu abo boonoona biseera 
byabwe. Endowooza ey’ekika ekyo nsobi nnene. Mu 
mazima teri nsobi eyinza kukolebwa nnene kusinga 
okukyayisa abantu ebyenjigiriza ebya Kulaane nga 
nekiva mw’ekyo kwe kwonoona obulamu bwabwe. 

Abasomesa nabayambi baabwe balina okuyiga en- 
geri y’okubeeramu abantu abakulu mu ngeri gye bawee- 
rezaamu abantu. Omuweereza omukulu aba nomutima 
ogujjudde amagezi nokulengera ewala. Abaweereza 
abakulu basaasizi, bafa ku balala era balongoofu, era nga 
bantu abakkiririza mu bikolwa. Balabe ba bukyayi. Mu 
ngeri y’emu, abaweereza abakulu balina okukuuma obuk- 
kiriza bwabwe nembeera zaabwe mu buli ngeri yonna era 
bwe batyo babeera nga basobola okubaako nekirungi kye 
bakola ku muntu yenna gwe babeera naye. 

Abaweereza abakulu basobola okukuuma emi- 
tima gyabwe nga tegiriimu kwagala bya bugagga, 
okwagala ebifo n’okululunkanira okufuna amagoba. 
Ngenngombo y’Abasuufi bw’egamba nti: 

Ensi eno efuuka ejjana ng’eyita mu nkola ssatu: 

• Okuwaayo saddaaka n’emikono, olulimi 
n’omutima 

• Okusonyiwa mu kifo ky’okunenya abaddu 
ba Allah; 

• Obuteesasuza kunyigiriza kw’abanyigiriza, 
naye okubayamba okutegeera n’okulongoosa ensobi 
zaabwe. 

Okusinziira ku nngombo y’Ekisuufi endala, aban- 
tu abalungi basangibwa mu bibiina bya bantu bisatu: 

• Abo abatalina muntu yenna gwe balumya; 

• Abo abeetoowaza ennyo nga tebaagala kuwu- 
lira bitendo byabwe ebirungi ng’abalala babyogera; 

• Abo abalaba ebitonde ngebitereso bya Katonda 
era abo abalabira ebitonde mu maaso g’Oyo eyabitonda. 

Ngebifo omuli ebimuli bwe biyinza okuleeta 
akamwenyumwenyu ne ku matama g’omuntu asinga 
okubeera n’omutima omukakanyavu, na bwe kityo 
emitima gy’abo abasuubira okulunngamya abantu 
b’ekitundu balina okubunyisa essanyu eri abantu 
ababeetoolodde. N’emitima egisinga obugumu, 
obukyayi n’obubi girina okunyeenyezebwa gizuuku- 
ke era gigonde mu maaso gaabwe. 

Ekigendererwa ekisooka eky’amasomero ga Ku- 
laane eri abaana ab’obuwala kibeere okugunjula em- 
pisa z’abayizi abagalimu okusinga okuyigiriza ebintu 
ebirala, kubanga ba maama b’enkya abasinga okubeera 
ku mwanjo bajja kuba nga be bafulumye mu masomero 
gano. Abawala bwe bafuluma mu masomero ag’ekika 
kino, balina okubeera nga basobola okulaga obulungi 
bw’Obusiraamu. Amasomero ga Kulaane gateekeddwa 
okwambazibwa n’omwoyo gwa ba Fatuma ababiri. 7 


Ekibuuzo - Ba Fatuma ababiri be b’ani? 
Oyinza okutubuulira ebibafaako? 

Fatuma asooka y’oyo ebirungi bye ebyogerwako 
mu Ssuula 76, ayah 8 - 10. Hasane ne Huseyini (Al- 

Omuwandiisi wekitabo kino, Osman Nuri Effendi, yaya - 
ba kinene mu kuggulawo amasomero ga Kulaane agawera 
ag’abalenzi n’abawala. Eno ye nsonga lwaki akkaatiriza obuku- 
lu bwenneeyisa ennungi mu basomesa ba kulaane nobukulu 
bwabwe okubeera abekisa abalaga omukwano. 

lah bonna abasiime) nga bakyali bato, baagwirwa 
obulwadde obwali obw’amaanyi. Bazadde baabwe 
Ali ne Fatuma (Allah bombi abasiime) kwe kuwaayo 
ennaku ssatu ne bazeeyama okuzisiiba ngedduwa 
okusabira abaana baabwe okuwona. Ku lunaku 
olwasooka, bwe baayagala okusiibulukuka mu bisee- 
ra by’okulya, wajja omusajja omunaku n’abasaba 
bw’atyi, “Bambi mumpeeyo ak’okulya, ku lwa Allah!” 
Baamuwa emmere yonna eyali ku lujjuliro, olwo bo 
ne basiibuulukukira ku mazzi. 

Ku lunaku oluddako, mulekwa yajja ku lujji lwa- 
bwe n’abasaba nti, “Bambi mumpeeyo eky’okulya ku 
lwa Allah!” Era baamuwa emmere yonna eyali ku 
lujjuliro ne basiibulukukira ku mazzi. Oluvannyuma 
eddako, baatandika okusiiba olunaku lwabwe nga te- 
balina kya kulya okuggyako amazzi. 

Ku lunaku olw’okusatu, kumpi mu kiseera kye 
kimu, omuddu yatuuka ku mulyango gwabwe n’aba- 
saba emmere. N’era baamuwa emmere yonna eyali 
ku lujjuliro ne basiibulukukira ku mazzi. Oluvan- 
nyuma ayah zino wammanga zassibwa nti: 

Ne bawa emmere awamu n’okugyagala (oba 
olw’okwagala Katonda) omunaku, ne mulekwa 
nomuwambe: (nga bwe bagamba nti) ‘Mazima ddala 
tubaliisa olw’okunoonya okusiima kwa Allah tetubee- 
taagamu kusasulwa wadde okutwebaza. Mazima dda- 
laffe tutya okuva eri Katonda waffe Olunaku oluzibu 
olukalubu olugenda okuleeta ebyenyi emitaafu.’ Allah 
n’abawonya obubi bw’Olunaku olwo n’abawa ekitan- 

gaala ky’obulungi n’essanyu. Era okusasulwa kwabwe 
ejja kubeera Jjana n’ebyambalo bya liiri, olw’okugu- 
miikiriza kwabweJ 

Waliwo ebintu bisatu mu ayah zino ebisaana 
okwetegerezebwa: 

Ekisooka, ayah zino zituyita okusobola okulaba 
ebitonde nga tuyita mu maaso ga Omutonzi n’oku- 
sobola okufuula abanaku abasanyufu. Embeera eno 
Abu Bakari al Warraq (Allah awe emikisa omwoyo 
gwe) agyogerako bw’atyi: 

Abo abatawaayo saddaaka tebalina kwegamba 
nti bajja kuyingira Ejjana. Abo abatayagala baavu 
tebateekeddwa kwegamba nti baagala Omubaka wa 
Allah (okusaasira kwa Allah nemirembe bibeere ku 
ye). Okwetuuma ebintu bino ebibiri buba bulimba. 

Eky’okubiri, ayah zituwa amagezi okuwaayo 
saddaaka olw’okunoonya okusiima kwa Allah Owee- 
kitiibwa Yekka. Ali ne Fatuma (Allah bombi aba- 
siime) baagambanga nti, “Tetulina kye tusuubira ku- 
tusasula. Tetusuubira kutusiima. Tuwaayo saddaaka 
olw’okunoonya okusiima kwa Allah Oweekitiibwa.” 
Naffe tulina okukola ekintu kye kimu era ne tutaba 
na kye tusuubira okuva mu baddu ba Allah. 

Ekintu eky’okusatukye tuyinza okulaba kwe kuba 
ng’abantu bano abebitiibwa era abakola ngeky’okula- 

8. Eno ye nsonga eyassisa ayah zino 76 : 8 - 12, okusinziira ku 

Waahidi, olup. 470; Zamakhshari, VI, 191 - 192; ne Raazi, 

XXX, 244. 

birako bagamba nti, “Tutya Olunaku Lw’okulamula.” 
Eno ye mbeera yemitima egijjudde okutya Allah. 
Ng’okukkiriza obwesimbu bwe baalaga n’okusinza 
okwo, Allah Oweekitiibwa addamu nti, “Tujja ku- 
bakuuma okuva mu bizibu by’Olunaku olwo.” 

Ekyokulabirako ekirala ekyeyolekera mu nsi 
y’omwoyo eya Fatuma ye ngeri gye yalagamu Nnabbi 
omukwano n’okwewaayo. 

Lumu Nnabbi yali asaalira mu kisiikirize kya 
Ka’aba, omulabe we ow’olulango, Abu Jahali, n’atuu- 
ka; yasanyuka okugwikiriza Nnabbi ng’ali yekka. Abu 
Jahali n’abamu ku Bakulayishi abalala abaali naye 
amangu ago baatuma omuntu okunona ebyenda 
eby’enngamiya eyaakasalibwa. Bwe baaleeta ebyenda 
ebikyafu, abakyamu abo baagera Nnabbi (okusaasira 
kwa Allah n’emirembe bibeere ku ye) ali mu kuvun- 
nama mu sswala kwe kubimuyiira. Taata we omuto 
Abaasi, mu kiseera ekyo eyali tannasiramuka, ebyali 
bigenda mu maaso yali abiraba bulungi naye yawu- 
lira nga tasobola kwogera ku kikolwa eky’obujoozi 
abantu b’ekika kye abo kye baali bakoze. Awo Fa- 
tuma, mu kiseera ekyo eyali alina emyaka omwenda 
oba kkumi egy’obukulu gyokka, yadduka n’ajja mu 
nnyumba ey’emizizo n’atandika okulwana oku- 
jja ebyenda ebiyiika ku taata we, ng’eno bw’akaaba. 
Omubaka wa Allah (okusaasira kwa Allah n’emirem- 
be bibeere ku ye) yamaliriza esswala ye n’amwolekera 
nga bw’amusirisa.” (Laba Bukhari, Swalat, 109, Jihaad, 98, Jizya, 

21; Muslim, Jihaad, 107) 

Fatuma yali muzira nnyo eyasobola okwann- 
ganga bamusinzabibumbe, ekintu ne Abaasi, taata 
wa Nnabbi omuto, ky’ataasobola kukola, wadde 
ng’Abawalabu bamanyiddwa nnyo okwewaayo 
olw’okutaasa abennganda zaabwe. Fatuma yayagala 
Allah ne Omubaka we okusinga ekintu ekirala kyon- 
na, era eno ye nsonga lwaki bulijjo ayitibwa Ummu 
Abiiha, ekitegeeza “Maama wa taata we”. 

Fatuma waffe ow’okubiri aliko eky’okulabirako 
y’oyo eyayimiriza Umaru (Allah amusiime) bwe yali 
ng’ali mu kkubo agenda okutemula Nnabbi (okusaa- 
sira kwa Allah n’emirembe bibeere ku ye). Fatuma 
yafuuka ensonga eyaviirako Umaru okukyuka n’ayin- 
gira Obusiraamu. Olunaku olwo yasoma Kulaane 
mu ngeri eyali ejjudde okutya okutuusa n’omuntu, 
nga Umaru, eyalina omutima omukakanyavu bwe 
gwatuuka okugonda n’atandika okukaaba olwengeri 
gye yawulirangamu mu nda. 

Kikulu nnyo eri abaana abawala mu maso- 
mero gano okutwala ba Fatuma ng’eby’okulabirako 
eby’okukoppa. Buli muwala yenna yandibadde mu- 
gabi era ng’alumirwa abantu abalala; alina okuba nga 
by’akola abikola ku lwa Allah era alina okusoma Ku- 
laane n’essanyu ng’assaayo n’omwoyo. Bawala baffe 
bwe beefaanaaanyiriza ba Fatuma, baba bajja kuso- 
bola okutuukiriza buli kigendererwa kye baagala. 

Mu ngeri eyo era tetuteekeddwa kwerabira 
maama waffe Ayisa (Allah amusiime). Ayisa ye yali 
asinga amagezi mu bakyala ba Nnabbi era ng’akkiri- 

rizibwamu ng’omu ku bantu omusanvu ba kafulu mu 
kutaputa amateeka g’Obusiraamu mu Basswahaba. 
Omubaka wa Allah (okusaasira kwa Allah n’emirem- 
be bibeere ku ye) yamwogerako nti: 

“Muyige ekimu eky’okusatu eky’eddiini yamm- 
we okuva ku Ayisa” (Daylami, II, 165 / 2828 ) 

N’olw’ekyo, buli mukazi Musiraamu yandigen- 
deredde okufuna eby’okuyiga okuva mu kimujjira 
muli, yeekuume, era abeere n’amagezi ebya maama 
wafFe Ayisa. 

Tuwanjagira Katonda waffe nga tumusaba atuwe 
ebyengera by’abaana abawala abalina omutima gwa 
maama waffe Fatuma, okutegeera n’okwekuuma ebya 
maama waffe Ayisa, era n’okulumirwa n’obwesige 
ebya maama waffe Khadiija (Allah bonna abasiime) 


Aamiina! 





GLbp'okukbimko ebimu 
ebpa ba ©ttoman 



Ba Ottoman balina ekifo kyabwe mu byafaayo si ku 
Iwa bunene bwa ggwanga lyabwe lye baafuga kyokka, 
naye era nga bayita mu kubeera obugunjufu obwaleka 
ebintu ebingi ebigasa abantu bonna (Waqfu) 



Ekibuuzo - Ssebo, oyinza okutuwaayo 
eby’okulabirako ebimu okuva mu 
biseera eby’oluvannyuma eby’ebyafaayo 
by’Obusiraamu? Abasiraamu mu mi- 
rembe egyajja oluvannyuma bassa mu 
nkola Obusiraamu nga Basswahaba 
bwe baakola? 

Obusiraamu ddiini etambula n’omulembe. Eno 
ye nsonga lwaki ebirungi ebyaliwo mu biseera ebya- 
sooka byagenderera n’okutuusa kati, wadde nga waz- 
ze wabaawo enkyukakyuka ezimu. 

Naddala, omulembe gwa ba Ottoman, gwalinga 
‘Aswru ssa-aada’ ow’okubiri. 9 Abaatusooka baavu- 
ganyanga buli omu ne munne mu kukola ebikolwa 
ebirungi. Era baatulekera ebimu ku by’okulabirako 
ebisingira ddala obulungi eby’obulamu bw’amaka 
agedda mu byafaayo by’Obusiraamu. Mu kino, 
bye baatulekera mu by’omwoyo n’omubiri tebirina 


9. 


Aswru ssa-aada, “Omulembe Gwessanyu,” njogera ekozes - 
bwa ku myaka gy’Obusiraamu egyasooka. 

muwendo gw’oyinza kubissaako. Obwakabaka bwa 
ba Ottoman bweyoleka ng’obugunjufu obwa waqufu. 
Olwensonga eno, ensi yonna yabussangamu ekitii- 
bwa era nga bw’alina ekifo kinene eky’okuzannya mu 
byafaayo by’obuntu. 


Ekibuuzo - Waliwo ebitongole bingi 
ebyatandikibwawo ba nnabakyala, 
abambejja wamu nabakyala abalala 
okuva mu lubiri. Oyinza okutuwa 
amawulire agakwata ku kintu kino? 

Kya muwendo nnyo okulaba nga ebibiina 1,400 
kwebyo 26,300 ebyakakasibwa ng’ebibiina ebikola 
emirimu emirungi nga byatandikibwawo bakazi 
ab’ebitiibwa. Ebimu ku bino bibiina ebingi ebyatan- 
dikibwawo Nur Banu Valide Sultan 10 ku mpuyi za 
Istanbul zombi olwa Anatolia n’olwa Bulaaya. Omu- 

Erinnya ettongole eyaweebwanga abakazi abolulyo olulangira 
mu bwakabaka bwa Ottoman lyabeeranga Sultan Effendi. Er- 
innya lino lyalinga litegeeza nti taata w’omukazi oyo yabeer- 
anga kabaka yennyini oba omu ku batabani ba sultan (ka- 
baka). Omukyala bw’atyo bwe yafumbirwanga omuntu atali 
wa mu lulyo lulangira, bawala baabwe baabawanga erinnya 
erya Hanim Sultan ate batabani baabwe nga nga Beyzade ; ba 
maama bennyini baayitibwanga Sultanzade. Ba Beyzade oba 
Sultanzade bwe baawasanga oba okufumbirwa omuntu okuva 
wabweru w’olulyo olulangira, abaana baabwe tebaabalibwanga 
ngabalangira oba abambejja. Ku ludda olulala, ba maama ba 
ba sultan bwe baaberanga tebava mu lulyo lulangira - ebiseera 
bingi tebaavangamu - olwo erinnya lyabwe ettongole lyabeer- 
anga Valide Sultan. Bakyala ba sultan baayitibwanga Kadin 
Efendi. Bwe baabeeranga basukka mwomu, olwo nga bateeka- 
ko namba ye nga tebannakozesa linnya ettongole. 

zikiti oguyitibwa Uskudar Atik Valide Mosque nef- 
fumbiro lya gwo eryafumbanga ssupu, ettendekero 
eririko, eddwaaliro n’ebinaabiro bya gwo ebyemi- 
rundi ebiri bintu ebyogerwako. 

Omukyala omugabi w’obuyambi ow’omu lubiri 
omulala yali Mahpeyker Kosem Valide Sultan. Ono 
yatandika omusingi gw’Omuzikiti Omupya. Era ya- 
zimba omuzikiti gwa Usktidar Cinili Mosque, wamu 
n’essomero, ensulo y’amazzi, ettendekero lya hadiisi 
n’ekinaabiro eky’emirundi ebiri ku lusebenju lw’omu- 
zikiti. Okwo kw’ogatta okubeera nga yaggulawo omu- 
zikiti mu masannganzira ga disitulikiti ye Anadolu 
Kavagi. Waqfu ye ey’okuyamba abawala abanaku ne 
ba mulekwa okufumbirwa nayo emanyiddwa nnyo 
ate eriyo n’ebintu ebirala bingi bye yaleka akoze. 

Olaba ne Kdsem Sultan, eyamanyika ennyo mu 
ba Valide Sultan olwa kasunguyira gwe yalina, naye 
yalina ekifo kye mu bantu abasaasizi era abaalina eki- 
sa olwa waqfu ze yassaawo ennyingi. Wadde nga ya- 
teekawo omusingi gw’Omuzikiti Omupya, obulamu 
bwe tebwalinda kumaliriza mulimu ogwo. Ekitiibwa 
ky’okumaliriza omuzikiti ogwo kyagenda wa Hatice 
Turhan Sultan, oyo eyalina ebikolwa eby’eddiini ebi- 
rala bye yakola, okugeza amasomero, amatendekero, 
amafumbiro ga ssupu, amaterekero g’ebitabo n’enzizi 
n’ebirala. Yalina omubisi gwe njuki ogwamuleete- 
rwanga okuva mu nsozi mu biseera by’okusiiba om- 
wezi gwa Lamanzaane ne mu biro ebirala ebitukuvu 
n’aguwa abantu abaabeeranga mu sswala ya jjama 
nga bamaze okusaala. N’omubisi gwe njuki ogwa- 

lina okuleetebwanga gwayogerwako mu ndagaano 
ya waqfu. Mu nnaku ezo, omubisi ogwalinga gusinga 
obulungi gwavanga mu kabuga akayitibwa Atina mu 
bitundu bye Rize. Mu ndagaano baawandiikamu nti 
omubisi ogwo gwennyini gwe gwalinanga okulee- 
tebwa, awatali kufa ku buseere bwekika ky’omubisi 
gwe njuki kino. Ebyo byonna biraga engeri y’oku- 
sengejja n’okwegendereza mu kuweereza okwako- 
lebwanga waqfu zino eza saddaaka. Omukyala ono 
yaleka eby’obugagga bingi okubikozesa okulaba nga 
waqfu zino zigenda mu maaso era n’awa abantu 116 
emirimu n’omusaala okuddukanya waqfu ezo. 

Pertevniyal Vdlide Sultan yazimba omuzikiti, 
Valide Mosque, mu kitundu kye Aksaray, wamu 
n’omuzikiti gwa Ya Vedud Mosque. Era yaggulawo 
etterekero ly’ebitabo, oluzzi n’essomero. 

Wadde nga yatandikawo ebintu bingi, nga mwe 
muli nemizikiti ebiri Selatin Mosques oba Emizikiti 
gya Bakabaka (ogumu nga guli mu Edirnekapi ate 
omulala nga guli mu Uskudar), Mihrimah Sultan yali 
mukyala mwetoowaze nnyo. Ka tunokoleyo ekifaa- 
nanyi kimu ekiraga obwetoowaze bwe. 

Amazzi ag’okunywa e Makka ne mu Arafat emya- 
ka mingi emabega gaali gaaleetebwa mukyala wa Ha- 
runa al Rashid, eyayitibwanga Zubayda (Zubeeda) 
Hanim. Wabula we baatuukira mu biseera by’obufuzi 
bwa Sultan Suleiman, emikutu egyali gireeta amazzi 
gyali gikutuse ate nga gitalazze. Mihrimah Sultan 
bwe yategeera embeera eyo, yagenda ewa kitaawe, 

Sultan Suleiman Omunene namusaba nti emidumu 
emikadde girongoosebwe - mu linnya ly’omuzirakisa 
atajja kwatuukirizibwa - nga girongoosebwa akulira 
ekitongole kya Sultan ekizimbi, eyali omututumufu 
ng’ayitibwa Sinaan. Yawaayo eby’okwewunda bye 
n’ebikomo byonna okusasulira omulimu ogwo. Si- 
naan yabulirira akaseera oluvannyuma lw’okussa en- 
kokoto mu musingi ogw’omuzikiti gwa Suleymaniye 
Mosque mu Istanbul. Ensonga eyavaako okubula 
kwe baagikweka abantu. Abamu baateebereza nti 
yavaawo ng’alinda omusingi gw’omuzikiti gukale. 
Naye ensonga entuufu yali ya kulongoosa emidumu 
gy’amazzi ag’oluzzi lwe Zubayda. Omulimu guno 
gwasigala nga kyama olw’ekyo eyagusasulira kye yali 
ayagala. 

Nabakyala omulala eyali amanyiddwa obulungi 
mu by’okugaba ye Bezmidlem Valide Sultan, eyaleka 
emirimu emingi egy’obwannakyewa gye yali ako- 
ledde abantu. Egimu ku mizikiti gye yaleka azimbye, 
ogusinga obunene gwe muzikiti ogwa Valide Mos- 
que oguli mu lubiri lwe Daomabahce. Olutindo lwe 
Galata olumanyiddwa ennyo mu nsi nalwo lumu ku 
waqfu ze yaleka. 

Waqfu gye yakola e Damascus nayo yali nkulu 
nnyo. Ebiri ku mirimu gye yakola mwe mwali oku- 
somba amazzi ag’okunywa okugajja e Damascus 
okugatwalira abalamazi n’okuzzaawo ebintu abakozi 
ba waka bye baabanga baasizza olw’okukuuma eki- 
tiibwa ky’abakozi n’okubawonya okuyisibwa obubi 
bakama baabwe. 

Mu bintu ebikulu ebirala Bezmialem Valide 
Sultan bye yakola mwe muli eddwaliro eriyitibwa 
Ghuraba-i Muslimin Hospital, eryazimbibwa n’et- 
tundutundu lye yawaayo okuva mu by’obugagga bye 
ng’omuntu. Eddwaliro lino lyatandika okujjanjaba 
abantu, n’omuzikiti gwalyo n’oluzzi, mu 1843 era 
okuva olwo lijjanjaba abanaku okuva mu kibiina 
ky’Abasiraamu. 

Bannaabakyala n’abambejja bano baatwala 
amazzi nga kintu kikulu nnyo. Baasima enzizi wonna 
okwetooloola Makka, Arafa ne Istanbul. Baazimba 
emidumu egikyaliwo n’okutuusa kati ne balongoosa 
obugga obwatwala ekiseera ekiwanvu nga bwe buga- 
birira Istanbul amazzi. 

Bajjajja baffe abaatusooka baateekawo ebibiina 
bingi eby’eddiini, bye baasabiriranga bikole emirimu 
gy’okuweereza abantu okutuuka ku Lunaku Lw’oku- 
lamula. Ebibiina bino tebyakoma ku kukola ku bye- 
taago bya bantu mu biseera byabwe byokka naye ebi- 
singa bikyaweereza abantu mu buli kintu ekiyamba 
abantu mu mbeera eza bulijjo. Bubonero obulaga 
obukkiriza bwa bajjajjaffe abaatusooka, ekitiibwa 
kyabwe awamu ne saddaaka egenderera era nga mu 
kino bajja kujjukirwa bulijjo. 

Allah! Tuteeke mu Basiraamu abo abakutya abo 
abaweereza ebitonde olw’okwagala Omutonzi era 
abafaayo nga bwe kyetaagisa eri ebitereso byo. 


Aamiina! 





OKUFUNDIKIRA 


Obulamu bw’amaka, obwo obwatandika rioku- 
tonda abantu, ndabirwamu eyali eraga mu biseera 
eby’emabega ebyali bijja okuva mu lugendo lwaffe 
olw’olubeerera. Amaka lye ssomero erisooka omuyi- 
girizibwa empulira omuntu gy’awulira munda, okusa- 
lawo, amagezi n’omwoyo. Kye kifo omusangibwa okwa- 
gala kwaffe okusooka, okugabana kwaffe okusooka, 
essanyu lyaffe erisooka n’ejjana yaffe esooka ku nsi. 

N’olw’ekyo amaka ag’emikisa gali mu bintu ebi- 
singa okubeera ebirungi. Amaka gateekeddwa okud- 
da eri embeera yaago eyasooka ng’omutima gw’obu- 
lamu bwaffe. Wadde nga tuyinza okusiima akantu 
akasembayo obutono abantu ab’ebweru w’amaka gaffe 
ke batukolera n’okusiima okw’amaanyi, tetuteekedd- 
wa kwerabira okwewaayo n’obulungi ebiwangaalira 
mu nda w’ebisenge ebyo. Obumu bw’amaka tuleke 
kubukyusa kubufuula bintu ebitakyagasa; abafumbo 
buli omu alabe munne ng’eky’omuwendo. Mazima 
ddala, enkolagana y’omu maka eyongere ebbeeyi yaa- 
bwe buli kadde, ng’emirongooti eminene egy’edda. 

Tuteekeddwa okuddamu okutunula mu ntegeera 
yaffe ey’amaka. Amaka g’omukkiriza tegayinza kubee- 
ra nga wooteeri, oba ekifo omukolebwa ebintu byon- 
na eby’obugyeemu. Amaka gandibadde ennimiro 

y’omwoyo omulimirwa ebimuli eby’omukwano, oku- 
gabana nokuweereza. Bwe tusobola okufuna amaka 
bwe gatyo mu nsi muno, tuba tusobola okufuna essa- 
nyu eritaggwaawo ku Lunaku lw’oluvannyuma. 

Okubissa mu bigambo ebirala, amaka gaffe gatee- 
keddwa okubeera ebifo abantu baamu mwe balagira 
omukwano era buli omu mw’ayambira munne, olwo 
tuleme buli omu kudduka munne ku Lunaku omusa- 
jja mw’aliddukira ku muganda we, maama we ne taata 
we ne mukyala we nabaana be. u Tuteekeddwa oku- 
lowooza ku butya empangaala yaffe bweyinza okutu- 
tuusa eri embeera bwetyo ey’okukula kw’omwoyo. 

Mu hadiisi emu, Nnabbi (okusaasira kwa Allah 
nemirembe bibeere ku ye) agamba nti: 

Abantu bafa okusinziira ku ngeri gye bawangaa- 
lamu ne bazuukira okusinziira ku ngeri gye baafaa- 
YYIU. (Munaawi, Faydhwul Qadiir, V, 663) 

Bwe tuteekawo enkolagana ey’amaanyi mu maka 
n’okukwatagana okwesigamiziddwa ku misingi gye 
tuzze twogera mu kitabo kino, olwo amaka gaffe gaba 
gajja kufuuka empeera ezitaggwaawo, awamu n’oku- 
beera omusingi ogw’omuzimbo ogw’obulungi, obute- 
benkevu n’ekitiibwa mu bantu mwe tuwangaalira. 

Katonda Waffe! Tuwe emikisa n’amaka agafaa- 
nana bwe gatyo. Eggwanga lino eddene n’abavubuka 
baamu obitwale mu ssanyu eritaggwawo mu nsi eno 
ey’emikisa. Tuwe okukula ng’abantu abazira, abee- 
faanaanyirizaako abo abaatusooka! 

Aamiina! 





11. Kulaane, 80:34- 36. 

